REPORT: Fiyavalhu thakuge sallaagai Dhivehin ge thabee aiy himanan jehey\nލޮކްޑައުން ލުއި ކުރުމާއެކު މާލޭގެ ގިނަ މަގުތަކުގައި އަނެއްކާވެސް ވަނީ ކާރޫ ބާރު ބޮޑުވެފައި. -- އަވަސް ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nދެ މަސް ދުވަސް ވަންދެން ގޭގެ ހަތަރު ފާރު ތެރޭގައި ގައިދުވެފައިތިބި ރައްޔިތުންތަކެއް، ބޭރަށް ނުކުމެ މިނިވަންކަމާއެކު ހަށިފުރާ ނޭވާއެއް ލުމުގެ ފުރުސަތު ދިނުމާއެކު، ފަރުވާއެއް ނެތް ބައްޔަކާ ދެކޮޅަށް ކުރަމުންދާ ހަނގުރާމަ އަނެއްކާވެސް އާ ފެށުމަކުން ފަށަން ޖެހިފައިވާ ހާލަތަކަށް ވެރިރަށް މާލެ ވެއްޓެމުންދާ މަންޒަރުތައް ދަނީ ފެންނަމުންނެވެ.\nމިދިޔަ ޖެނުއަރީ މަހުން ފެށިގެން ސިއްހީ މާހިރުން ކެނޑެނޭޅި ދެމުންދާ އިރުޝާދުތަކަށް ގިނަ ބަޔަކު ބީރަށްޓެހިވެހިފައިވާ ކަމުގެ ނިޝާންތަކެވެ. ކޮވިޑް-19 ބަލީގެ އިންޒާރުތަކަށް ބީރުކަންފަތެއް ދިނުމުގެ ނަތީޖާއަކަށް ލޮކްޑައުންވި ކަމެއް އެއްވެސް ބައެއްގެ ހަނދާނުގައި ނެތް ކަހަލަ އެވެ. ގޭބަންދު ވީއްލައިދީ، ނަމެއްގައި މެނުވީ ލޮކްޑައުން އުވާލުމާއެކު މާލޭގެ މަގުތައް އަނެއްކާވެސް ފުރި ބަންޑުންވެއްޖެ އެވެ. މުސްކުޅިއެއް، ޒުވާނެއް، ކުޑަކުއްޖެއް ވެސް އިސްތިސްނާއެއް ނުވެ އެވެ. ވަކި ކަންކަމަށް ހާއްސަ ގަޑިތަކެއް ކަނޑައަޅާފައިވީ ނަމަވެސް، އެކަން ދެނަހުރިކަމަށްހަދާ މީހުން މަދެވެ. މި ބަލިމަޑިކަމުގެ ތެރެއިން، މީގެ ކުރިން ފެނުނު މާސްކު އެޅުމާއި ފިހާރަތަކުގައި ދުރުމިން ބެހެއްޓުން ފަދަ ރަނގަޅު އާދަތައްވެސް މަޑުމަޑުން ގެއްލެމުންދާ މަންޒަރުވެސް ދަނީ ފެންނަމުންނެވެ.\nއެއާއެކު، ލޮކްޑައުން ނެގިތާ އެންމެ ހަފްތާއެއްގެ ތެރޭގައި، ދެވަނަ ލޮކްޑައުނަކާއެކު ރައްޔިތުން އަނބުރާ ގޭބަންދަށް ފޮނުވާލަންޖެހިދާނެކަމުގެ އިންޒާރުގެ އަޑުތައް ވަނީ ގަދަވެފަ އެވެ. ދުނިޔޭގައި ލޮކްޑައުން ލުއިކުރި ގައުމުތަކެކޭ އެއް ފަދައިން، ރާއްޖޭގައިވެސް މި ބަލި އަނެއްކާވެސް ފެތުރިގެންދިއުމުގެ މަލަމަތި ފެންނާން ފަށާފައިވާކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ރޭ ވެސް ވަނީ ބުނެފަ އެވެ. އެގޮތުން، ކުރިން ބަލި ޖެހުނު މީހުނާ ގުޅުންނެތް އާ ކޭސްތައް ފެންނަ މިންވަރު ކުޑަކޮށް ނަމަވެސް، މިހާރު ވަނީ އިތުރުވާން ފަށައިފަ އެވެ. އެހެނަސް، މާލޭގެ މަގުތައް މަތިންނާއި، އަލުން ހުޅުވާލާފައިވާ ޕާކުތަކާއި މައިޒާންތަކާ ހަމައަށް މި ނުރައްކަލުގެ ރަނގަބީލުގެ އަޑު ފޯރާތަނެއް ނުފެނެ އެވެ.\nކޮވިޑް-19 އާ ގުޅޭ ގޮތުން އެޗްޕީއޭއަށް ލަފާދޭ ޓެކްނިކަލް އެޑްވައިޒަރީ ގްރޫޕް (ޓެގް) އިން އަންނަނީ ރައްކާތެރިކަމުގެ އުސޫލުތައް އާއްމުން ދޫކޮށްލާތީ ކަންބޮޑުވުން ފާޅުކުރަމުންނެވެ.\nޓެގްގެ ލީޑަރު ޑރ. އަލީ ލަތީފް ވިދާޅުވެފައިވާ ގޮތުގައި މާލެ އިން މިހާރު ފެންނަނީ މަގުތަކަށް ވަރަށް ގިނަ މީހުން އެއްވާ ތަން ކަމަށެވެ.\n"މީގެ ސަބަބުން ކޮވިޑް-19 ފެތުރުމަކީ ވަރަށް ގާތް ކަމެއް،" އޭނާ ވިދާޅުވި އެވެ.\nދެން އުފެދޭ ސުވާލަކީ، ބަލީގެ ނުރައްކާތެރިކަން ހުރިހާ ދިވެހީންނަށް މިހާރު ރަނގަޅަށް ފަހުމްވެފައި އޮންނަންޖެހޭއިރު، ސިއްހީ މާހިރުންގެ އިރުޝާދުތަކަށް ބޯލެނބުމެއްނެތި، ފާޅުގައި ރައްކާތެރިކަމުގެ އުސޫލުތައް ދޫކޮށްލަމުންދާ މަންޒަރު އާއްމުވެފައިވަނީ ކީއްވެ ހެއްޔެވެ؟\nރާއްޖޭގައި ވަރަށް ފުންނާބުއުސް ސައިކޮލޮޖިސްޓެއް ނަން ނުޖަހަން އެދި އަވަސް އަށް ވިދާޅުވި ގޮތުގައި، ދެ މަސް ދުވަހުގެ ލޮކްޑައުންގެ ތެރޭގައި މަޖުބޫރުން ނަމަވެސް، ދުނިޔޭގެ ގިނަ ގައުމުތަކެކޭ އެއް ފަދައިން ދިވެހީންގެ ދިރިއުޅުމުގެ ވައްޓަފާޅިއަށްވެސް ބޮޑެތި ބަދަލުތަކެއް އައިސްފައިވާ ކަމަށެވެ. މީގެ ކުރިން ދުވަހަކުވެސް ތަހައްމަލު ކުރަންނުޖެހޭ ދަތި އުނދަގޫ ހާލަތަކުން ވީއްލުމާއެކު، މިހާރު ފެންނަމުންދަނީ ދެ މަހަށްފަހު ދިރިއުޅުމަށް އައި ބަދަލަށް އެޖަސްޓުވުމުގެ މައްސަލައެއްކަމަށް އޭނާ ފާހަގަކުރައްވަ އެވެ.\n"ކުދި ކުދި ތަންތަން ކޮޅުގައި ގިނަ ބަޔަކާއެކު ގޭބަންދުވާންޖެހުނު އެތައް ބަޔަކު އެބަތިބި. ވަރަށް އުނދަގޫވާނެ ހަގީގަތުގައި އެމީހުނަށް އެހާ ކުޑަތަންކޮޅެއްގައި ތާށިވެފައިތިބެން. ދެން ކުއްލިއަކަށް ނުކުތުމުގެ ފުރުސަތު ލިބުނީމާ، ކޮންމެ މީހަކުވެސް ބޭރަށް ނުކުންނަން ބޭނުންވާނެކަމީ ގަބޫލުކުރަންޖެހޭކަމެއް،" އޭނާ ވިދާޅުވި އެވެ.\nމިދިއަ އޭޕްރީލް މަހުގެ 15 ވަނަ ދުވަހު ކޮވިޑް-19 އިގެ ފުރަތަމަ ކޭސް މާލެއިން ފެނުމުގެ ދޮޅު މަހެއްހާ ކުރިން ސްކޫލްތައް ބަންދުކުރުމާއެކު، މުޖުތަމައުގެ ތެރޭގައި އެ ބަލީގެ ނުރައްކާ ވަޒަން ކުރެވުނު މިންވަރު އެންމެ ސާފުކޮށް ފެނުނީ، މަގުމަތިން ކުޑަކުދިން ފެންނަ އަދަދު ވަރަށް ބޮޑަށް މަދުވުމާ ގުޅިގެނެވެ. ލޮކްޑައުންގެ ކުރިން، އެހެން އުމުރުފުރައިގެ މީހުން ނުކުމެ މާލެ ތެރެ ތޮއްޖެއްސި ނަމަވެސް، ކުޑަކުދިން ގެއިން ބޭރަކަށް ނުނެރެ އެވެ. ނަމަވެސް، މިމަހުގެ 15 ގައި ލޮކްޑައުން ލުއިކޮށް، ޕާކުތައް އަލުން ހުޅުވާލައި، ހަވީރު 4:00 އިން 6:00 އަށް ކުޑަކުދިން ނުކުންނަ ގަޑިއެއްކަމަށް ކަނޑައެޅުމާއެކު، އެ އާދަވެސް ދޫކޮށްލެވުނު މަންޒަރު ފެނުނެވެ.\nކުރިން ވާހަކަ ދެއްކި ސައިކޮލޮޖިސްޓް ވިދާޅުވި ގޮތުގައި، ލޮކްޑައުންގެ ކުރިން ކުޑަކުދިން ރައްކާތެރިކުރުމަށް ގެއިން ނުނެރެ ބޭތިއްބީ، އެހާ ގިނަ ދުވަހަށް ގެއިން ނުނިކުމެވޭނެކަމަށް ވިސްނައިގެން ނޫން ކަމަށެވެ. އަދި ސްކޫލަށްވެސް ނުދެވި، އާއިލާގެ އެހެން ކުދީންނާ ބައްދަލުނުކުރެވި، ކުޑަކުޑަ ގެއެއްގެ ތެރޭގައި ގައިދުކޮށްގެން ގެންގުޅުމަކީ އެ ކުދީންގެ އިތުރުން ބެލެނިވެރިންނަށްވެސް ފަސޭހަކަމަކަށް ނުވާނެކަމަށް އޭނާ ފާހަގަކުރައްވަ އެވެ.\n"ގިނަ ކުދިން މާޗް މަހުން ފެށިގެން ގޭގައި ތިބީ. ދެން ލޮކްޑައުންގެ ދެ މަހާއެކު، ބަންދުވެފައި ތިބުމަށްފަހު، ލުއިދިނީމާ ބޭރަށް ނުކުމެލަން އެކުދިންވެސް ރޯނެ ދެއްތޯ،" ނަފްސާނީ ދުޅަހެޔޮކަމަށްޓަކައި އެކަމަށް އިޖާބަދޭންޖެހޭކަން ފާހަގަކުރައްވަމުން އޭނާ ވިދާޅުވި އެވެ.\nކުޑަކުދިން އެކަންޏެއް ނޫނެވެ. ނިއު ނޯމަލްއަށް ބޮޑެތި މީހުންވެސް ނުކުތީ ޒާތަކަށް އަރުވައިޖަހައިގެނެވެ. އުނދަގޫ ދުވަސްތަކުން ލިބުނު ދެރަ އާއި ހިތްދަތިކަމާއެކު ހަޔާތަށް ވެރިވެފައިވާ ހާސްކަން ފިލުވާލުމުގެ ވަރުގަދަ އަޒުމެއްގަ އެވެ. ފާއިތުވި ހަފްތާއެއްގެ ތެރޭގައި މަގުތައް މަތިން ފެންނަނީ އެ ޖޯޝެވެ. ކެފޭތަކުން ޓޭކްއަވޭ ހިދުމަތް އެކަނި ލިބޭތީ، އެތަނުގައި ރަށްޓެހިންނާއެކު އެއްވެތިބެ، އޮލަ ވާހަކަތާކުގައި މަޖާ ނަގަނީ އެވެ. ދުވަހަކު ކަސްރަތު ނުކުރާ މީހާވެސް، ބޫޓުން ހިރަފުސް ފޮޅާލައިގެން މި ދެ ތިން ދުވަހު ދުވަން ނުކުތީ އެވެ. ސައިކަލުތައް ބަރި ހަދާލައިގެން ފިނި ބުރު ޖެހުމުގައި ދެން ތިބި މީހުނެވެ.\n"ލޮކްޑައުން ކުރި ދުވަސްކޮޅު، އެންއީއޯސީގެ ޕްރެސް ނުބަލާ ދިވެއްސެއް ނުހުންނާނެ ކަންނޭނގެ. އެކަމަކު މިހާރު އެ ޕްރެސް ބަލާ މީހުން ވެސް މަދުވެއްޖެހެން އަޅުގަނޑަށް ހީވަނީ. މިހާރު ބިރު ގަންނަ ވަރު ކުޑަވެއްޖެކަން މަގުމަތިންވެސް އެބަ ފެނޭ. އަޅުގަނޑު ދަންނަވާނީ، އިންސާނީ ތަބީއަތް ހުންނަ ގޮތުން އެއްގޯސްވީއޭ،" ސައިކޮލޮޖިސްޓް ވިދާޅުވި އެވެ.\nއިޖުތިމާއީ ގޮތުން އެކަހެރިވުމުގެ ނަތީޖާ؟\nދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯގެ ޑިރެކްޓަރު ޖެނެރަލް ޓެޑްރޯސް އަދަނޮމް ގެބްރެޔެސުސް ވެސް ދާދި ފަހުން، ދުނިޔޭގެ އެކި ގައުމުތަކުގެ ރައްޔިތުންނަށް ކުއްލިއަކަށް މި އައި ބަދަލުގެ މައްޗަށް އަލިއަޅުވާލެއްވި އެވެ. އޭނާ ވިދާޅުވީ ގޭގައި ތިބެތިބެ އާންމުން ކެތްތެރިކަން ކޮޅުންލައިފި ކަަމަށާއި، ގައުމުތަކުގެ ސަރުކާރުތައް ވެސް އޮތީ، އިގުތިސާދުތައް ހުޅުވާލަން ކެތްމަދުވެފައި ކަމަށެވެ.\nލޮކްޑައުން ލުއި ކުރުމުން ކުޑަކުދިން ބޭރަށް ނެރޭ މިންވަރުވެސް ވަނީ ކުރިއަށްވުރެ އިތުރުވެފައި -- އަވަސް ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nދިވެހީންގެ ފަރާތުންވެސް މިހާރު ފެންނަމުންދަނީ ކެތްތެރިކަން ކޮޅުންލުމުގެ އަސަރުކަމަށްވުމަކީ އެކަށީގެންވާ ކަމެކެވެ. ގައުދުރުކުރުމަކީ ކޮވިޑް-19 އާ ދެކޮޅަށް އެންމެ ވަރުގަދަ ހަތިޔާރު ނަމަވެސް، އާބާދީގެ ބޮޑުބައެއް ދިގު މުއްދަތަކަށް އިޖުތިމާއީ ގޮތުން އެކަހެރިކޮށްލުމުގެ ނަތީޖާ މި ދަނީ ފެންނަމުންނެވެ.\nއިނގިރޭސިވިލާތުގެ މަޝްހޫރު އޮކްސްފަޑް ޔުނިވާސިޓީން މި މަސް ތެރޭގައި އާއްމުކޮށްފައިވާ ދިރާސާއެއްގައި ބުނެފައިވާ ގޮތުގައި، ލޮކްޑައުންކޮށް މުޖުތަމައު އާ އެކަހެރިކޮށްފައި ބެހެއްޓުމުގެ ބަދަލުގައި، ކޮންމެވެސް މިންވަރަކަށް އެހެން މީހުނާ ބައްދަލުވުމުގެ ފުރުސަތު ހުޅުވާލާފައި ބޭއްވުމުން، ރައްޔިތުންގެ މެދުގައި ރައްކާތެރިކަމުގެ އުސޫލުތައް ދަމަހައްޓައި، އިރުޝާދުތަކަށް ބޯލެނބުމުގެ މިންވަރު އިތުރުވާ ކަމަށެވެ.\nކޮވިޑް-19 ފެތުރުން ކޮންޓްރޯލް ކުރުމުގެ މިސާލެއްގެ ގޮތުގައި މުޅި ދުނިޔެ ބަލައިގެންފައިވާ ނިއު ޒީލެންޑުގެ 40 އަށް ވުރެ ގިނަ ސައިކޮލޮޖިސްޓުން އެކުވެގެން ހެދި ދިރާސާއެއްގައި ބުނީ، އިންސާނުންގެ އަމަލުތައް މައިގަނޑު ގޮތެއްގައި ބައްޓަންވެގެން އަންނަނީ ކުރާ ކަމަކުން ލިބޭ ފައިދާއެއްގެ މައްޗަށް ކަމަށެވެ. އޭގެ މާނައަކީ، ކުރާ ކަމަކުން ލިބޭ ފައިދާ ބޮޑުވާ ނިސްބަތަކުން، އެކަމެއް ކުރަމުން ގެންދިއުމަށް ހިތްވަރުނެރެން ފަސޭހަވާ ކަމެވެ.\nއެގޮތުން، މި ބަލިމަޑުކަމަށް ބަލާއިރު، ކޮވިޑް-19 ނުޖެހި ސަލާމަތްވުމަކީ، ލިބޭ ފައިދާއެއް ނަމަވެސް، މިކަމުގައި ގިނަ ދުވަސް ހޭދަވާ ވަރަކަށް، ހާއްސަކޮށް ރަނގަޅު ސިއްހަތެއްގައި ތިބޭ މީހުނަށް އެއީ ފައިދާއެއްގެ ގޮތުގައި ވިސްނުމަށް އުނދަގޫވާކަމަށް އެ ދިރާސާގައި ބުނެފައިވެ އެވެ.\nއަދި މިކަމުގެ ތެރޭގައި އިތުރުވާ ކޮންމެ ދުވަހަކާއެކު، "އަހަންނަކަށް ނުޖެހޭނެއޭ" ފަދަ ވިސްނުމެއް ދިރިއުޅުމަށް ވަންނަން ފަށާކަމަށް ފާހަގަކޮށްފައިވެ އެވެ. އެއާއެކު، އަމިއްލަ ނަފްސަށް އުފެދޭ ސުވާލުތަކަށް ޖަވާބު ހޯދަން، އެހެން މީހުން ކަންކުރާ ގޮތަށް ބަލައި، އަމިއްލަ ދިރިއުޅުން ބައްޓަންކުރަން ފެށޭ ކަމަށެވެ.\nކުރިން ވާހަކަ ދެއްކި ދިވެހި ސައިކޮލޮޖިސްޓް ފާހަގަކުރައްވާ ގޮތުގައި، ޒަމާނުއްސުރެ ދިރިއުޅުމުގެ ކަންކަމުގައި ދިވެހިން ނަމޫނާއަކަށް ބަލަނީ ސިޔާސީ ލީޑަރުން ކަމަށެވެ. ކަމާގުޅޭ މާހިރުންގެ ބަހަށް ވުރެ، އެމީހަކު ސަޕޯޓުކުރާ ސިޔާސީ މީހަކު ދެކޭ ގޮތް އިސްކުރާ ފަހަރު ގިނަ ކަމަށް އޭނާ ފާހަގަކުރެއްވި އެވެ. އަދި މި ބަލިމަޑުކަމުގެ ތެރެއިންވެސް މިހާރު އެފަދަ މަންޒަރެއް ފެންނަމުންދާކަމަށް ވިދާޅުވި އެވެ.\n"ބައެއް ސިޔާސީ ބޭފުޅުން ފަހަކަށް އައިސް އެޗްޕީއޭ އިން ވިދާޅުވާ އެއްޗަކާ ދިމާ އިދިކޮޅަށް އެއްޗެހި ވިދާޅުވާތަން އެބަ ފެނޭ. އެއާއެކު ކުރިއާ ހިލާފަށް ހެލްތު ބޭފުޅުންގެ ނަސޭހަތާމެދު ސުވާލު އުފައްދާ މިންވަރު އިތުރުވެފައިކަން އެބަ ފާހަގަވޭ،" އޭނާ ވިދާޅުވި އެވެ.\nނިއު ޒީލެންޑުގައި ހެދި ދިރާސާގައިވެސް ސައިކޮލޮޖިސްޓުން ވިދާޅުވެފައިވާ ގޮތުގައި، ދަތި އުނދަގޫ ހާލަތްތަކުގައި އެމީހަކު ދިރިއުޅޭ މުޖުތަމައުގެ ގިނަ މީހުން ނަކަލު ކުރުމަކީ އިންސާނީ ތަބީއަތް ކަމަށެވެ. އެގޮތުން، ލޮކްޑައުންގެ ލުއިތަކުގައި އަމަލުކުރަންޖެހޭ އުސޫލަށް އެންމެން އަހުލުވެރިނުވާއިރު، ގޯސްކޮށްވިޔަސް، އެހެން ބައަކު ކުރާތީ، އެގޮތަށް ކަންކުރަން ބޭނުންވާނެ މީހުންވެސް އުޅޭނެކަމަށް ބުނެފައިވެ އެވެ.\nފިޔަވަޅުތައް އަޅަންވީ ދިވެހީންނަށް\nފަތުރުވެރިއެއްގެ ކިބައިން ރާއްޖޭން ފުރަތަމަ ކޭސް ފެނުނު ފަހުން، މިއަދާ ހަމައަށްވެސް ކަމާބެހޭ ފަރާތްތަކުން އެޅި ފިޔަވަޅުތަކާމެދު އެތައް ބައަކު ދަނީ ސުވާލު އުފައްދަމުންނެވެ. "ވޯސްޓް ކޭސް ސެނާރިއޯ" އަށް ވެސް ތައްޔާރުކަމަށް ވިދާޅުވެގެން ތިއްބާ، މާލެ ލޮކްޑައުން ކުރުމާއެކު، ފުރަތަމަ ދުވަހު ކާބޯތަކެތީގެ ޑެލިވަރީ ސިސްޓަމް ކޮށިއަރައި، ހުއްޓުން އެރި އެވެ.\nރޯދަ މަސް ކުރީގައި އޮއްވާ، ލޮކްޑައުންގެ ހާސްކަމުގެ ތެރޭގައި އެންމެން އެއް ފަހަރާ ކާބޯތަކެތި ގަންނަން އޯޑަރު ޖަހާނެކަމަށް ވިސްނައިނުލައި، ސަރުކާރު ހާސްވެގެން ތެޅެގަނެ، ފިހާރަތަކަށް ހުއްދަ ދޫކުރަން ފެއްޓި އެވެ. އޭގެ ނަތީޖާއަކަށްވީ ފުލް ލޮކްޑައުނެއްނެތި، މަގުތަކަށް ނުކުމެ އުޅޭ މީހުން އިތުރުވެގެން ދިއުމެވެ.\nލޮކްޑައުނަށް ދޮޅު މަސް ހަމަވާން ދަނިކޮށް، ބަލި ފެތުރުން ކޮންމެވެސް މިންވަރަކަށް ކޮންޓްރޯލް ކުރެވިއްޖެކަމަށްބުނެ، ގޭބަންދަށް ލުއިތަކެއް ދިނެވެ. ފުރަތަމަ ފިޔަވަހީގެ ދަށުން ދިނީ "ލުއި" ތަކެއް ކަމަށް ގިނަ ބައަކަށް ގަބޫލު ކުރަން ދަތިވެގެން، އޮތީ ފާޑުކިޔައިފަ އެވެ. ނަމަވެސް، އޭރު ސަރުކާރުން ބުނަމުންދިއައީ ލޮކްޑައުން އުވާލެވޭނީ މަޑުމަޑުން ކަމަށެވެ. ކޮންމެ ފިޔަވައްސެއްގައި ފިޔަވަޅުތަކަށް މަޑުމަޑުން ދޫދިނުމުގެ ވިސްނުމެއްގެ ތެރެއިންނެވެ.\nކަސްރަތު ކުރަން ވަކި ގަޑިއެއް ކަނޑައަޅާފައި އޮތުމުން ގިނަ ބައެއްގެ ފާޑުކިއުން ވަނީ އަމާޒުވެފައި -- އަވަސް ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nއެހެނަސް، މިފަހަރު އަމަލުކުރީ ކުރީ ފަހަރާ މުޅީން ހިލާފަށެވެ. ލުއިތަކެއްގެ ނަމުގައި ލޮކްޑައުން ހަމަ ގާތްގަނޑަކަށް އުވާލީ އެވެ. ކޮޥިޑުގެ ނަންބަރުތަކަށްވެސް ބަދަލެއް އައިސްގެން ނޫންކަންވެސް މިހާރު ވަނީ ސާފުވެފަ އެވެ. މާލޭގެ ފުރަތަމަ ކޭސް ފެނުނު ފަހުން، ލޮކްޑައުން އުވާލުމާ ހަމައަށް ކޮންމެ ދުވަހަކު ބަލި ޖެހޭ މީހުންގެ އެވަރެޖަކީ 33 އެވެ. މާލެ ސަރަހައްދު ގޭބަންދުން ވީއްލައިގެން، އިއްޔެ ފެނުނު ކޭސްތަކާއެކު އެ އެވަރެޖު ވަނީ 25 ވެއްޓިފަ އެވެ.\nލޮކްޑައުން އުވާލުމާއެކު ބަލި ފެތުރުން އިތުރުވާނެކަމީ އެހެން ގައުމުތަކުގައިވެސް ފެނިފައިވާ މަންޒަރެކެވެ. އެހެންކަމަށްވާނަމަ، ރައްޔިތުންގެ މާޔޫސްކަން ބަންޑުންވެ، ކެތްތެރިކަން ކޮޅުންލުމުގެ ކުރިން، ލޮކްޑައުން ލުއި ނުކުރެވުނީސްތޯ މިއީ މިހާރު އުފައްދަންޖެހިފައިވާ ސުވާލެކެވެ. އަދި ލޮކްޑައުނަށް ދިން ލުއިތަކުގައި ވެސް ދެކޮޅު ނުޖެހޭ ގިނަ ކަންކަން ހުރިކަން އާއްމުންގެ ތެރެއިން ގިނަ ބައަކު ދަނީ ފާހަގަކުރަމުންނެވެ.\nއެގޮތުން، ކަސްރަތު ކުރުމާއި، ކުޑަކުދިންނާއި އުމުރުން ދުވަސްވީ މީހުން ބޭރަށް ނުކުމެލާ އުޅުމަކީ އެންމެ ޒަރޫރީ ކަންކަމުގެ ތެރޭގައި ހިމެނޭއިރު، އެކަމަށް ވަކި ގަޑިތަކެއް ކަނޑައަޅައި، ބާކީ ގަޑިތަކުގައި ބޭކާރު ގޮތުގައި މާލެ ތެރެއަށް ނުކުމެ އުޅެވޭގޮތަށް ދޫކޮށްލާފައި ބޭއްވުމަކީ ގިނަ ބައަކަށް ދެކޮޅުޖެހޭކަމަކަށް ނުވެ އެވެ.\nކުރިން ވާހަކަ ދެއްކި ދިވެހި ސައިކޮލޮޖިސްޓް ވިދާޅުވި ގޮތުގައި، އެހާ ދިގު ލޮކްޑައުނެއްގައި ދިވެހިން ކުރަންޖެހިފައިވަނީ ކުރިން ހިތަށްވެސް ގެންނަން ނޭނގޭ ފަދަ ތަފާތު ތަޖުރިބާއެއް ކަމަށެވެ. އަދި އޭނާ ކުރިންވެސް ފާހަގަކުރެއްވި ފަދައިން، އެކަމުގެ ސަބަބުން، މީހުންގެ ވިސްނުމަށާއި ދިރިއުޅުމަށް ވެސް ބޮޑެތި އަސަރުތަކެއް ކުރާނެ ކަމަށެވެ.\n"އެހެންވީމާ، އެޖަސްޓުވާން ޓައިމް ނަގާނެ. އަސްލު މި ލުއިތައް މި ލިބުނީ ކުއްލިއަކަށް. ނިއު ނޯމަލްއަށް އެޖަސްޓުވާން ވަގުތު ކޮޅެއް ދީފައި، އެއްކޮށް ހުޅުވާލިނަމަ، އާއްމުންގެ އަމަލުތައް ފަހަރުގައި ތަފާތުވީސް ކަންނޭނގެ،" އޭނާ ވިދާޅުވި އެވެ.\nނިއު ޒީލެންޑުގެ ދިރާސާގައިވެސް ބުނެފައިވާ ގޮތުގައި، ގައުމެއްގައި ފިޔަވަޅުތައް އަޅަންވާނީ އެ ގައުމެއްގެ ރައްޔިތުންގެ އާދަތަކާއި ތަބީއަތަށް ވިސްނުމަށްފަހު ކަމަށެވެ. އެގޮތުން، ކަމާބެހޭ ރަސްމީ އިދާރާތަކުގެ އެންގުންތަކަށް ކިޔަމަންވާ މިންވަރު، އެކި ގައުމުތަކުގައި ތަފާތުވާއިރު، އެއް ގައުމެއްގައި ކާމިޔާބު އުސޫލެއް އެހެން ގައުމެއްގައި މަސައްކަތް ނުކޮށްފާނެކަމަށް ބުނެފައިވެ އެވެ.\nލޮކްޑައުނަށް ދިން ލުއިތަކާ އެކު ހާލަތު ވަރަށް ގާތުން ވަޒަަން ކުރަމުން އަންނަ ކަމަށް ޓެގުން ވަނީ ބުނެފަ އެވެ. އޭގެ ތެރޭގައި ފްލޫ ކްލިނިކްތަކަށް ދަައްކާ މީހުންގެ ތެރެއިން ކޮވިޑަށް ޕޮޒިޓިވް ވާ މީހުންގެ އަދަދާއި ބަލީގައި އެޑްމިޓްކުރަން ޖެހޭ މީހުންގެ އަދަދާއި މިހާރު ނަގާ ސާމްޕަލްތަކުގެ އިތުރުން މީހުން މަރުވާ އަދަދު ހިމެނެ އެވެ. އިތުރަށް ލުއި ދިނުމާއި ނުވަތަ އަނބުރާ ލޮކްޑައުނަށް ދާންޖެހުން ބިނާވަނީ އެ ދިރާސާތަކުގެ މައްޗަށްކަމަށް ޓެގުން އިތުރަށް ބުނެފައިވެ އެވެ.\nމި ބަލިމަޑުކަމުގެ ކަޅު ވިލާގަނޑު ރާއްޖެ ބައްދާލުމާއެކު، އެންއޯސީން ތަކުރާރުކޮށް ބުނާ ވާހަކައެއް އޮވެ އެވެ. މި ކާރިސާއިން އަރައިގަނެވޭނީ "ހޯލް އޮފް ގަވަމަންޓް، ހޯލް އޮފް ސޮސައިޓީ" ނުވަތަ ސަރުކާރުގެ ހުރިހާ އިދާރާތަކާއި މުޅި މުޖުތަމައު އެކީގައި މަސައްކަތް ކޮށްގެން ކަމަށެވެ. އެހެނަސް، އެ ވިދާޅުވާ "ހޯލް އޮފް ސޮސައިޓީ" ސަރުކާރުގެ ސިޔާސަތުތަކުންނާއި، ފިޔަވަޅުތަކުގައި ފުރިހަމައަށް ތަމްސީލުވާ ތަނެއް ނުފެނެ އެވެ.\nކުރިއަށް އޮތް ދުވަސްތަކުގައި، މި ބައްޔާ ދެކޮޅަށް ކޮންމެ ފިޔަވަޅެއް އެޅި ނަމަވެސް، ރައްޔިތުންގެ އިހުސާސުތަކަށް ރިއާއަތްކުރުން މުހިއްމެވެ. އަޅާ ކޮންމެ ފިޔަވަޅަކާއެކު ދިވެހީންގެ ވިސްނުމާއި ތަބީއަތަށް ފިކުރު ހިންގާލަންޖެހެ އެވެ. ކޮވިޑް-19 އިގެ ނިއު ނޯމަލް ކުރަހާ ނިމޭއިރު، އެއީ ރާއްޖޭގައި އަދި ހާއްސަކޮށް މާލޭގައި ބައަކަށް އަމަލުކުރެވޭނެ މިންގަނޑުތަކަކަށް ވާންޖެހެ އެވެ.\nއެޗްޕީއޭ ޕޮލިޓިކްސް ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް\nކޮންމެހެން "ޓްރަމްޕަކަށް" ވާނެކަމެއް ނެތް!\nދެން ނުކުންނަންވާނީ މާސްކް އަޅައިގެން


އާނިސްގެ ގެއްލުނު ފްލެޓު: ހިޔަނި އެޅުނީ ކުރަމުން ދިޔަ އެތައް އުންމީދަކަށް! | Sangu News\nއާނިސްގެ ގެއްލުނު ފްލެޓު: ހިޔަނި އެޅުނީ ކުރަމުން ދިޔަ އެތައް އުންމީދަކަށް!\n24 އޭޕްރިލް 2021 - 15:03\nއާނިސް؛ ފްލެޓް ލިބުނު ލިޔުމާއެކު\nޔޫސުފް އާނިސް ހާމިދުއަކީ އުފަންވީއިރު ސިއްހީ ބޮޑެތި މައްސަލަތަކެއް ހުރި ކުއްޖެކެވެ. އާނިސްގެ ނަން ހާއްސަ އެހީއަށް ބޭނުންވާ ކުދިންގެ ދަފްތަރުގައި ވަނީ ރެޖިސްޓްރީ ކުރެވިފައެވެ. މިހާތަނަށް އައިއިރު އާނިސްގެ އެތައް ބޮޑެތި ސާޖަރީވަނީ ކުރެވިފައި އެވެ. އޭގެ ތެރޭގައި ބޮލާއި ހަތަރެސްފައިގެ ސާޖަރީތައް ހިމެނެ އެވެ. މިހާރު އުމުރުން7އަހަރު ވީއިރު އާނިސްއަށް އަދިވެސް އެއްވެސް ކަމެއް އަމިއްލަޔަށް ނުކުރެވެ އެވެ. ފާހާނާއަށް ވެސް އަމިއްލައަކަށް ނުދެވޭ އަދި ދާން ބޭނުން ވިޔަސް ބުނާކަށްވެސް ނޭނގޭ ކުއްޖެކެވެ.\n2018 ގައި ހާއްސަ އެހީއަށް ބޭނުންވާ ކެޓަގަރީއިން ފްލެޓަށް އާނިސް ކުރިމަތިލުމުން 90 ޕޮއިންޓާއި އެކު ފްލެޓު ލިބުނެވެ. އެހެން ނަމަވެސް އޭރުގެ ރައީސް އަބްދުﷲ ޔާމީން އަބްދުލް ގައްޔޫމްގެ ސަރުކާރު ބަދަލުވެ އެ ލިސްޓު ބާތިލުކޮށް އަލުން އާއްމު ކުރި ލިސްޓުން އާނިސްއަށް ފެލެޓު ގެއްލުނެވެ. އަލުން އެކުލަވާލި ލިސްޓުން އާނިސްއަށް ލިބުނީ އެންމެ 60 ޕޮއިންޓެވެ. ޕޮއިންޓު ދަށްކޮށްފައި ވަނީ ދިރިއުޅުމުގެ ހާލަތަށެވެ.\nއާނިސްގެ އާއިލާ މިއަދު ވެސް ދިރިއުޅެމުންދަނީ، 2018 ގައި 90 ޕޮއިންޓު ލިބުނު އިރު އުޅުނު އެ ކޮޓަރީގައި އެވެ. ހާލަތަށް އައި އެއްވެސް ބަދަލެއް ނެތެވެ. ހާލަތަށް އައި ހަމައެކަނި ބަދަލަކީ އާނިސް ގެ 1.5 މިލިއަން ރުފިޔާގެ އިތުރު ސާޖަރީއެއް ހަދަން ޖެހޭކަމެވެ.\nމީގެ ގާތްގަނޑަކަށް އަށް މަސް ދުވަސް ކުރިން ސޯޝަލް މީޑިއާއިން ލޮލުގައި ޕޯސްޓެއް އަޅައިގަތެވެ. އެއީ އާނިސްގެ ބައްޕަ، ހާމިދު ރަޝީދުގެ އުދާސްތަކެވެ. މާ ގިނަ ވާހަކަތަކެއް ނުހިމަނާ، އޭގައި ދީފައި އޮތީ ދައުވަތެކެވެ.\n"ޕޮއިންޓު ކެނޑީ ދިރިއުޅުމުގެ ހާލަތު މާރަނގަޅޭ ކިޔާފައިއެވެ. ވީމާ މިނިސްޓަރު އަސްލަމާއި ފްލެޓު ކޮމިޓީ މެންބަރު ތޯހާ އަށް އަޅުގަނޑު ދިރިއުޅުމުގެ ހާލަތު ބަލަން އަންނަން އަޅުގަނޑު ދައުވަތު އަރުވަމެވެ. އަޅުގަނޑުމެން3މީހުންނާއި ނުކުޅެދޭ ކުއްޖަކާއި އެކު މި ކޮޓަރީގައި އެއް ދުވަސް ހޭދަކޮށް ދިރިއުޅުމުގެހާލަތު ރަނގަޅުވަރު ބަލަން ދައުވަތު އަރުވަމެވެ. ދަރިފުޅުގެ ބައްޕަގެ ހައިސިއްޔަތުން ދަންނަވަމެވެ. ކުރީސަރުކާރުން "ސިޔާސީ" މީހުންނާއި ފްލެޓު ހައްގު ނުވާ މީހުންނަށް ފްލެޓު ދީފައިވާނަމަ އެތަންއެތަން ނަގާށެވެ. އެހެނަސް އަޅުގަނޑުމެން ފަދަ މީހުން ލިސްޓުން ކަޓުވައި، ފްލެޓުތައް ނަގައިގަނެފައި، ތިމަންނާމެން ލިސްޓު އިސްލާހު ކުރީއޭ ނުދަންނަވާށެވެ. ތިއީ އިސްލާހު ކުރުމެއް ނޫނެވެ. ތިއީ ފްލެޓުން ވައްކަން ކުރުމެވެ. އެވެސް އަދި އާނިސްމެން ފަދަ ނުކުޅެދޭ ކުދިންގެ ހައްގުންނެވެ. އަޅުގަނޑުމެން ފަދަ ނިކަމެތިންގެ ހައްގުންނެވެ." ހާމިދު ލިޔެފައިވެ އެވެ.\nހިޔާ މަޝްރޫއުގެ ދަށުން ދޫކުރި ފްލެޓު ލިބޭނެ ކަމުގެ ލިޔުން ހަވާލު ކުރުމާއި އެކު، ހުޅުމާލެއަށް ދިރިއުޅުން ބަދަލު ކުރުމުގެ ހުރިހާ މައްސަކަތެއް ފަށައި އަދާކުރަމުން އައި ވަޒީފާވެސް އާނިސްއަށްޓަކާ ދޫކޮށް އިތުރު ވަޒީފާއަކަށް ބަދަލުވީ، ފްލެޓަށް ވަންނަ ދުވަސް ކައިރިކޮށް ހުޅުމާލެ އޮފީހަށް ބަދަލުވުމަށެވެ. ވީ އުފަލެއްގެ ބޮޑުކަމުން، އާނިސްގެ ތައުލީމުގެ ކަންކަމާއި އަދި ހުޅުމާލޭގައި އޯޓިޒަމް ސެންޓަރަށް ގެންދިއުމަށް ފޯމު ވެސް ނެގިއެވެ. އެހެން ނަމަވެސް އެ ހުރިހާ އުންމީދެއް ހަމައެކަނި ހިޔަންޏަކަށް ވެ ނިމިދިޔައީ އެވެ.\nމިއަދާއި ހަމައަކަށް ވެސް ހައުސިން މިނިސްޓަރު މުހައްމަދު އަސްލަމަށް ދީފައި އޮތް އެ ދައުވަތު ގަބޫލުކޮށް އެ ގެޔަށް ޒިޔާރަތްކޮށްފައި ނެތެވެ. އެ ޕޯސްޓު ފެނި، އެ ގެޔަށް ވަދެފައި ހުންނާނީ ނޫސްވެރިންނެވެ.\nކޮންމެއަކަސް މި ދެންނެވި ޕޯސްޓުގައި ހާމިދު ދީފައިވާ ދައުވަތުގައި ވަނީ އެއް ދުވަސް އޭނާއާއި އެކު ހޭދަކޮށް ހާލަތު ގާތުން ބަލާލުމަށެވެ. އެއް ކޮޓަރިއެއްގައި އާނިސްއާއި އެކު އިތުރު ދެ ކުއްޖަކު ގޮވައިގެން އުޅެންޖެހިފައިވާ ދަތި ހާލަތު ލޮލުން ދެކިލުމަށެވެ.\nމިވީ އަހަރެއް ހާ ދުވަހުގެ ތެރޭގައި އަހަންނަށް ވެސް ފްލެޓުތަކުގެ މައްސަލައިގެ ތެރޭގައި ވަރަށް ބޮޑަށް އުޅެވުނެވެ. އެތައް ބައެއްގެ ދިރިއުޅުމުގެ ހާލަތު ވަރަށް ގާތުން ފެނި، އެ އާއިލާތަކާއި ވާހަކަ ދެކެވުނެވެ. އެ އެންމެނަށް ވެސް ފްލެޓު ހައްގެވެ. އެތައް މަންމައެއްގެ އުދާސްތަކާއި، ދަރީންނަށްޓަކާ އުންމީދު އެ ލޯތަކުން ފޯދުނު ކަރުނައިން އިހުސާސް ވެސް ކުރެވުނެވެ.\nއާނިސްގެ އާއިލާއާއި އަހަންނާއި ބައްދަލުވީ، އެހެން ވަރަށް ގިނަ ނޫސްވެރިންނާއި އެ އާއިލާއާއި ބައްދަލުވީ ފަހުންނެވެ. މާފަންނު ބިސް ބުރު ސަރަހައްދުގައި ހުންނަ އެ ގެޔަށް އަހަންނާއި، ތަނުގެ ކެމެރާމަނެއް ދިޔުމުން ދޮރުމަތިން އަހަރެމެންނަށް މަރުހަބާކީ އާނިސްގެ މަންމައެވެ. އެއީ ޑެގު އަޅައި ތިން ބުރިއަށް ނަގާފައި ހުރި ގެއެކެވެ. އާނިސްގެ އާއިލާ އުޅެނީ އެންމެ މަތީ ފްލޯގައެވެ.\nސޯފާގައި އިޝީނުމާއި އެކު ހާމިދު ކުރީ ސުވާލެކެވެ. "މީގެއިން ކުރާނެ އެއްވެސް ފައިދާއެއް އެބައޮތް ތަ؟". އެއަށް ދޭނެ ޖަވާބެއް ނޭނގުނެވެ. އެހެންވެ އިރުކޮޅަކަށް މަޑު ކުރުމަށްފަހު، މީގެއިން ވެސް ބަދަލެއް އައުމަކީ ވެދާނެ ކަމެއް ނޫންތޯ، ބުނީމެވެ.\nއެއާއި އެކު އަހަރެމެންގެ ވާހަކަތައް ފެށީމެވެ. ދިރިއުޅުމުގެ ހާލަތަކީ ކޮބައިތޯ ސުވާލު ކުރުމާއި އެކު، ހާމިދު އޭނާގެ އާއިލާ ދިރިއުޅޭ ގޭގެ ތެެރެއަށް ނަޒަރު ހިންގާލުމަށްފަހު ހިނިތުންވެލިއެވެ. އިރުކޮޅަކަށް މަޑު ކުރުމަށްފަހު، "މިއީ ހާލަތަކީ. ނާދޭ އެއްވެސް ބަދަލެއް. ނޭނގެ ކިޔާދެން ވީ ވާހަކައެއް ވެސް" ބުނެލިއެވެ. އެއީ ގާތްގަނޑަކަށް ބާރަ ވަރަކަށް ފޫޓުގެ ކުޑަ ތަންކޮޅެކެވެ.\nއާނިސް ވިހެއި އިރު ވެސް އެ އާއިލާ ދިރިއުޅެމުން އައީ އެ ގޭގައެވެ. އަދި އާނިސްގެ މަންމަ އެ ގޭގައި އުޅޭތާ އެތައް އަހަރުތަކެއް ވެއްޖެ އެވެ.\nއާނިސް އަކީ މަލްޓިޕަލް ކޮންޖެނިޓަލް އެނޯމަލީސް އަށް ޑައިގްނޯސްޑް ކުއްޖެކެވެ. މިވީ ހަތް އަހަރު ދުވަހުގެ ތެރޭގައި ބޭސްފަރުވާގެ ކަންކަމަށް 11 ސާޖަރީއެއް ހަދައިފިއެވެ. އާނިސްއަށް އަމިއްލައަށް އެއްވެސް ކަމެއް ނުކުރެވޭއިރު، ކަމަކަށް ބޭނުންވިޔަސް އެ ވާހަކައެއް ނުބުނެވެއެވެ. ފާހަނާއަށް ދާން ބޭނުންވުމާއި، ބަނޑުހައިވުމުން އެ ވާހަކަ ބުނެދޭކަށް ނޭނގެއެވެ.\nއޭގެ ތެރޭގައި ބޮލުގެ ސަރޖަރީއާއި އަތުގެ އިނގިލިތައް ވަކިކުރުމުގެ ސަރޖަރީތައް ހިމެނެއެވެ. ރާއްޖެއިން ބޭރުން ކުރި މި ހުރިހާ އޮޕަރޭޝަނަށް ވެސް ގިނަ ބައެއްގެ އެހީތެރިކަން ވަނީ ލިބިފައެވެ.\nހާމިދު ކިތަންމެހާ ވެސް ވާހަކައެއް ދައްކަން ބޭނުމެވެ. އެހެނަވެސް، އޭނާގެ ސުވާލަކީ އެ ހުރިހާ ވާހަކައެއް ދައްކައިގެން ވާނެ ފައިދާއެއް އޮތްތޯ އެވެ. ދިރިއުޅުމުގެ ހާލަތަށް އަންނާނެ ބަދަލެވެ. ހާމިދު އަހަންނާއި ވާހަކަ ދައްކަމުން ގެންދިޔައިރު، އާނިސްގެ މަންމަ އައިސްއަލަމާރީގެ ކަނަށް ވާގޮތަށް ކުޑަކޮށް ލެނގިލައިގެން ހުއްޓެވެ.\nއެއާއިލާ މާލޭގައި އުޅެން މަޖުބޫރުވީ އެތައް ސަބަބަކާއި ހުރެއެވެ. ރަށުން ކުރެވޭނެ ފަރުވާއެއް ނެތެވެ. ފަރުވާގެ ކަންކަމާއި، އެހެން ކުދިންގެ ހަރަދުތައް ބެލެހެއްޓުމަށްފަހު އަތުގައި އެއްވެސް އެއްޗެއް ނޯވެއެވެ. ބޭސްފަރުވާއަށް ދާން ޖެހުމުން ކޮންމެ ފަހަރަކު ޖެހެނީ، އެހީއަށް އެދި ނިކުންނާށެވެ.\nބޯހިޔާވަހިކަމުގެ ސިޔާސަތުގެ ދަށުން ހުޅުވާލި ފުރުސަތުގައި އާނިސް ކުރިމަތި ލީ އެޗް10 ކެޓަގަރީއަށެވެ. އެއީ ހާއްސަ އެހީއަށް ބޭނުންވާ ކުދިންގެ ކެޓަގަރީ އެވެ. އެ ސަރުކާރު ނިމެން ކައިރިވެފައި ވަނިކޮށް އާއްމު ކުރި ލިސްޓުން ފްލެޓު ލިބޭނެކަން ޔަގީންވިއެވެ. ތައްޔާރީތައް ފެށިއިރު، މިއީ ގެއްލިދާނެ އެއްޗެއްގެ ގޮތުގައި ހިތަކަށް ވެސް ނާރައެވެ. އެހާ މަތިން ޕޮއިންޓު ލިބިފައި ވެސް ހުރުމާއި އެކު އެވެ. އާނިސް އޮތީ ލިސްޓުގެ 47 ވަނައިގަ އެވެ.\nސަރުކާރުގެ ބޮޑު ތަތްގަނޑު ޖެހި ލިޔުމެއްގެ ބޭނުމެއް މިއަދު ނެތެވެ. ރައީސް ޔާމީންގެ ސަރުކާރުން ފްލެޓުތައް ދޫކުރީ ހައްގުވެރިންނަށް ނޫންކަމަށް ބުނެ، ފްލެޓު ކޮމިޓީއެއް އެކުލަވާލައި އަލުން ޕޮއިންޓު ދިނެވެ. އާނިސްގެ ހާލަތު ބެލުމަށް އެ ގެޔަށް ވެސް ކޮމިޓީގެ މެމްބަރުން ދިޔައެވެ. އެމީހުން ކުރީ ތިން ސުވާލެވެ. އެއީ، އާނިސްއަށް އަމިއްލައިން ކުރެވޭ ކަންތަކާއި ނުކުރެވޭ ކަންތަކާއި ގުޅޭ ގޮތުންނެވެ. އެ މީހުން އެ ސުވާލު ކުރިޔަސް ލޯ މައްޗަށް މަންޒަރު ހުރީ ފެންނާށެވެ. އެ މީހުން އައިސް ހާލަތު ބެލުމަށްފަހު 47 ގައި އޮތް ކުއްޖާ، 336 އަށް ވެއްޓުނެވެ.\nލިސްޓުގެ އެހާ ތިރިއަށް ނަން ދާންވީ ސަބަބާއި މެދު ހާމިދު އެތައް ސުވާލެއް އުފައްދައެވެ. ހައްގު ނޫން ބަޔަކަށް ފްލެޓު ލިބުނުތޯ ނުވަތަ ނޫންތޯ ބެލުމަކުން ހާމިދުގެ އެއްވެސް މައްސަލައެއް ނެތެވެ. އެހެން ނަމަވެސް، ފްލެޓު ލިބިފައި ހުރި ބައެއްގެ އަތުން އެ އަތުލާ، ހާލަތު ރަނގަޅުކަމަށް ބުނުމަކީ އިންސާފެއް ނޫނެވެ.\nފްލެޓު ލިބޭނެ ކަމުގެ އުންމީދާއި އެކު، ހިތާނީ ކެމްޕެއިނުގައި ވެސް ބައިވެރިނުވެ ހާމިދު ނިންމީ އާނިސްގެ ހިތާނު ކުރުން ފްލެޓުގައި ބާއްވާށެވެ. އޯޓިޒަމް ސެންޓަރުން ތެރަޕީގެ ހުރިހާ ކަމެއް ހަމަޖެއްސިއެވެ. އަދި އާނިސް ސެންޓަރަށް ގެންގޮސް، ގެޔަށް ގެންނާނެ ގޮތުގެ ޕްލޭނެއް ވެސް ހެދިއެވެ.\nމިވީ އަހަރެއްހާ ދުވަހުގެ ތެރޭގައި ހާމިދު މިނިސްޓްރީގެ އިސްވެރިންނާއި ބައްދަލުކުރުމަށް އެތައް މަސައްކަތެއް ކުރިއެވެ. އަދި ރައީސް އޮފީހަށް ސިޓީ ހުށަހެޅިއެވެ. ނަމަވެސް ލިބުނީ އެދެވޭ ޖަވާބެއް ނޫނެވެ.\nއަލުން އެކުލަވަލި ލިސްޓާއި އެކު ފްލެޓު ނުލިބޭކަމަށް އެންގުމުން ހާމިދު ދެ ޝަކުވާއެއް ހުށަހެޅި އެވެ. ނަމަވެސް ޖަވާބެއް ނުލިބުމުން، ހައުސިން މިނިސްޓްރީއަށް ގޮސް ޕްލޭނިން އެންޑް ހައުސިން މިނިސްޓަރު އަސްލަމާއި ބައްދަލުކުރު މުގެ އެޕޮއިންޓްމަންޓަކަށް އެދުނެވެ. އެހެން ނަމަވެސް ކޮވިޑު ދުވަސްވަރުގެ ތެރޭގައި އެޕޮއިންޓްމަންޓު ހައްދަން ޖެހެނީ، އޮންލައިންކޮށް ކަމަށް ބުނެ ފޮނުވާލީކަމަށް ހާމިދު ބުންޏެވެ. އަދި އޮންލައިންކޮށް އެޕޮއިންޓްމަންޓަކަށް އެދުމުން ވެސް އެ އިންތިޒާމު ހަމަޖެހިފައިނުވާތީ، އެ ވާހަކަތައް އެކި މީހުން ކައިރީ ދެއްކުމުގެ ތެރެއިން މީހަކު ޓްވީޓެއް ކުރިކަމަށެވެ. ހާމިދު ބުނީ، އެ ޓްވީޓު ކުރުމާއި އެކު ޖެހިގެން އައި ދުވަހު މިނިސްޓްރީން ގުޅާ ޑެޕިއުޓީ މިނިސްޓަރު އަހުމަދު ނަސީރާއި ބައްދަލު ކުރުމުގެ އިންތިޒާމު ހަމަޖެހިފައިވާކަމަށް ބުނިކަމަށެވެ.\n"އަހުމަދު ނަސީރު ބުނީ ތިމަންނަމެން ވެސް ގަބޫލު ކުރަމޭ ގޯސްތަކެއް ހުރިކަން. ގޯސްތަކެއް ހުރެގެން އެއޮތީ އަނެއްކާވެސް ހުޅުވާލާފައޭ ޝަކުވާ ހުށަހަޅަން. ޝަކުވާ ހުށަހަޅައިގެން ޝަކުވާ ބަލާނޭ، ޝަކުވާތަކަށް. ބަލާފައޭ، ދާއިމީ ލިސްޓު ނެރޭނީ. ދެން ބުނީ ތި ކިޔައިދޭ ގޮތަކަށް ތިމަންނަމެންނަށް ފްލެޓު ކޮމިޓީއާއި ހަމައަށް ނުގެންގޮސް ދެވޭނެއޭ. ލިޔުމުން ޝަކުވާ ހުށަހަޅާދޭށޭ. ބުނީމާ ލިޔުމުން ޝަކުވާ ހުށަހެޅީ. ދެން އޭގެ ދެތިން ދުވަސް ފަހުން ގުޅާލިން. ގުޅީމަ އޭގެ ފަހުން ދިން ޖަވާބަކީ، އަހަރެން އެ ޝަކުވާ ހުށަހެޅި ޑޭޓު، އެ ޝަކުވާ މިހާރު ވާނީ ފްލެޓު ކޮމިޓީއަށް ހުށަހަޅާފައޭ. ދެ ޝަކުވާ ހުށަހެޅިން، ދެ ޝަކުވާއަށް ވެސް ޖަވާބެއް ނުލިބިގެން އުޅެނިކޮށް، ދާއިމީ ލިސްޓު ނެރުނީ. އާނިސް އިނީ ޝަރުތު ހަމަވެ ނުލިބޭ ލިސްޓުގެ 114 ވަނައިގަ. ދެން އަނެއްކާވެސް ސިޓީލިން. ރައީސަށް ވެސް ސިޓީލިން. ރައީސްއަށް ފޮނުވި ސިޓީގެ ޖަވާބު ލިބުނީ މަސް ދުވަސް ފަހުން. އޭގެ ޖަވާބަކަށް އިންނަނީ މިހާރު އެކަންތައްތައް ހައުސިން މިނިސްޓްރީން ބަލަމުންނޭ ދާނީ. ދެން އަނެއްކާވެސް ސިޓީލީ ހައުސިން މިނިސްޓްރީއަށް. އެ ހުށަހެޅީމަ، ގެންދިޔައީ ޑެޕިއުޓީ މިނިސްޓަރު ޝާމިން ކައިރިއަށް. ދެން ޝާމިން އެ ދުވަހު ދެއްކި ވާހަކައަކީ، މިހާރު ޕޮއިންޓު ދޭ އުސޫލުގެ ފޯމު އިންނާނެއެއް ނު.... އޭތި ދެއްކީ... ދައްކާފަ ބުނީ، މިވެނިތަނަކުން ބުނެބަލާށޭ އާނިސްއަށް މިވެނިތަނަކުން ޕޮއިންޓު ލިބެންޖެހެއޭ. މިވެނިތަނަކުން ހުރީ މަދުކޮށްފައޭ. ބުނީމަ މަ ދެއްކީ. ބުނިން އާނިސްގެ އަތް ހުންނާނީ މިހެންނޭ. އިނގިއްޔެއް މިހެންނެއް ނެހެދޭނޭ. ހަތަރެސްފައި އިނގިލި އިންނަނީ ތަތްލަވާފައޭ. އެކަމު ދެއަތުގެ އިނގިލި އިނީ ވަކިކޮށްފައޭ މިހާރު. ވަކި ކުރިޔަސް އެއްވެސް އިނގިއްޔެއް މަސައްކަތެއް ނުކުރާނޭ. ހަމަ މިހެން ހުންނާނީ އޭ." ހާމިދު\nހާމިދު ބުނީ އާނިސްގެ މުޅި ހާލަތު ޝާމިންއަށް ކިޔައިދިން ކަމަށެވެ. އެގޮތުން އަތުގެ އިނގިލިތައް މަސައްކަތް ނުކުރާތީ ގަމީހެއް ލާ، ގަމީހުގެ ގޮށް ނޭޅުވޭނެ ކަމާއި ފާހަނާއަށް ދާން ބޭނުންވިޔަސް ގޮސް ނެޕީއެއް ނުބޭލެކަން ކިޔައިދން ކަމަށެވެ. އެކަންތަކުން ބެލި ބެލުމުން އާނިސްއަށް 12 ޕޮއިންޓު އިތުރުވީސްކަމަށް ހާމިދު ބުންޏެވެ.\nހާމިދުގެ ވާހަކަތަކަށް ފަހު ޝާމިން ކުރި ސުވާލުގައި އެހީ، އެ ހުރިހާ ވާހާކައެއް ހާލަތު ބަލަން ދިޔަ މީހުންނަށް ކިޔަދިންތޯ އެވެ.\n"މަ ބުނީ، އާނިސްގެ ސޯޓު ބާލުވާފަ އެ މީހުންނަށް ނެޕީ ވެސް ދެއްކީމޭ. ދެން އެ މީހުން ގިނައިން އެހީ ބޭސްފަރުވާކަންތަކޭ. ދެން އަހަރެމެން، އޭނަގެ ބޭސްފަރުވާ ކުރަނީ ގިނައިން މާގުމައްޗަށް ނިކުމެގެންނޭ ގިނަ ފަހަރަށް. ފުރަަތަމަ އާނިސްގެ ބޭސްފަރުވާއަށް ލާރި ހޯދަން އުޅުނީ ވެސް މަގުމަތިން. ނައިޓު މާކެޓުނޭ އެއީ" ހާމިދު\nހާމިދު ބުނީ ދެން ހުރީ ކުރަންޖެހޭ އޮޕަރޭޝަންތަކެއްކަމަށެވެ. އަދި މިހާރުވެސް 1.5 މިލިއަން ރުފިޔާގެ އޮޕަރޭޝަނެއް ކުރަންޖެހޭ ކަމަށެވެ.\n"އޮޕަރޭޝަންތައް ދެން އޮތީ ދޯ. އޮޕަރޭޝަންތައް އެއީ ދެން އަހަރެމެން ކޮންމެ އޮޕަރޭޝަނެއް ކުރަންވެސް، ހޮސްޕިޓަލުން ގެންނަން އަގު. ވާގޮތަކީ އަހަރެމެން އަތަކު އެހާވަރަކަށް ލާރިއެއް ނުހުރޭ. އެވަރަކަށް ނޫން އެއްވެސް ވަރަކަށް ލާރިއެއް ނުހުރޭ. ދެން މިޖެހެނީ މީހުންގެ އެހީތެރިކަމަށް އެދެން. އެއީ މިސާލަތަކަށް ތިކޮޅުން ބޭނުންވެދާނެ އެ ޔަގީން ކުރަން. އެހެންވެ އަހަރެމެން ގެންނަނީ ހޮސްޕިޓަލުގެ ތަތްގަނޑު ޖަހާފަ ހުންނަ ލިޔުން. ދެން އެ މީހުން ވެސް މިދެނީ އެ މީހުންނަށް ވެސް ލަފާ ކުރެވޭ އަދަދު. މިހާރު ކުރަން އިން އޮޕަރޭޝަން އެއީ ބުނާ އަގު. ދެން އެއީ، އެތާނގަ މަޑު ކުރަންޖެހޭ ހަތަރު މަސް ދުވަހު. ބޮލުގަ އިންނާނީ މިހެން ފްރޭމްއެއް ކަހަލައެއްޗެއް އަޅުވާފަ، އެ މީހުން ބުނީ ހޮސްޕިޓަލުގައި އެއް މަސް ދުވަހު މަޑުކޮށްފަ، ތިމަންނަމެން ޖެހޭނެއޭ ހަފްތާއަކުން ނޫނީ ތިން ދުވަހުން އެ ބަލަން. އެއީ ބޮލުގެ މި ކަށިގަނޑު ނެރެން މި ޖެހެނީ" ހާމިދު\nހާމިދު ވަނީ އޭނާ މަސައްކަތްކޮށްގެން ލިބޭ މަދު ފައިސާކޮޅުން ގޭގެ ކުލިއަށް ދެއްކުމަށްފަހު އަތުގައި އެއްޗެއް ނޯންނަކަން ފާހަގަކޮށްފަ އެވެ. އަދި އާނިސްގެ ސްޕީޗް ތެރަޕީގެ ކަންކަން ކުރިޔަށް ގެންދަން ޖެހޭ ކަމަށް ބުންޏެވެ. މީގެ ކުރިން ވެސް އެކި ފަހަރު މަތިން އިންޑިއާ އާއި، ބެންކޮކް ފަދަ ތަންތަނަށް އާނިސްގެ ފަރުވާއަށް ގޮސްފައިވާނެ ކަމަށް ހާމިދު ބުންޏެވެ.\nހާމިދު ބުނީ، މިއީ ފަސޭހަ ދިރިއުޅުމެއް ނޫން ކަމަށެވެ. އާނިސް ސްކޫލަށް ގެންދިއުމަކީ ވެސް އުނދަގޫކަމެއް ކަމަށާއި، ކޮންމެ ފަހަރަކު ވެސް ފިހާރައަށް ވަދެ ފިހާރައިން އާނިސް ބޭނުންވާ އެއްޗެއް ގަނެދޭންޖެހޭ ކަމަށް ބުންޏެވެ.\n"ދެން އިނގޭނީ އޭގެ ކުއްޖެއް ކައިރީ އުޅެލީމަ. އެ ކުއްޖާ ބޭނުންވާ ކަންތަކާއި... މިސާލަކަށް ކުރަންޖެހޭ ހަރަދަކާއި، ކުއްޖާ ބޭނުންވާ ކަންކަމާއި. އަސްލަހު ހަމަ ވަރަށް ހާލުގަ މި އުޅެނީ. މަލޭގައި އުޅުނަކަސް..... ދެން ކުރީ ދުވަހު ވެސް ބުނިން ދެން މި ނޫން ގޮތެއް ނެތެއް ނޫން ހޭ...... ދިމާވޭ ދޯ އާނިސްއާއި މަގުމަތިން ވެސް ކަންކަން. އެގޮތަށް ހުންނާތީ ބައެއް މީހުން ވަރަށް ބަލާނެ. ބައެއް ކުދިން ވެސް ބަލާނެ، ބޮލާއި އެއްޗެހި ތަންކޮޅެއް ބޮޑުކޮށް ހުންނާތީވެ" ހާމިދު\nއެ ހުރިހާ ވާހަކައެއް ދައްކަމުން ދިޔައިރު، ހިތުގެ އެތައް އުދާހެއް ހިފަހައްޓާލައިގެން ޝަހީމާ ވެސް ދޭތެރެއަކުން ކަރުނަތައް ފޮހެލައެވެ. އޭނާ، ނުރޮއެ ހިފަހައްޓާލެވޭތޯ ވަރަށް މަސައްކަތް ކުރިކަން އިހުސާސް ކުރެވެއެވެ. ޖެހިގެން އިން ކޮޓަރީގެ އެނދުގައި އާނިސް އޮތެވެ. އަދި އެ މީހުންގެ ހަތަރު މަހުގެ ތުއްތު ކުއްޖާއާއި އެކު 12 އަހަރުގެ އަންހެން ދަރިފުޅުވެސް އެނދުމަތީ އޮށޯވެލައިގެން އޮތެވެ.\nއާނިސްގެ ގޭގައި ހޭދަވި ވަގުތުތަކުގެ ތެރޭގައި، އެންމެ ބޮޑަށް ސާފުވެގެން ދިޔައީ އެ އާއިލާގެ ކެތްތެރިކަމެވެ. އަދި އާއިލާއިން، އާނިސްއަށްޓަކާ ކުރާ އުންމީދެވެ. އެ އުންމީދާއި، އެ ލޮތްބަކީ ދުވަހަކު ވެސް ފަނޑުވެގެން ނުދާނެކަން ސާފެވެ.\nނޯޓު: އާނިސްއަށް އެހީތެރިކަން ފޯރުކޮށްދޭން ބޭނުންވާ ފަރާތްތަކުން، 7700415 (އާނިސްގެ ބައްޕަ ހާމިދުގެ ނަމްބަރު) އަށް ގުޅާލައިގެން ކުރިޔަށް ގެންދެވޭނެ އެވެ. ނުވަތަ ފައިސާގެ އެހީތެރިކަން ދޭން ބޭނުންވާ ފަރާތެއްނަމަ 7703229160101 ނަމްބަރަށް އެހީ ފޮނުވޭނެ އެވެ.


އަލް އިމާމު އަޙްމަދު: أحمد بن حنبل – إمام أهل السنة – 8 – DhiSalafiyyah\nއަލް އިމާމު އަޙްމަދު: أحمد بن حنبل – إمام أهل السنة – 8\n23/10/2016 ޢިލްމުވެރިން, ސިޔަރަތާއި ތާރީޚްއަލްއަޚް އަބޫ ފުޟައިލު މުއުތަމިން އަޙްމަދު\nالخلال ވިދާޅުވިއެވެ. އަބޫ ޢަބްދުﷲގެ އަދަބުވެރިކަމުގެ ވާހަކަ ކިޔައިދެއްވަމުން أبو بكر المروزي ގެ އަރިހުން ރިވާކުރައްވާ محمد بن حسين ތިމަންބޭކަލުންނަށް ކިޔާދެއްވިއެވެ.\n“އަބޫ ޢަބްދުﷲ އަކީ ޚުލްޤުނުބައި މީސްތަކުންނާއިމެދު ނުބައިކޮށް ކަންތައްކުރައްވާ ބޭކަލެއްނޫނެވެ. މީހަކު އެކަލޭގެފާނާއި މެދު ނުބައިކޮށް ކަމެއްކޮށްފިނަމަ ޙިލްމުވެރިވެލައްވައެވެ. (އެބަހީ މަޑުމަތިރިވެ ހެޔޮގޮތުގައި މެނުވީ މުޢާމަލާތް ނުކުރައްވައެވެ.) އަދި އެކަންތައްތައް ތަޙައްމަލުކުރައްވައެވެ. އަދި ވިދާޅުވެއެވެ. “ތިމަންކަލޭގެފާނަށް ﷲ ފުދެއެވެ.” އަދި އެފަދައިން ކަންތައް ކުރާ މީހަކާއި ޢަދާވާތްތެރިވާނެ ވަގުތެއް ބަލައި ގެއްލުމެއްދޭނެ ފުރުސަތެއް ލިބޭތޯ ނުބައްލަވައެވެ. އަދި އެކަލޭގެފާނު ކަންކަމުގައި އަވަސްއަރިވެސް ނުގަންނަވައެވެ. އެކަލޭގެފާނަކީ ތަވާޟުޢުވެރިކަން ބޮޑުބޭފުޅެކެވެ. ޚުލްޤު ހެޔޮބޭފުޅެކެވެ. އަބަދުވެސް ހުންނަވަނީ ހިނިތުންވެގެންވާ ހާލުގައެވެ. އެކަލޭގެފާނަކީ ކައިރީގައި އުޅުއްވާމީހުންނަށް މަޑުމޮޅިވެލައްވާ ބޭފުޅެކެވެ. ހަރުކަށި ބޭކަލެއް ނޫނެވެ. ﷲއަށްޓަކައި ލޯބިވެ ﷲއަށްޓަކައި ރުޅިއަންނަ ބޭކަލެކެވެ. ދީނުގެ ކަމެއްގައި ނަމަ އެކަލޭގެފާނު ކޯފާއިސްކުރައްވައެވެ. އަވަށްޓެރިންނާއި ކައިރީއުޅޭ މީހުންގެ އުނދަގޫތައް ތަޙައްމަލު ކުރައްވައެވެ.”\nأبو داود السجستانيގެއަރިހުން ރިވާވެގެންވިއެވެ. އެކަލޭގެފާނު ވިދާޅުވިއެވެ.\n“އަޙްމަދު ބުން ޙަންބަލް އަކީ ދުނިޔެވީ ކަންކަމުގައި މީސްތަކުންނާއިއެކު ބޭކާރު ވާހަކަދައްކާ އުޅުއްވާ ބޭކަލެއް ނޫނެވެ. އެހެންނަމަވެސް ޢިލްމީ ކަންކަމުގައި ވާހަކައެއް ދެކެވިއްޖެނަމަ އެކަލޭގެފާނު ވާހަކަފުދައްކަވަން ފައްޓަވައެވެ.”\n“އަޙްމަދު ބުން ޙަންބަލުގެ މަޖުލީސްތަކަކީ އާޚިރަތުގެ މަޖުލީސްތަކެކެވެ. އެކަލޭގެފާނުގެ މަޖުލީސްތަކުގައި ދުނެވީ ވާހަކައެއް ނުދައްކަވައެވެ. އެކަލޭގެފާނު ދުނިޔެވީ ވާހަކައެއް ޛިކުރުކުއްވަނިކޮށް ތިމަންކަލޭގެފާނު ދުވަހަކުވެސް އަޑު ނާއްސަވަމެވެ.”\nأبو الحسن بن المنادي ގެއަރިހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ތިމަންކަލޭގެފާނުގެ ކާފަ ވިދާޅުވަނިކޮށް ތިމަންކަލޭގެފާނު އަޑުއެއްސެވީމެވެ.\n“އަޙްމަދު ބުން ޙަންބަލް އަކީ އެންމެ ހެޔޮވެގެންވާ މީސްތަކުންގެ ތެރެއިންވާ ބޭކަލެކެވެ. އަދި މީސްތަކުނެގެ ތެރެއިން އެންމެ މާތްވެގެންވާ ބޭކަލުންގެ ތެރެއިންވާ ބޭކަލެކެވެ. އަދި މީސްތަކުނެގެ ތެރެއިން އެންމެ އަދަބުވެރި، އެންމެރިވެތި ދިރިއުޅުމެއް އުޅުއްވާ ބޭކަލުންގެ ތެރެއިންވާ ބޭކަލެކެވެ. އަދި މަޑުމައިތިރިކަމުގެ ގޮތުން ގިނަވަގުތު އިސް ޖައްސަވައިގެން ހުންނަވާ ބޭކަލެކެވެ. އަދި ހުތުރު ކަންތައްތަކުންނާއި ބޭކާރު ކަންތައްތަކުން މޫނުއަނބުރާލައިގެންވާ ބޭކަލެކެވެ. ޙަދީޘް ކިޔުއްވާއަޑާއި ޞާލިޙުންގެ ވާހަކައާއި ޒުހުދުވެރިކަމުގެ ވާހަކައާއި ހިތްމަޑުމޮޅިކުރުމުގެ ވާހަކައާއި މަޑުމައިތިރިވުމުގެ ވާހަކައާއި އަދި މިނޫންވެސް ކޮންމެވެސް ހެޔޮބަހެއް މެނުވީ އެކަލޭގެފާނުގެ އަރިހުން އަޑުނުއިވޭނެއެވެ. މީހަކާއި ބައްދަލުވެއްޖެނަމަ އެކަމާ އުފާކުރައްވާ އެމީހަކާ ކުރިމަތިލައްވައެވެ. އަދި އެކަލޭގެފާނުގެ ޝައިޚުންގެ އަރިހުގައި ވަރަށް ބޮޑަށް ތަވާޟުޢުވެރިވެ ލައްވައެވެ. (މަޑުމައިތިރިވެލައްވައެވެ.) އެބައިމީހުންނަށް މާތްކޮށް ހިއްތަވާ މަތިވެރިކުރައްވައެވެ. އަދި ޚާއްޞަކޮށް ޔަޙްޔާ ބުން މަޢީންގެ އަރިހުގައި އެހެން އެއްވެސް ބޭކަލަކަށްވުރެ ބޮޑަށް ތަވާޟުޢުވެރިވެލައްވާ މަތިވެރިކުރައްވައެވެ. ޔަޙްޔާ ބުން މަޢީން އެކަލޭގެފާނަށްވުރެ ގާތްގަނޑަކަށް ހަތް އަހަރު ބޮޑުވާނެއެވެ. އަދި އެކަލޭގެފާނު މިސްކިތުން ގެއަށް ވަޑައިގަންނަވާއިރު ގެޔަށް ވަދެވަޑައިގަތުމުގެ ކުރިން ފައިން ބިންމަތީގައި ޖައްސަވައެވެ. އެއީ ގޭގެ އަހުލުވެރިންނަށް އެކަލޭގެފާނު ގެއަށް ވަދެވަޑައިގަންނަވާކަން އެންގެވުމަށްޓަކައެވެ.”\nأبو نعيم އެކަލޭގެފާނުގެ ސަނަދުން عباس بن محمد الدوريގެ އަރިހުން ރިވާކުރެއްވިއެވެ. އެކަލޭގެފާނު ވިދާޅުވިއެވެ.\n“ތިމަންކަލޭގެފާނު މަންމަ ނުހިނގިފައި ގާތްގަނޑަކަށް ވިއްސަކަށް އަހަރު ހުންނެވިއެވެ. އެއްދުވަހަކު މަންމަ ތިމަންކަލޭގެފާނަށް ދަންނަވައިފިއެވެ. “އަޙްމަދު ބުން ޙަންބަލްގެ އަރިހަށް ދާށެވެ. އަދި ތިމަންކަމަނާއަށް ދުޢާކޮށްދެއްވުމަށް އެދޭށެވެ.” ދެން ތިމަންކަލޭގެފާނު އެކަލޭގެފާނުގެ އަރިހަށް ދިޔައީމެވެ. ދެން އިމާމު އަޙްމަދުގެ ގޭގެ ފެންޑާގެތެރޭގައި ހުރެ އެކަލޭގެފާނުގެ ގޭގެ ދޮރުގައި ޓަކި ޖެހީމެވެ. އެކަލޭގެފާނު ތިމަންކަލޭގެފާނަކަށް ދޮރު ހުޅުވައެއް ނުދިނެވެ. އަދި ދެންނެވިއެވެ. “ކާކުހެއްޔެވެ؟” ދެން ތިމަންކަލޭގެފާނު ދެންނެވީމެވެ. “ތިމަންނައަކީ މިވެނި ހިސާބުގަނޑެއްގެ މީހަކީމެވެ. ތިމަންކަލޭގެފާނު މަންމަ ތިމަންކަލޭގެފާނުގެ އަރިހުން އެދި ދެންނެވީ ކަލޭގެފާނުގެ އަރިހަށްގޮސް މަންމަ އަށް ދުޢާކޮށްދެއްވުމަށް އެދި ދެންނެވުމަށެވެ. އެކަމަނާ ނުހިނގި އިންނަތާ ޒަމާންތަކެއް ވެއްޖެއެވެ.” ދެން އެކަލޭގެފާނު ދަންނަވައިފިއެވެ. “ތިމަންބޭކަލުންވަނީ ތިޔަބައިމީހުންގެ ދުޢާއަށް މާބަށް ބޭނުން ޖެހިގެންނެވެ.” ތިމަންކަލޭގެފާނަށް އެކަލޭގެފާނުގެ އަޑު އިވުނީ ވަރަށް ރުޅިއައިސްފައި ހުރި މީހެއްގެ އަޑު އިވުނުހެންނެވެ. ދެން ތިމަންކަލޭގެފާނު އެނބުރި ދިޔުމަށްޓަކައި ހިނގައިގަތީމެވެ. އެވަގުތު އެކަލޭގެފާނުގެ ގެކޮޅުން މުސްކުޅި އަންހެނަކު ނުކުތެވެ. އޭނާ ދެންނެވިއެވެ. “ދެންމެ އަބޫ ޢަބްދުﷲއާ ވާހަކަދެއްކީ ކަލޭހެއްޔެވެ؟” ތިމަންނަ ދެންނެވީމެވެ. “އާއެކެވެ.” އޭނާ ދަންނަވައިފިއެވެ. “ކަލޭ އޭނާ ދޫކޮށްފައި ތިދަނީ އެކަމަނާއަށް ދުޢާކުރައްވަން ހުއްޓައެވެ.” ދެން ތިމަންކަލޭގެފާނު އަވަސް އަވަހަށް ގެއަށް އައީމެވެ. ގެއަށް އައިސް ގޭގެ ދޮރުގައި ޓަކި ޖެހީމެވެ. އެވަގުތު ތިމަންކަލޭގެފާނުގެ މަންމަ ދެފައިން ހިނގައިފައި އައިސް ދޮރު ހުޅުވާ ނުކުމެއްޖެއެވެ. އަދި ވިދާޅުވިއެވެ. “ﷲތަޢާލާ ތިމަންކަމަނާއަށް ޝިފާ ދެއްވައިފިއެވެ.””\nالحسين بن إسماعيلގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ތިމަންކަލޭގެފާނުގެ ބައްޕަ ވިދާޅުވަނިކޮށް އަޑުއެއްސެވީމެވެ.\n“އިމާމު އަޙްމަދުގެ މަޖުލީހުގައި ފަސްހާސް ނުވަތަ އެއަށްވުރެވެސް ގިނައަދެއްދެގެ މީހުން ޖަމާވެއެވެ. އޭގެތެރެއިން އެކަލޭގެފާނު ކިޔުއްވާ އެއްޗެއް ލިޔުއްވަނީ ފައްސަތޭކައަަށްވުރެވެސް މަދު ބައެކެވެ. ބާކީ ތިބިހާ ބަޔަކު ދަސްުކުރައްވަނީ އެކަލޭގެފާނުގެ އަދަބުވެރިކަމާއި އަޚުލާޤާއި ރިވެތިގޮތުގައި ހަނުހުންނަ ހުރުމެވެ.”\nأبو بكر الموعي ގެއަަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“ބާރަ އަހަރު ވާންދެން ތިމަންކަލޭގެފާނު އަޙްމަދު ބުން ޙަންބަލްގެ އަރިހަށް ގޮސްއުޅުނީމެވެ. އެކަލޭގެފާނުގެ އަރިހަށް ދާއިރު އެކަލޭގެފާނު އިންނަވާނީ އެކަލޭގެފާނު ލިޔުއްވާފައިވާ “މުސްނަދު” އެކަލޭގެފާނުގެ ދަަރީންނަށް ކިޔައިދެއްވާށެވެ. އެއިން އެންމެ ޙަދީޘެއްވެސް ތިމަންކަލޭގެފާނު ނުލިޔުއްވަމެވެ. އެހެންނަމަވެސް ތިމަންކަލޭގެފާނު ބެއްލެވީ އެކަލޭގެފާނު ދައްކަވާ ރިވެތި ގޮތްތަކަށާއި އަޚުލާޤަށާއި އެކަލޭގެފާނުގެ އަދަބުވެރިކަމަށެވެ.”\n سير أعلام النبلاء للذهبي (11/214)\n المنهج الأحمد (1/27)\n أبو نعيم في الحلية (9/187,186 )\n المنهج الأحمد (1/26)


UK Gai Dhiriulhey Dhivehssaku Covid19 Ah Positive Vejje | Hathaavees\nޔޫކޭގައި ދިރިއުޅޭ ދިވެއްސަކު ކޮވިޑް19 އަށް ޕޮޒިޓިވްވެއްޖެ\nއިނގިރޭސިވިލާތުގެ މަގެއްގެ މަތި --\nއިނގިރޭސިވިލާތުގައި ދިރިއުޅޭ ދިވެހި ޑޮކްޓަރެއްގެ އަންހެނުން ކޮވިޑް-19 އަށް ޕޮޒިޓިވް ވެއްޖެއެވެެ.\nއެ ގައުމުގައި ދިރިއުޅެމުން އަންނަ ދިވެހި ޑޮކްޓަރު އޭނާގެ ފޭސްބުކްގައި ކޮށްފައިވާ ޕޯސްޓެއްގައި ވިދާޅުވީ އޭނާގެ އަންހެނުން ރޯގާ ޖެހިފައިވާ ކަމަށާއި އަދި ޑޮކްޓަރަށް ދެއްކުމުން ކޮވިޑް19 އަށް ޕޮޒިޓިވްވެފައިވާކަން އެނގުނު ކަމަށެވެ.\nޑޮކްޓަރު ވިދާޅުވީ ވޭތުވެދިޔަ ދެ ހަފްތާގައި އޭނާ އުޅުއްވީ ކޮވިޑް19 ޖެހިފައިވާ ފަރާތްތަކަށް ފަރުވާ ކުރުމުގައި ކަމަށާއި އެހެންކަމުން ގެއަށް އެ ވައިރަސް ގެނައީ އޭނާކަން ޔަގީން ކަމަށެވެ. އަދި މިހާރު ޑޮކްޓަރު ވަނީ އޭނާގެ ގައިންވެސް ވެސް ކޮވިޑް19 ގެ އަލާމާތްތަކެއް ހުރި ކަމަށް ވިދާޅުވެފައެވެ. ނަމަވެސް ޓެސްޓު ހެދި ކަމަށް ނުވަތަ ނޫން ކަމެއް ނޭނގެއެވެ.\nމިވަގުތު ޑޮކްޓަރު އުޅެނީ ގޭގައި އެކަހެރިވެގެންނެވެ. ޑޮކްޓަރުގެ ވާހަކައިން އެ ދެމީހުންގެ ދަރިފުޅުގެ ގައިންވެސް ކޮވިޑް19 ގެ އަލާމާތްތަކެއް ވަނީ ފެންނަން ފަށާފައެވެ. ނަމަވެސް ދަރިފުޅުގެ ހާލަތު ރަނގަޅު ކަމަށްވެއެވެ.\nއިނގިރޭސިވިލާތުން މިހާތަނަށް ސާދަ ހާހަށްވުރެ ގިނަ މީހުންނަށް އެ ބަލި ޖެހިފައިވާއިރު 700އަށްވުރެ ގިނަ މީހުން ވަނީ އެބަލީގައި މަރުވެސް ވެފައެވެ. ޔޫކޭގައި ދިިރިއުޅޭ ދިވެއްސަކަށް ކޮވިޑް19 ޖެހިފައިވާއިރު އެގައުމުން ރާއްޖެ އައިސް ކަރަންޓީންގައި ހުރި ދިވެއްސަކަށްވެސް ވަނީ އެބަލި ޖެހިފައެވެ.


ލައިސަންސްގެ ކުރިން ޓީޗަރުންނަށް ކޮށްދޭން ޖެހޭ ކަންކަން ގިނަ\nމާދަމަ އަށް ގައުމުގައި ރަނގަޅު ޖީލެއް ބިނާކުރަން ބޭނުން ނަމަ، މިއަދުގެ ކުޑަކުދިންނަށް ރަނގަޅު ތައުލީމެއް ދޭން ޖެހެ އެވެ. އެ ޒިންމާ އުފުލަން ތިބީ ޓީޗަރުންނެވެ. އެހެންވެ އެ ޓީޗަރުންނަށް ރަނގަޅު މުސާރައަކާއި ވަޒީފާގެ ޔަގީންކަމާއި އިހުތިރާމް ދޭން ޖެހެ އެވެ. އެކަމަކު، ފެންނަ މަންޒަރުތަކަށް ބަލާއިރު ކުރިއަށް އޮތީ ޓީޗަރުންނަށް ބަނަ ދުވަސްތަކެއް ކަމަށް ބައެއް ފަރާތްތަކުން ބުނެ އެވެ.\nގާތްގަނޑަކަށް 90،000 އަށް ވުރެ ގިނަ ދަރިވަރުންނާ ގުޅިފައިވާ މި ދާއިރާގައި ހުރި މައްސަލަތަކުގެ ވާހަކަ ދައްކާތާ އެތަކެއް ޒަމާނެއް ވެއްޖެ އެވެ. ހާލަތު ދަނީ ގޯސްވަމުންނެވެ. ހަރުދަނާ ޖީލެއް ބިނާކުރުމުގައި އެންމެ މުހިއްމު ދައުރެއް އަދާކުރާ ކަމަށް ގިނަ ބަޔަކު ގަބޫލުކުރާ ޓީޗަރުންގެ ގޮތުގައި ތައުލީމީ ދާއިރާ އަށް މީހުން ވަންނަލެއް މަދެވެ. ދިވެހިން ނުލިބުމުން، އަހަރުތަކަކަށް ފަހު ޕްރައިމަރީ ގްރޭޑަށް ބިދޭސީ ޓީޗަރުން ހޯދަން ވެސް ވަނީ ފަށައިފަ އެވެ.\nމީގެ ސަބަބު ބޮޑަށް ގުޅިފައިވަނީ ޓީޗަރުންގެ މުސާރައާ އެވެ.\nސިވިލް ސާވިސްގެ އެންމެ ދަށް ރޭންކުގެ ޓީޗަރަކަށް މުސާރައިގެ ގޮތުގައި ލިބެނީ 7،070ރ. އާއި އެލަވަންސްގެ ގޮތުގައި 2،500ރ. އެވެ. އެންމެ މަތީ ރޭންކުގެ ޓީޗަރަކަށް މުސާރައިގެ ގޮތުގައި 10,640ރ. އަދި އެލަވަންސްގެ ގޮތުގައި 2،500ރ. ލިބޭނެ އެވެ.\nމައްސަލަތަކަށް ހައްލެއް ހޯދުމުގެ މަގުސަދުގައި، ޑިސެމްބަރު 7، 2019 ގައި މަޖިލީހަށް ވަނީ "ތައުލީމުގެ ބިލް" ގެ ނަމުގައި ބިލެއް ހުށަހަޅައިފަ އެވެ. ޓީޗަރުން ރަޖިސްޓްރީކޮށްގެން ނުވަތަ ލައިސަންސް ހޯދައިގެން ކިޔަވައިދިނުން މަޖުބޫރުކުރުން އެ ބިލުގައި ހިމެނެ އެވެ.\nތައުލީމީ ދާއިރާ އިން މަތީ ތައުލީމް ހާސިލްކޮށް، އެ ދާއިރާގައި 25 އަހަރަށް ވުރެ ގިނަ ދުވަހު މަސައްކަތް ކުރައްވާފައިވާ ބޭފުޅަކު ވިދާޅުވި ގޮތުގައި، ޓީޗަރުންނަށް ލައިސަންސް ދިނުމަކީ ތައުލީމީ ދާއިރާ އަށް މުހިއްމު ބަދަލެކެވެ. އެކަމަކު، އޭގެ ކުރިން ކުރަންޖެހޭ މުހިއްމު މަސައްކަތްތަކެއް އެބަހުރި ކަމަށް އޭނާ ވިދާޅުވި އެވެ.\nނަން ނުޖެހުމަށް ޝަރުތުކޮށް ވާހަކަދައްކަވަމުން އޭނާ ވިދާޅުވީ ތައުލީމީ ދާއިރާ މިހާރަށް ވުރެ ވާދަވެރި ކުރަންޖެހޭ ކަމަށެވެ. އޭރުން ފެންވަރު ރަނގަޅު ޓީޗަރުން ލިބި، މިހާރު ދިމާވެފައިވާ މައްސަލަތަކަށް ހައްލުތަކެއް އަންނާނެ ކަމަށް އޭނާ ދެކެވަޑައިގަންނަވަ އެވެ.\nތާޖުއްދީން ސްކޫލުގެ ކްލާސްރޫމެއްގައި ދަރިވަރުން ކިޔަވަނީ.-- ފޮޓޯ: ނިޝާން އަލީ/ މިހާރު\n"މިހާރު ޓީޗިން ދާއިރާއަކަށް މީހުން ނުވަދޭ. އަނެއްކާ [މިހާރު] ވަންނަ މީހުންނަކީ ވެސް އެއްވެސް ފެންވަރެއް ނެތް ބަޔަކަށް ވީހިނދުގައި ޓީޗަރުންގެ ފެންވަރު ރަނގަޅުކުރުމުގައި ލައިސެންސެއް ދޭން އެގްޒާމެއް ބޭއްވުމަކީ ތާކުންތާކު ނުޖެހޭ ކަމެއް. އެހެންވެ ފުރަތަމަ ކުރަންވީ ކަމަކީ މި ދެންނެވި ކަންތައްތައް. ޓީޗިން ދާއިރާއަށް މޮޅެތި މީހުން ވައްދަންވީ،" އޭނާ ވިދާޅުވި އެވެ.\n"އެ މީހުން ވަރަށް ކޮލެޓީކޮށް ތައްޔާރުކޮށްފައި އެއްކަލަ މި ދާއިރާގައި އުޅެން ބޭނުންވާ މީހުން ގިނަ ވީމަ ދެން އެ މީހުންގެ އިންނަ ކޮމްޕެެޓިޝަން އޮންނާނެތާ؟ ދެން ލައިސެންސް ދޭން އޯކޭ.. އެކަމަކު މިއަދު މި އުޅެނީ ކިހިނެއްތޯ؟ ޓީޗަރުން ނުލިބިގެން މި އުޅެނީ."\nއޭނާ ވިދާޅުވީ ދަރިވަރުންނަށް ވުރެ ޓީޗަރުންގެ ފެންވަރު ބައެއް ފަހަރަށް ދަށް ކަމަށެވެ. އޭގެ ސަބަބަކީ އެ ދާއިރާ އަށް މޮޅެތި މީހުން ނުވަނުމެވެ.\nތައުލީމީ ދާއިރާގެ އެހެން ތަޖުރިބާކާރަކު ވިދާޅުވީ ހަރުދަނާ އުސޫލަކާ އެކު ލައިސެންސް ދޭ ނަމަ ޓީޗަރުކަމުގައި ދެމި ތިބޭނީ ވަރަށް ގާބިލް ބައެއް ކަމަށެވެ. ނަމަވެސް އެފަދަ އުސޫލެއް ނެތް ނަމަ، ސިވިލް ސާވިސް ވަޒީފާއަކަށް ވުމުން، ފަރުވާ ކުޑަ ނުކުރާހާ ހިނދަކު އެ މީހަކު ވަޒީފާގައި ދެމިހުންނާނެ ކަމަށް ވިދާޅުވި އެވެ.\n"ސުވާލަކީ، އޯ ލެވެލް ނުވަތަ އޭ ލެވެލް އިމްތިހާނުން އެންމެ ރަނގަޅު ނަތީޖާ ހޯދާފައި ތިބޭ ކުދިން، ވަރަށް މަދު ކުދިން، ކިޔަވައިދިނުމަށް ޒަމާނުއްސުރެ ޝައުގުވެރިކަން ހުންނަ ކުއްޖެއް ޓީޗިން އަށް ޖޮއިން ކުރި ކަމުގައި ވިއަސް ގިނަ ކުދިން މި ބަލަނީ ކޮބައިތޯ އެ މީހުންނަށް ހުރި އެންމެ ރަނގަޅު ފުރުސަތުތަކަކީ،" ސްކޫލުތައް ހިންގުމުގައި ގިނަ ދުވަަހު މަސައްކަތްކުރައްވާފައިވާ އެ ބޭފުޅާ ވިދާޅުވި އެވެ.\nއޭނާ ވިދާޅުވީ ލައިސެންސް ދިނުމުގެ ކުރިން އެހެން ކަންކަން ކުރަންޖެހޭ ކަމަށެވެ. އޭގެ އިތުރުން ލައިސެންސާ އެކު އިތުރު ފަސޭހަތަކެއް ވާން ޖެހޭ ކަމަށް އޭނާ ވިދާޅުވި އެވެ.\nޓީޗިން ލައިސަންސް މުހިއްމު\nއެޑިއުކޭޝަން މިނިސްޓްރީގެ ސްޓޭޓް މިނިސްޓަރު އާތިޔާ ނަސީރު ވިދާޅުވީ، ޓީޗަރުންނަށް ލައިސަންސް ދިނުމަކީ ކިޔަވައިދިނުމުގެ ފެންވަރު ހިފެހެއްޓުމާ ގުޅިފައިވާ ކަމެއް ކަމަށެވެ. ފެންވަރު ރަނގަޅު ޓީޗަރުން ކިޔަވައިދޭން ތިބި ނަމަ ކިޔަވައިދިނުމުގެ ފެންވަރު ރަނގަޅުވާނެ ކަމަށާއި ރާއްޖޭގައި ޓީޗަރުން މިހާރު ކިޔަވައިދެމުން އަންނަނީ އެއްވެސް ލައިސަންސެއް ނެތި ކަމަށް ވުމުން އެ ދިނުމުން ވަރަށް ބޮޑެތި ފައިދާތަކެއް ކުރާނެ ކަމަށް ވިދާޅުވި އެވެ.\nއިސްކަންދަރު ސްކޫލުގައި ބޭއްވި ރަސްމިއްޔާތެއްގައި ބައިވެރިވި އެ ސްކޫލުގެ ބައެއް ދަރިވަރުން--. ފޮޓޯ: ނިޝާން އަލީ/މިހާރު\n"ފުރަތަމަ ކަމަކީ، ކިޔަވައިދިނުމުގެ ފެންވަރު ހިފެހެއްޓުން. އެއީ، ދެވޭ ލައިސަންސް އަކީ ދާއިމީ ލައިސަންސް އަކަށް ވެގެން ނުވާނެ. މިސާލަކަށް ތިން އަހަރު ދުވަހަށް ލައިސަންސް މި ލިބެނީ. އެހެންވީމަ އެ ތިން އަހަރު ފަހުން އެ ލައިސަންސް ރިނިއު ކުރާއިރު ހަދަންޖެހޭނެ ކޮންމެ ވެސް ކަހަލަ އެގްޒާމެއް ކަހަލަ އެއްޗެއް އަދި އޭނާގެ ޕޯޓްފޯލިއޯއެއް ވެސް ހަމަ [ރަޖިސްޓްރޭޝަން] ކައުންސިލުން ބަލާނެ،" އެ މިނިސްޓްރީގެ ކޮލެޓީ އެޝުއަރެންސް ޑިޕާޓްމަންޓް ހިންގުމާ ހަވާލުވެހުންނެވި އާތިޔާ ވިދާޅުވި އެވެ.\nއޭނާ ވިދާޅުވީ އަލުން ހުއްދަ ދޭއިރު ކިޔަވައިދީފައި ހުރި ގޮތަށް ބެލުމުން އިތުރަށް ކުރިއަރައި ދިއުމަށް ޓީޗަރުންނަށް މަޖުބޫރުވާނެ ކަމަށެވެ. އެ ސަބަބުތަކާ ހެދި، ފެންވަރު ރަނގަޅު ޓީޗަރުން ހޯދަން ލައިސަންސް ދިނުމަކީ މުހިއްމު ކަމެއްކަން ފާހަގަކުރެއްވި އެވެ.\nއޭނާ ވިދާޅުވީ ޓީޗަރަކަށް އުޅެނިކޮށް، މުޖުތަމައު ގަބޫލުނުކުރާ ފަދަ އަމަލެއް އޭނާގެ ކިބައިން ފެނިއްޖެނަމަ ނުވަތަ ކުށެއް ކޮށްފިނަމަ ވެސް އެ ލައިސަންސް އަނބުރާ ނުދެވޭ ގޮތަށް އަތުލެވޭނެ ކަމަށެވެ.\n"ޑިސިޕްލިން ކޮންޓްރޯލްކުރުން ކަހަލަ ކަންތައްތައް ވެސް ހަމަ ކުރެވޭނެ ޓީޗާ ލައިސަންސް އައީމަ. އެކި ގައުމުތަކުގައި ޓީޗަރުންގެ ފެންވަރު އެކި ގޮތަށް ކަނޑައަޅާފައި އޮންނަނީ،" އާތިޔާ ވިދާޅުވި އެވެ.\nޓީޗިން ލައިސަންސް ދޭނީ ކިހިނެއް؟\nތައުލީމާ ބެހޭ ބިލް ގާނޫނަކަށް ވެ އެއަށް އަމަލުކުރަން ފަށާތާ ތިން މަސް ދުވަހުގެ ތެރޭގައި "ޓީޗާސް ރަޖިސްޓްރޭޝަން ކައުންސިލް"އެއް އުފައްދަން ޖެހޭނެ އެވެ. އޭގެ ހަ މަސް ފަހުން، އެ ކައުންސިލްގައި ރަޖިސްޓްރީވެ ލައިސަންސް ހޯދަންޖެހޭނެ އެވެ.\nއާތިޔާ ވިދާޅުވީ ރާއްޖޭގައި އެންމެ ދަށްވެގެން ފުރަތަމަ ޑިގްރީ އޮންނަ ފެންވަރަށް ޓީޗަރުންގެ ފެންވަރު ހުންނަން ޖެހޭނެ ކަމަށެވެ. އޭގެ މާނައަކީ ހަމައެކަނި މާއްދާއަކަށް ހާއްސަ ޑިގްރީއެއްގެ ބަދަލުގައި އެޑިއުކޭޝަންގެ ޑިގްރީއެއް ވެސް މަދުވެގެން އޮންނަންޖެހުން ކަމަށް ވިދާޅުވި އެވެ.\n"ރާއްޖޭގައި މި ކިޔަވައިދެނީ ބެޗެލާ އޮފް އެޑިއުކޭޝަންތާ ސަބްޖެކްޓުތަކުގެ ބަދަލުގައި؟ އެކަހަލަ ކަންތައްތަކެއް އޭޣެ ތެރެއަށް ވަންނާނީ ޖުމްލަ ގޮތެއްގައި. ކައުންސިލެއް އުފައްދާނެ އެ ގާނޫނު އައީމަ އެ ކައުންސިލުން ރަޖިސްޓްރީ ލައިސަންސް ދިނުމާއި ލައިސަންސް އަތުލުމާއި ލައިސަންސް އާ ކުރުމާ، އެކަހަލަ ކަންތައްތައް ކުރިއަށްދާނީ،" އާތިޔާ ވިދާޅުވި އެވެ.\nއޭނާ ވިދާޅުވިގޮތުގައި މިހާރު ކިޔަވައިދިނުމުގެ ވައްޓަފާޅި ބަދަލުވެފައިވާއިރު އެ ބަދަލުތަކަށް އަހުލުވެރިވެ އެ ކަންތައްތަކާ އެއްކޮށް ކުރިއަށް ދާން މަސައްކަތްކުރެވޭނީ ވެސް އެއަށް ކޮންމެ ވެސް ކަހަލަ ގަވާއިދުތަކެއް އޮވެގެންނެވެ.\nކޮވިޑް-19 އާ ގުޅިގެން ގިނަ ކަންކަން ހުއްޓިފައި އޮތް ކަމުގައި ވިއަސް ޓީޗަރުންގެ މުސާރައަށް ހެޔޮ ބަދަލުތައް ގެނައުމުގެ މަސައްކަތް ކުރަމުން އަންނަ ކަމަށް އާތިޔާ ވިދާޅުވި އެވެ.\nލައިސަންސް އާއެކު، ރަނގަޅަށް މަސައްކަތްކުރާ ޓީޗަރުންނަށް ކުރިއެރުން ލިބިގެންދާނެ ކަމަށާއި ޓީޗަރުން ކެޓަގަރީއަށް ބަލާފައި މުސާރައަށް ބަދަލުތައް ގެނެވޭނެ ކަމަށް ވެސް އޭނާ ވިދާޅުވި އެވެ.\nބިލްގައި އޮތް ގޮތުން ހަ މަސް ދުވަހުގެ ތެރޭގައި ރަޖިސްޓްރީކުރަން ޖެހެ އެވެ. އެކަމަކު ހަ މަސް ދުވަހަކީ އެކަށީގެންވާ ވަގުތަކަށް ނުވާތީ އެ މުއްދަތު އިތުރުކޮށްދޭން އެދިފައި ވެ އެވެ.\nރ. އަތޮޅު ތައުލީމީ މަރުކަޒުގެ ދަރިވަރުންތަކެއް.-- ފޮޓޯ: ރ. އަތޮޅު ތައުލީމީ މަރުކަޒު\nބޭރު ގައުމުތަކުގައި ދެނީ ކިހިނެއް؟\nތައުލީމީ ގޮތުން އެންމެ ކުރިއަރާފައިވާ ގައުމުތަކުގެ ތެރޭގައި ހިމެނޭ ފިންލެންޑުގައި ޓީޗިން ލައިސެންސް ދެނީ މާސްޓާސް ޑިގްރީ ހާސިލްކޮށްފައިވާ ޓީޗަރުންނަށް އެކަންޏެވެ. މާސްޓާސް އަށް ކިޔަވާއިރު ވެސް ސްކޫލުތަކުގައި ކިޔަވައިދިނުމަށް ގިނަ މަސައްކަތްތަކެއް ކުރަންޖެހެ އެވެ. އެއަށްފަހު މާސްޓަސްއާ ހަމައަށް ވާސިލްވުމުން ޓީޗާސް ލައިސެންސް ހޯދަން އިތުރު ސެޓްފިކެޓެއް ބޭނުންވެ އެވެ.\nއެ ސެޓްފިކެޓަކީ ތައުލީމީގޮތުން ބަލާއިރު މާސްޓާސް އަށް ވުރެ ލެވެލްގެ ގޮތުން ދަށް ސެޓްފިކެޓެކެވެ. ނަމަވެސް އެއިން ސްކޫލު ލެވެލްގެ ޓީޗަރެއްކަން ވަކިކޮށްދެ އެވެ. އޭގެ އިތުރުން އެ ޓީޗަރެއްގެ ކުށުގެ ރިކޯޑާއި ސިއްހީ މައުލޫމާތުތައް ހިމަނަންޖެހެ އެވެ.\nއިނގިރޭސިވިލާތުގައި ވެސް ޓީޗަރަކަށް ވުމަށް މަދުވެގެން ޑިގްރީއެއް އޮންނަންޖެހޭނެ އެވެ. ރަސްމީ ރޫޓަކީ، ޑިގްރީއެއް އޮވެފައި، ތިން އަހަރުގެ ޓީޗިން ސެޓްފިކެޓެއް ނެގުމެވެ. އެ ނެގުމަށް ފަހު އަހަރެއް ވަންދެން މަސައްކަތް ކުރަންޖެހެ އެވެ. އެގޮތަށް މަސައްކަތްކުރާއިރު ހިސާބާއި އިނގިރޭސި ކިޔަވައިދިނުމުގެ އެކި ކަންކަމުގައި އެސެސްކުރާނެ އެވެ.\nއަރުޝީފަށް ނެގީ 01/07/2020 09:16\nއެންމެފަހުން އަޕްޑޭޓްކުރީ 01/07/2020 09:16\nލަމްޔާ އަބްދުﷲ 45 މިނެޓު ކުރިން


މައިކްރޯ ގްރިޑް ޑީސެލިނޭޝަން ޕްލާންޓް\nމިއީ ޗައިނާ ސަރުކާރުގެ ހިލޭ އެހީގެ ދަށުން އިޔާދަކުރެނެވި ހަކަތަ ބޭނުންކޮށްގެން މަސައްކަތްކުރާ ގޮތަށް ރާއްޖޭގެ5ރަށެއްގައި ޤާއިމުކުރެވޭ އުފައްދާ ޕްލާނެޓް ތަކެކެވެ. މި މަޝްރޫޢުގައި ހިމެނޭ5ރަށަކީ ކ. ކާށިދޫ، ޅ. އޮޅުވެލިފުށި، ހއ. ކެލާ، ރ. އަލިފުށި، އަދި ގއ. ދާންދޫ އެވެ. މަޝްރޫޢު ގެ އީ.އައި.އޭ، ސައިޓް ތައްޔާރު ކުރުމުގެ މަސައްކަތް އަދި ބޯހޯލް އެޅުމުގެ މަސައްކަތަށް ޚަރަދު ކުރަނީ ދިވެހި ސަރުކާރުންނެވެ.\nކޮންޓެރެކްޓަރާއި އެކު 07 ސެޕްޓެމްބަރ 2020 ގައި އެގްރީމެންޓްގައި ސޮއި ކުރެވިފައި. މަޝްރޫޢުގެ އީ.އައި.އޭ ނިމިފައި. ޕްލާންޓް ބަހައްޓާ ސަރަހައްދުގެ ރުއްގަހަށް ބަދަލުދިނުމުގެ މަސައްކަތް ކުރިއަށްދަނީ. ބޯރހޯލް އެޅުމާއި ސައިޓް ސާފުކުރުމުގެ މަސައްކަތް އިޢުލާނު ކުރަން ތައްޔާރުވަނީ.\nފަށާނެކަމަށް ލަފާކުރާ ތާރީޚް : 30 ޑިސެންބަރު 2021\nފެށި ތާރީޚް : 30 މޭ 2020\nނިމޭނެކަމަށް ލަފާކުރާ ތާރީޚް : 30 ޖުލައި 2022\n- ޑޮމެސްޓިކް ބަޖެޓް ( ދިވެހި ސަރުކާރު )\nއަމަލީމަސައްކަތް ފަށާނެކަމަށް ލަފާކުރާ ތާރީޚް :\nއަމަލީމަސައްކަތް ފެށި ތާރީޚް : 30 ޑިސެންބަރު 2021\nއަމަލީމަސައްކަތް ނިމޭނެކަމަށް ލަފާކުރާ ތާރީޚް : 1 އޮގަސްޓް 2022\nއެންމެފަހުން އަޕްޑޭޓްކުރި: 23 ނޮވެންބަރު 2021\n1 ކ. ކާށިދޫ 4,975,451.00\n2 ޅ. އޮޅުވެލިފުށި 0.00\n3 ހއ. ކެލާ 0.00\n4 ރ. އަލިފުށި 0.00\n5 ގއ. ދާންދޫ 0.00\nމިމަޝްރޫޢާ ގުޅޭ މަތީގައިވާ މަޢުލޫމާތުތަކަކީ މިނިސްޓްރީ އޮފް ނެޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ އިން މި ޕޯޓަލަށް އަޕްޑޭޓްކުރައްވާފައިވާ މަޢުލޫމާތެވެ. އެގޮތުން މި މަޝްރޫޢާ ގުޅޭ އިތުރު މަޢުލޫމާތު ސާފުކުރައްވަން ބޭނުންފުޅުވާނަމަ މިނިސްޓްރީ އޮފް ނެޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ އާއި ގުޅުއްވުން އެދެމެވެ.


SunOnline: I-League: Mohun Bagan ah Southampton ge kureege defender aku gennanee\nމޯހަން ބަގާނަށް ސައުތުހެމްޓަންގެ ކުރީގެ ޑިފެންޑަރަކު ގެންނަނީ\nއަޙްމަދު މުޖްތަބާ 20 Jul 2016, 21:17\nއިންޑިއާގެ މޯހަން ބަގާނަށް މިހާރު ގެންނަން މަސައްކަތްކުރާ އިނގިރޭސި ޑިފެންޑަރު ޑެނިއެލް "ޑެނީ" ސީބޯން -- ފޮޓޯ: ގޯލް\nއިނގިރޭސި ވިލާތުގެ ސައުތުހެމްޓަންގެ ސެންޓްރަލް ޑިފެންޑަރަކަށް ކުރިން ކުޅުނު ކުޅުންތެރިއަކު ގެންނަން އިންޑިއަން ފުޓްބޯޅަ ލީގުގެ ކްލަބެއް ކަމަށްވާ މޯހަން ބަގާނުން ތައްޔާރުވެއްޖެއެވެ.\nމޯހަން ބަގާންގެ އޮފިޝަލަކާ ހަވާލާދީ، ގޯލް.ކޮމްއިން ބުނީ، ސްކޮޓިޝް ޕްރިމިއަރ ލީގުގެ ކްލަބެއް ކަމަށްވާ ޕާޓިކް ތިސްލްއަށް ވެސް ކުރިން ކުޅެފައިވާ، ސެންޓަރ ބެކް، ޑެނިއެލް "ޑެނީ" ސީބޯން، މޯހަން ބަގާއާ ގުޅުމަށް މިހާރު ތައްޔާރުވެފައިވާ ކަމަށެވެ.\n"އަހަރެން ނުބުނާނަށް މިއީ އަދި އެއްކޮށް ނިމިފައިވާ މުއާމަލާތެކޭ. މިކަން ރަސްމީކޮށް އިއުލާނު ކުރުމަށް އަހަރެމެންނަށް އަދި ވަގުތު ބޭނުންވޭ،" މޯހަން ބަގާންގެ ޓްރާންފަރ ހަރަކާތްތަކުގައި އިސްކޮށް އުޅޭ އޮފިޝަލަކާ ހަވާލާދީ ގޯލްގައި ވެއެވެ.\nމޯހަން ބަގާންއާ ގުޅުމަށް ތައްޔާރުވަމުންދާ އުމުރުން 29 އަހަރުގެ ސީބޯން ވަނީ، ސައުތުހެމްޓަންގެ އިތުރުން، އިނިގިރޭސި ލޮވަރ ޑިވިޝަންގެ އެކްސެޓަރ ސިޓީއާއި ކޮވެންޓްރީ ސިޓީއަށް ވެސް ކުޅެ ގިނަ ތަޖުރިބާތަކެއް ހޯދައިފައެވެ.\n"ކްލަބުން ދަނީ އެކަމުގައި މަސައްކަތްކުރަމުން،" އިނގިރޭސި ވިލާތަށް ނިސްބަތްބާ ޑިފެންޑަރު ސީބޯންގެ ޓްރާންސްފަރއާ ގުޅޭ ގޮތުން މޯހަން ބަގާންގެ އިންޓަރިމް ކޯޗު ޝަންކަރުލާލް ޗަކްރަބޮޓީ ބުންޏެވެ.\nއެކްސެޓަރ ސިޓީއާ އެކު 2007 ވަނަ އަހަރު ސޮއިކުރުމަށް ފަހު ފަޔަށް ލިބުނު އަނިޔާއަކާ ގުޅިގެން ސީބޯން ގިނަ ދުވަސްތަކަކު ކުޅުމާ ދުރުގައި ހުންނަން ޖެހުނެވެ. އެހެން ނަމަވެސް އެފަހަރު އަނިޔާއިން ސަލާމަތްވެ އެނބުރި އައިސް އޭނާ ވަނީ، އެ ކްލަބު ލީގު ޓޫއަށް ގެނެސްދިނުމަށް މުހިއްމު ދައުރެއް އަދާކޮށްފައެވެ.\nމޯހަން ބަގާންގައި މިހާރުވެސް ބިދޭސީ ތިން ޑިފެންޑަރުން ތިބި ނަމަވެސް، ސީބޯން ހޯދުމަށްއެ ކްލަބުން މަސައްކަތް ފަށާފައި ވަނީ، އެ ކުޅުންތެރީންގެ ފަރާތުން އެދެވޭ ކުޅުމެއް ފެނިގެން ނުދާތީ ކަމަށް ރިޕޯޓުތައް ބުނެއެވެ.


SunOnline: #VAAHAKA: Ajalu - Part-5\nމުޙައްމަދު ޤާސިމް 17 Jun 2019, 19:45\nއޮޑި ވަގުތުން އެ ރަށާދިމާއަށް ދީލައިލައިފިއެވެ. ފެންނާން އެ އޮތީ، ދިވެހިރާއްޖޭގެ ރަށެއް ބާވައެވެ؟ އެހެން ޤައުމެއްގެ ރަށަކަށް ވެސް ވެދާނެއެވެ. އެ ރަށާ ދިމާއަށް އޮޑި ދުވަމުން ދިޔައިރު، އެ އޮޑިއަށް އިތުރު ހިތްވަރަކާއި ފަންވަރެއް ލިބިފައިވާ ކަހަލެވެ. ކުރިއަށްވުރެ މާ ބާރަށް ދުވަމުން ދާހެން ވެސް ހީވެއެވެ. އޭގައި ތިބި މީހުން ވެސް ތިބީ، އެ ފަދަ ހާލަތެއްގައެވެ. ކޮންމެ މީހެއްގެ ހިތް ވެސް ވަނީ އަވަސްވެފައެވެ. ވިންދުގައި ކުޅެމުން ދަނީ އުފާވެރި ރާގެކެވެ. މޫނުމަތީން ފެންނަނީ އުފާވެރިކަމުގެ އަސަރެވެ. ތުންފަތްމަތީގައި ހިނިތުންވުމެވެ.\nރަށުގެ މަލަމަތި ރަނގަޅަށް ފެންނާން ފެށުމާއެކު، އެއީ ދިވެހިރާއްޖޭގެ ރަށެއް ނޫންކަން އެންމެންނަށް ވެސް އެނގިއްޖެއެވެ. އެހެންނަމަވެސް ހިކިފަސްތަނެއްގައި ފައި ޖެހިއްޖެއްޔާ، ރާއްޖެއަށް ވެސް އޮންނާނީ ދެވޭށެވެ. އިރާދަކުރެއްވިއްޔާ އެއްވެސް ކަމެއް ގޯހެއް ނުވާނެއެވެ.\n"އެއީ ކޮންރަށެއް؟" އާދަނާ އައިސް ހައްވާދިޔެގާތުގައި އިށީންނުމުން، ހައްވާދިޔެ އަހައިލިއެވެ.\n"ނޭނގެ! އަހަރެމެންގެ ރާއްޖޭގެ ރަށެއްނޫން!!"\n"ދެން ކޮން ރާއްޖެއެއްގެ ރަށެއް؟"\n"އަދި ނޭނގެ!" ދުރުން ފެންނާން އޮތް ރަށަށް އާދަނާ ބަލައިލިއެވެ.\n"ގޮތް ނޭނގޭ ރަށްރަށް ދާންވާނެތަ؟" އިރުކޮޅަކު އިނދެފައި، މަޑުމަޑުން ހައްވާދިޔެ އަހައިލިއެވެ.\nހައްވާދިޔެގެ އެ ޖުމުލައަށް އާދަނާ އެއްޗެއް ނުބުނެއެވެ. އަޑު އިވުނެވެ. އެހެންނަމަވެސް އަޑު ނީވޭ ކަމަށް ހަދައިގެން އިނީއެވެ. މި ކަހަލަ ދުވަސްވަރެއްގައި، ގޮތް ނޭނގޭ ރަށްރަށަށް އެރުމަކީ ބުއްދިވެރިކަމެއް ނޫނެވެ. އަންޑަމަން އައިލެންޑްސް އިން ފެށިގެން ސިންގަޕޫރާއި ޖާވާކަރައަށް ދާންދެން އޮތީ، ޖަޕާނު ސިފައިންގެ އަޅުވެތިކަމުގެ ދަށުގައެވެ. ފަހަރުގައި މިއީ ވެސް އެ ފަދަ ރަށަކަށް ވެދާނެއެވެ.\nއެކަމަކު މިހެން ކަނޑުމަތީގައި ރާޅުތަކުގެ ތެރޭގައި އަބަދު އުޅޭނީ ވެސް ކިހިނެއް ހެއްޔެވެ؟ މި ކަނޑުތަކަކީ ވެސް ރައްކާތެރި ތަނެއް ނޫނެވެ. ޖަޕާނުގެ ސަބުމެރީންތައް ކޯމަސްތަކެއްހެން، މި ކަނޑުތަކުގައި ފުމެއަރަމުން އަންނަ ދުވަސްވަރެއްގައި، މި ކަހަލަ ކުޑަކުޑަ އޮޑިގަނޑެއްގައި ތިބި ބަޔަކަށް، މި ކަނޑުތަކުގައި އޮތީ ކޮން ރައްކާތެރިކަމެއް ހެއްޔެވެ؟ އެބައިމީހުންގެ އަނިޔާވެރި ހަމަލާތަކުގެ ސަބަބުން ފުނޑުފުނޑުވެ، ފެތިގެން ދިޔައީ، ހަމައެކަނި އިއްތިހާދީންގެ އުޅަނދުތަކެއް ނޫނެވެ. ދިވެހީންގެ އެތައް އުޅަނދަކާއި އެތައް ބަޔަކު ވެސް ވަނީ ޣަރަޤުކޮށްފައެވެ.\nއާދަނާގެ ހަނދާނުގެ ވާފަށަށް ދަމައިލީ، އައްޑުއަތޮޅުގެ އެކުވެރިއަކު އެއްދުވަހަކު ކިޔައިދިން ހާދިސާއެކެވެ. އެއީ މީގެ ކުޑަ ދުވަސްކޮޅެއް ކުރީގެ ހާދިސާއެކެވެ. އައްޑުއަތޮޅު ބަނދަރުގައި އޮތް ތެޔޮ ބޯޓަކަށް، ޖަޕާނު ސިފައިން، ޓްރޮޕިޑޯއަކުން ދިން ނުރައްކާތެރި ހަމަލާގެ ބިރުވެރި ހާދިސާއެވެ. އެ ވާހަކަތައް ހިތަށް އެރުމާއެކު އޭނާގެ ގައިން ހީބިހި ނަގައިގަތެވެ.\n"އާދަނާ!" ހުއްޓުން އަރާފައި އިން އާދަނާއާ ދިމާއަށް ބަލަން އިނދެފައި، ހައްވާދިޔެ ގޮވައިލިއެވެ. "މަ ބުނީ، މި ގޮތަށް ފެންނަ، ގޮތް ނޭނގޭ ރަށްރަށަށް އަރަންވާނެހޭ؟" އާދަނާ ބަލައިލުމުން ހައްވާދިޔެ، އޭނާގެ ސުވާލު ތަކުރާރުކޮށްލިއެވެ.\n"އެހައި ކަންބޮޑުނުވޭ! އިރާދަކުރެއްވިއްޔާ ދެރަ ގޮތެއް ނުވާނެ!"\n"ﷲގެ ރަޙުމަތްފުޅުން، ދެން މި އުޅެނީ އަހަރެމެން ސަލާމަތްވާން ދޯ!" ހިތަށް އުފާވެރިކަން ގެންނާން، ހައްވާދިޔެ މަސައްކަތްކުރިއެވެ.\nހުޅަނގުފަރާތު އުދަރެސް، ތަފާތު ކުލަކުން ފެވެމުން އާދެއެވެ. އިރު އޮއްސުމުގެ ވަގުތު ކުޑަތަންވަމުން އައި ވަރަކަށް، ޖައްވަށް ވެރިވަމުން އައީ އަނދިރިކަމެވެ. ކުރިމަތީން ފެންނާން އޮތް ރަށް ވެސް ކައިރިވަމުން އާދެއެވެ. އެއީ ވަރަށް އުސްކޮށް އުފެދިފައި އޮތް، ގަސްބޯ، ބިޔަ ރަށެކެވެ. ފެންނަ ފެނުމަށް ހީވަނީ، ފަރުބަދަމަތީ ރަށެއް ހެންނެވެ. އިރުއޮއްސުނު އިރު ވެސް، ރަށުތެރެއިން އެއްވެސް ކަހަލަ އަލިކަމެއް ނުފެނެއެވެ. އަނދިރިވަމުން އައިއައިހެން، އެ ބިޔަ ރަށް، ކަޅު ހިޔަންޏެއްގެ ސިފައަށް ބަދަލުވަމުން އާދެއެވެ. އެހެންނަމަވެސް އޮޑީގެ މިސްރާބު ބަދަލުކޮށްލާކަށް، އެއްވެސް މީހަކަށް ނުފެނުނެވެ. އެތައް ދުވަހަކަށްފަހު، ހިކިފަސްތަނެއް ފެނުމުން، އެނބުރި ދާންކަށް ހިތެއް ނޭދުނެވެ.\nއިރު އޮއްސި ހަތެއް ޖަހައިފިއެވެ. ފައްސިޔަ ވައިގައި އޮޑި ދުވަމުން ދެއެވެ. ކުރިމަތީގައި، ރަށެއްގެ ސިފައިގައި އޮތް، ބޮޑުސިންގާ ކަޅު ހިޔަނި ކައިރިވަމުން އާދެއެވެ. އޭރު ރަށް ވަށައިގެން އުފެދިފައި އޮތް ފަރުމައްޗަށް މުގުރާ ރާޅުގެ އަޑު ސާފުކޮށް އިވެމުން ދެއެވެ. ކަޅު ކަނޑުގެ ތެރެއިން، އެ ރާޅުތަކުގެ ހުދު ފޮނު ފެންނާން ވެސް ފަށައިފިއެވެ.\nރަށުގެ ފަރުމައްޗަށް މުގުރާ ރާޅުތަކުގެ އޮއިވަރު އަޅާހިސާބާ ކައިރިވިއިރު ވެސް، ރަށުގެ ފަޅަށް ވެދެވޭނެ ނެރެއް، ކަނޑިންމައެއް ނުފެނެއެވެ. އެހެންކަމުން ވިއްސަކަށް ބަމައަށް ކައިރިވުމުން، އޮޑީގެ މިސްރާބު ބަދަލުކޮށްލައިފިއެވެ. ފަރުކައިރިން ދެކުނަށެވެ. ފަރާ މާ ބޮޑަށް ކައިރިކޮށްފި ނަމަ، ރާޅާއެކު އޮޑި ގެންގޮސް ފަރުމައްޗަށް ޖަހައި ފުނޑުފުނޑު ކޮށްލަފާނެއެވެ.\nއޮޑީގެ މިސްރާބު ބަދަލުކޮށްލިއިރު، ހައްވާދިޔެ ފިޔަވައި، އެންމެން ކަހަލަ ގޮތަކަށް ތިބީ އޮޑީގައި ކޮޅަށެވެ. ރަށުގެ ފަޅަށް ވަދެވޭނެ ދިމާއެއް ފެނޭތޯ އެކި ދިމަދިމާއަށް ބަލަބަލައެވެ. ދިހަވަރަކަށް މިނެޓު ދުއްވިފަހުން، ތަންކޮޅެއް ދުރުން ރާޅު ނުމުގުރާ ދިމާއެއް ފެނިއްޖެއެވެ.\n"މަށަށް ހީވަނީ، އެއޮތް ފެންނަ ދިމާއިން ވަދެވޭނެހެން. އެ ދިމާއިން ހުދު ފޮނެއް ނުފެނޭ." ރެކިފުތާ އިޝާރާތްކުރިއެވެ.\n"އާނ! އެ ދިމާއިން ވަދެވޭނެ! ކިހިނެއް ހަދަންވީ؟ ވަންނަންވީތަ؟" އެ ދިމާއަށް ބަލަހައްޓައިގެންހުރެ ކެޔޮޅު އަހުމަދުދީދީ އެހެން މީހުންގެ ލަފައަކަށް އަހައިލިއެވެ.\nއެންމެންނަށް ވެސް އެއްބަސް ވެވުނީ، ފަޅަށް ވަނުމަށެވެ. އެހެންކަމުން އޮޑި އެ ދިމާއަށް ގެންގޮސް، ފަސޭހަކަމާއެކު ނެރުން ވައްދައިފިއެވެ. އެއީ މާ ބޮޑު ފަޅެއް ނޫނެވެ. ފުދޭވަރަކަށް ތިލަ ވެސް ފަޅެކެވެ. އެހެންކަމުން އަހުމަދުދީދީގެ އެދުމަށް، އެޅެފުތާގެ މުހައްމަދުކަލޯ ރިތެއް ނަގައިގެން، ކަނބާން ފެށިއެވެ. އިސާހިތަކު އޮޑި ގެންގޮސް ގޮނޑުކޮށްފިއެވެ. އެއަށްފަހު، ބޭރަށް ލޮތާލައި، އައްދޮށު ވާ އަޅައި، ރަނގަޅަށް އޮޑި އަޅައިފިއެވެ.\nއެއީ ފަސްގަނޑު އުސް، ބިޔަ ރަށެކެވެ. ރަށުތެރެއިން އަލިކަމުގެ ކަންފުޅެއް ނުފެންނަ ތާނގައި، އެއްވެސް ކަހަލަ އަޑެއްބަޑެއް ވެސް ނީވެއެވެ. މުޅި ރަށް ނިދާ މަރުވެފައި އޮތް ކަހަލައެވެ. އެކަކު ވެސް އެ ރަށަށް ފައިބާކަށް ބޭނުމެއް ނުވިއެވެ. އެންމެންނަށް އެއްބަސްވެވުނީ، މާދަމާގެ އިރުއަރާންދެން، އޮޑީގައި ތިބުމަށެވެ. އެހެންކަމުން އެންމެން އަވަސްވެގަތީ، މި ރޭގެ އަޅުކަން ﷲ އަށް އަދާކުރުމަށެވެ. ޖަމާޢަތުގައި މަޣުރިބާއި ޢިޝާކޮށްލުމަށެވެ. އެއަށްފަހު، ކައިގެން، ރަނގަށް ނިދާލުމަށެވެ.\nމުލަކުން ފުރިފަހުން، ކަނޑުމަތީގައި ވިއްސަކަށް ދުވަސް ހޭދަވެއްޖެއެވެ. މި ދުވަސްތަކުގައި، އެ މީހުންނަށް ރަނގަޅަށް ކާއެއްޗެއް ނުކެވެއެވެ. ކެއުމާ ވެގެން ކެވުނު ނަމަ، މިހާރު އޮޑިން ކާތަކެތި ހުސްވެއްޖައީހެވެ. ކޮންމެ މީހަކު ވެސް ބަނޑަށް އެއްޗެއް ލަނީ، ހައިވެގެން ގޮސް، ހާންތިވާވަރު ވުމުންނެވެ. އެވަރުންވެސް އަރަށް އެއްޗެއް ފޮނުވައިލެވެނީ ހިތްވަރަށެވެ. ދިމާވި ހިތްދަތި ހާލަތުގެ ސަބަބުން، ކާހިތް ނުވަނީއެވެ. ނުކެވެނީއެވެ.\nކާތަކެތި މަދުވަމުން ދިޔަ ނަމަވެސް، ސަލާމަތް ވުމުގެ އުއްމީދު އައުވެފައި ވާތީ، މި ވީހައި ތަނަށް ނުކެވޭހައި ރަނގަޅަށް، ކޮންމެ މީހަކު ވެސް މިރޭ ކައިފިއެވެ. ކައި ނިމުމާއެކު، ވަރުބަލިކަމާއި ނިދީގެ އަސަރު، ހަށިގަނޑުގެ މައްޗަށް ބާރުހިންގާން ފަށައިފިއެވެ. ރަނގަޅަށް ލޮލުފިޔައެއް ޖަހައިނުލެވޭތާ އެތައް ދުވަހެއް ވެފައިވާތީ، ނިދީގެ ލަޝްކަރު އެ ބައިމީހުންގެ މައްޗަށް ވެރިވެގަތީ ނުހަނު އަވަހަށެވެ.\nއެންމެން ނިދާން އޮށޯވެއްޖެއެވެ. އާދަނާއާއި ހައްވާދިޔެ ފިޔަވައި، އެހެން އެންމެން ތިބީ ކޮޅުފަސްކޮޅުގައެވެ. އެ ދެމަފިރީން ތިބީ، ދޯނީގެ ދިރުނބާކޮޅު ތައްޓު މަތީގައެވެ. އެ ގޮތަށް އެ ކަންކުރީ، އެއީ ޒުވާން ދެމަފިރިން ކަމަށްވާތީ، އެ ދެމަފިރިންނަށް މިނިވަންކަމާއެކު ނިދާލުމުގެ ފުރުޞަތު ދިނުމުގެ ގޮތުންނެވެ.\nރެއަކީ ރަމަޟާންމަހުގެ ފަހުދިހައިގެ ރޭތަކުގެ ތެރެއިން ރެއެކެވެ. މާހައުލުގައި ރަސްކަންކުރަނީ ކަޅުފޮއި މޫސުމުގެ ކަނު އަނދިރިކަމެވެ. ހެޔޮވަރު ވަރަކަށް ވައިރޯޅިވަމުން ދާ ރެއެކެވެ. އުޑުމަތީގައި ތަރިތައް ފިޔަޖަހަނީއެވެ. ނަށަނީއެވެ. އޮޑީގައި ތިބި މީހުންނަށް، މި ރޭ ލިބިފައިވާ އުފާވެރިކަމާއި ހިތްހަމަޖެހުމުގައި ތަރިތައް ވެސް ބައިވެރިވަމުން އަންނަ ކަހަލައެވެ.\nދިރުނބާކޮޅު ތައްޓުމަތީގައި އުޑުތިލަމަތީން ކަހަލަ ގޮތަކަށް އޮށޯވެލައިގެން ތިބި އާދަނާއާއި ހައްވާދިޔެގެ ނަޒަރު ހުއްޓިފައި ވަނީ، ކަޅު ސާލެއްގައި ހަރުކޮށްފައި ހުރި ޖަވާހިރުތަކެއްހެން، ވިދަވިދާ ހުރި ތަރިތަކާ ދިމާއަށެވެ. ދެމަފިރީންގެ މެދުގައި ދެކެވެމުން ދަނީ، އުއްމީދުން ފުރިފައިވާ ވާހަކަތަކެކެވެ. މިއީ ކުރީން އާދަނާ ހީކުރި ފަދަ ރަށެއް ކަމަކަށް މިހާރަކު އޭނާގެ ހިތެއް ނުބުނެއެވެ. އެ ފަދަ ރަށެއް ނަމަ، މި ހެން ފަޅުކޮށެއް ނޯންނާނެއެވެ. އަޑެއް ބަޑެއް ނީވިއެއް ނުދާނެއެވެ. އިރާދަކުރެއްވިއްޔާ މާދަމާ މިރަށުން ރަނގަޅު ބަޔަކާ ބައްދަލުވާނެއެވެ. ދިމާވެފައިވާ ހާލަތު އެބައިމީހުންނަށް ކިޔައިދިނުމުން، ލަހެއްނުވެ، ރާއްޖެއަށް ދިޔުމުގެ މަގު ތަނަވަސްވެގެންދާނެއެވެ. މަންމައާއި ޢާއިލާގެ މީހުންނާ ބައްދަލުވާކަން ދެނެއް ގިނަ ދުވަސްތަކެއް ނުނަގާނެއެވެ.\nމި ކަހަލަ އުފާވެރި ވާހަކަތަކެއްގައި ދެމަފިރީން ތިބިއިރު، އެ ދެ ހަށިގަނޑަށް އައީ ފިނީގެ ގަދަ ބާރު ހިންގަމުންނެވެ. ޖައްވުގައި ހިފާފައިވާ ފިނިކަމާއި ޖެހޭ މަޑުމަޑު ވައިރޯޅީގައި އެކުލެވިފައިވާ ފިނިކަމެވެ. ހިތަށް ލިބިފައިވާ ހިތްހަމަޖެހުމާއި ޖައްވަށް ވެރިވެފައިވާ ފިނިކަން އެކުވުމުން އެ ދެހަށިގަނޑުގެ ޒުވާން ނާރުތަކުގައި ތަފާތު މިޔުޒިކެއް ކުޅޭން ފަށައިފިއެވެ. އާދަޔާޚިލާފު އޮއިވަރެއް ހިނގާން ފަށައިފިއެވެ. އެއް ހަށިގަނޑުގެ ހޫނުކަމަށް އަނެއް ހަށިގަނޑު އެދޭން ފެށީ އިންތިހާއަށެވެ. އާދަނާ ތެދުވެ ފޮށީން މުންޑެއް ނަގައި ގައިމަތީގައި އަޅައިލިއެވެ. އުޑުމަތީގައި ހިނިތުންވެފައި ތިބި ތަރިތަކަށް ފިލާން، ދެމަފިރީން މަސައްކަތް ފެށިކަހަލައެވެ. ދޯނީގެ ދިޔަވަތާ ދިމާއިން ހުރަހަށް ފަތުރާފައިވާ ރިޔަލަށް ބަލައިލަމުން، ހައްވާދިޔެގެ ހަށިގަނޑު އާދަނާގެ ހަށިގަނޑުގައި ޖައްސައި ފިއްތާ ބާރުކޮށްލިއެވެ.


Litas otoamoabails: kudadhuvaskolhehge thereygai bodu maguboolukameh\nލިޓަސް އޮޓޯމޯބައިލްސް: ކުޑަދުވަސްކޮޅެއްގެ ތެރޭގައި ބޮޑު މަގުބޫލުކަމެއް\nޒުވާނުންގެ މެދުގައި މަގުބޫލު ސައިކަލުގެ ގިނަ ވައްތަރުތަކެއް ވަރަށް ފަހުން ވިއްކަން ފެށި ލިޓަސް އޮޓޯމޯބައިލްސް އިން އަންނަނީ ގިނަ ބައެއްގެ މަގުބޫލުކަން ހޯދަމުންނެވެ. ކުޑަ ދުވަސްކޮޅެއްގެ ތެރޭގައި ލިޓަސް ވަނީ ގިނަބަޔަކު ދަންނަ މަޝްހޫރު ނަމަކަށް ވެފައެވެ.\nރާއްޖޭގެ ސައިކަލު ވިއްކާ އެހެން ފަރާތްތަކާ ތަފާތު ގިނަ ސްކީމްތަކާއެކު ލިޓަސް އިން އިންސްޓޯލްމަންޓަށް ސައިކަލު ދޫކުރަންފެށި އިރު ކަސްޓަމަރުންނަށް ވަނީ ގިނަ އޮޕްޝަންތަކެއް ހުޅުވާލައިފަ އެވެ. އެގޮތުން 12 މަހަށާއި 18 މަހަށް އަދި 24 މަހަށް ބަހާލައިގެން ފައިސާ ދެއްކޭ ޕްލޭންތައް ވަނީ ހަދާފަ އެވެ. އަދި އެއްވެސް އިތުރު ޗާޖަކާ ނުލާ ކުރު މުއްދަތަކަށް ބަހާލައިގެން ފައިސާ ދެއްކޭ ޕްލޭނެއް ވެސް ލިޓަސް އިން ވަނީ ތައާރަފް ކޮށްފަ އެވެ. ލިޓަސްގެ އިންސްޓޯލްމަންޓް ސްކީމްތަކުގެ ތެރެއިން4މަހަށް ބަހާލައިގެން ފައިސާ ދައްކާ ގޮތަށް ސައިކަލު ދޫކުރާ ސްކީމަކީ ކަސްޓަމަރުންގެ މެދުގައި ވަރަށް މަގުބޫލު ސްކީމެއް ކަމަށް ލިޓަސް އިން ބުނެވެ.\n“ކަސްޓަމަރުންގެ މެދުގައި އެންމެ މަގުބޫލުވެފައިވަނީ ކޭޝް ޕްރައިސް ޕްލޭނެއްގެ ދަށުން ދޫކުރާ ސައިކަލް. މިފްލޭނަކީ4މަހަށް ބަހާލައިގެން ފައިސާ ދައްކަންޖެހޭ ސްކީމެއް. އެ ސްކީމުގައި އިތުރު އެއްވެސް ޗާޖެއް ނުނަގާނެ.” ލިޓަސް އޮޓޯމޯބައިލްސްގެ މެނޭޖިން ޑިރެކްޓަރ އަހުމަދު މުބާރިކް ވިދާޅުވި އެވެ.\n“ކުޅުދުއްފުށި އޮންލައިނާ” ވާހަކަ ދައްކަވަމުން މުބާރިކް ވިދާޅުވީ ލިޓަސްއިން ވިއްކާ ސައިކަލު އިންސްޓޯލްމެންޓް އުސޫލުން ނެގުމުގައި ބަލަނީ ކަސްޓަމަރުންނަށް ވީހާވެސް އަވަހަށް ފަސޭހައިން ހިދުމަތް ލިބިގެންދާނެ ގޮތަކަށެވެ. އެގޮތުން ސައިކަލު ނަގާތާ ގިނަވެގެން3ދުވަހުގެ ތެރޭގައި ކަސްޓަމަރަށް ސައިކަލު ލިބޭނެކަމަށް މުބާރިކް ވިދާޅުވި އެވެ.\nހޮންޑާ އަދި ޔަމަހާ ބްރޭންޑް ސައިކަލު ވިއްކާ ލިޓަސްއިން ދަނީ އެތަނުން ސައިކަލު ގަންނަ ކަސްޓަމަރުންނަށް ހާއްސަ އަހަރީ ޕްރޮމޯޝަނެއް ވެސް ހިންގަމުންނެވެ. އެ ޕްރޮމޯޝަންގައި ގުރުއަތުން ދިމާވާ ފަރާތަކަށް ހިލޭ ސައިކަލެއް ލިބެ އެވެ.\nމުބާރިކު ވިދާޅުވީ ލިޓަސްގެ އަމާޒަކީ ކަސްޓަމަރުންނާ ވީހާވެސް ގާތުން ފަސޭހަ އަދި އަވަހަށް ހިދުމަތް ދިނުން ކަމަށާއި އާބާދީ ބޮޑެތި ރަށްތަކުގައި ލިޓަސްގެ ފިހާރަތައް ހުޅުވުމަށް ހަމަޖެހިފައިވާ ކަމަށެވެ.\nއެގޮތުން މިހާރު އައްޑޫ ސިޓީ ފޭދޫގައި ލިޓަސްގެ ފިހާރައެއް ހުންނާނެ ކަމަށާއި މިއަހަރު ފުވައްމުލަކުގައި ފިހާރައެއް ހުޅުވަން ހަމަޖެހިފައިވާއިރު އުތުރުން އެންމެ އަވަހަކަށް ލިޓަސްގެ ފިހާރައެއް ހުޅުވޭނީ ކުޅުދުއްފުށީގައި ކަމަށް މުބާރިކް ހާމަކުރި އެވެ.\nއޭނާ ވިދާޅުވީ ލިޓަސްއިން ދޫކުރާ ސައިކަލުތަކަށް އެއް އަހަރުގެ ވޮރަންޓީއެއް ލިބޭނެ ކަމަށެވެ.\nލިޓަސް އޮޓޯމޯބައިލްގެ ޝޯރޫމް ޖަނަވަރީ މަގުގައި ހުންނައިރު، ވަރަށް އަވަހަށް ސަރވިސް ސެންޓަރެއްވެސް ހުޅުވުމަށް ހަމަޖެހިފައިވާ ކަމަށް ލިޓަސް އިން ބުނެއެވެ.


ސައިކުރާ އިބްރާހީމް ނަޢީމް - ވިކިޕީޑިއާ\nސައިކުރާ އިބްރާހީމް ނަޢީމް ދިވެހި ގައުމަށާއި އަދަބިއްޔާތަށް ޚިދުމަތްކޮށްދިނުމުގައި ފާހަގަކޮށްލެވޭނެ ޝަޚްޞިއްޔަތެކެވެ. އަދަބިއްޔާތުގައި ނަޢީމްގެ ޚާއްޞަ ރޮނގުތަކަކީ ލިޔުންތެރިކަން، ޅެންވެރިކަން، ބަސްމޮށުންތެރިކަން، އަދި ވާހަކަ ލިޔުއްވުމެވެ. ސައިކުރާ އިބްރާހީމް ނަޢީމް އުފަންވެފައިވަނީ 1 ޖޫން 1935 ގައެވެ.\n1 އަދަބަށްކުރެއްވި ޚިދުމަތް\n5 އަދާކުރެއްވި ވަޒީފާތައް\nއަދަބަށްކުރެއްވި ޚިދުމަތް[އުނިއިތުރު ގެންނަވާ]\nދިވެހި އަދަބިއްޔާތުގައި ނަޢީމްގެ ޚާއްޞަ ރޮނގުތަކަކީ ލިޔުންތެރިކަން، ޅެންވެރިކަން، ބަސްމޮށުންތެރިކަން، އަދި ވާހަކަ ލިޔުއްވުމެވެ. އޭނާ އެންމެ މަޝްހޫރުވެ ވަޑައިގެންނެވީ ވާހަކަ ލިޔުއްވުމުގެ ރޮނގުންނެވެ. ޚާއްޞަކޮށް އިޝްޤީ ޖާސޫސީ ވާހަކަ ލިޔުއްވައިގެންނާއި، އިޝްޤީ، ގައުމީ ޅެންތައް ހަދައިގެން ވަރަށް ބޮޑު މަޝްހޫރު ކަމެއް ނަޢީމަށް ލިބިފައި ވެއެވެ.\nނޫސްވެރިކަމަކީ ވެސް ސައިކުރާ އިބްރާހީމް ނަޢީމްގެ ވަރަށް ޚާއްޞަ ރޮނގެކެވެ. ދިވެހިރާއްޖޭގެ ފުރަތަމަ ރޭޑިޔޯ އެނައުންސަރަކީ ވެސް ސައިކުރާ އިބްރާހީމް ނަޢީމް އެވެ. 1962 ވަނަ އަހަރު ބްރޯޑްކާސްޓިންގ ގެ ޚިދުމަތް ރާއްޖޭގައި ފެށުނު އިރު އެމަސައްކަތުގައި އިސްދައުރެއް ނަޢީމް އަދާކުރެއްވިއެވެ. ނޫސްވެރިކަމަށް 50 އަހަރު ފުރުމުގެ މުނާސަބަތުގައި 1993 ވަނަ ރައީސުލް ޖުމްހޫރިއްޔާ ދެއްވި ރަންގަލަން ވެސް ނަޢީމަށް ލިބިލައްވާފައި ވެއެވެ. ހަވީރު ނޫސް ގެ ލިޔުންތެރިއެއްގެ ގޮތުން ވެސް ނަޢީމް މަސައްކަތް ކުރައްވާފައި ވެއެވެ. adhabiyyaaathh\nމުނިފޫހި ފިލުވުމުގެ ދާއިރާ އަކީވެސް ސައިކުރާ އިބްރާހީމް ނަޢީމް ޚިދުމަތްކޮށްފައިވާ ދާއިރާ އެކެވެ. ޝޯ ހުށަހަޅައި ދިނުމާއި، ޑްރާމާތަކާއި ތަމްސީލުތައް ލިޔުއްވައި، ޑައިރެކްޓްކުރައްވައި ހެއްދެވި އެވެ. ރީތިކޮށް ލިޔުމާއި ފަރުމާ ކުރުމުގެ ރޮނގަކީ ވެސް ނަޢީމްގެ ވަރަށް ޚާއްޞަ ރޮނގުތަކެކެވެ. އެރޮނގުންވެސް ނަޢީމްވަނީ ސަރުކާރުން ދެއްވާ ޢާންމު ޚިދުމަތުގެ ޝަރަފްވެރިކަމުގެ އިނާމް ޙާޞިލް ކުރައްވާފައެވެ.\nސައިކުރާ އިބްރާހީމް ނަޢީމް ގެ ގައުމީ ޚިދުމަތް ފެއްޓެވީ 15 ފެބުރުއަރީ 1953 ގައެވެ. ސައިކުރާ އިބްރާހީމް ނަޢީމް ގެ ގައުމީ ޚިދުމަތްތަކުގެ ތެރެއިން އެންމެ ބޮޑަށް ފާހަގަކުރެވޭ ޚިދުމަތަކީ 1980 ވަނަ އަހަރު ފެއްޓެވި އަސާސީ ތަޢުލީމުގެ މަޝްރޫޢުގައި ނަޢީމް އަދާކުރެއްވި އިސްދައުރާއި، އައިޑެންޓިޓީ ކާޑް ޔުނިޓްގައި އޭނާ ކުރެއްވި ބުރަ މަސައްކަތްތަކެވެ. ސަރުކާރުގެ ޚިދުމަތުގައި 53 އަހަރު ހޭދަކުރެއްވި ނަޢީމް ސަރުކާރުގެ ވަޒީފާއިން ވަކިވެވަޑައިގަތީ 1 މެއި 2008 ގައި ސިވިލް ސާވިސްގެ ގާނޫނަށް ޢަމަލުކުރަންފެށި ވަޒީފާއިން މުސްކުޅި ކުރެއްވުމުންނެވެ. އޭރު ހުންނެވީ ރައީސުލް ޖުމްހޫރިއްޔާ އޮފީހުގެ މުޝީރުގެ މަގާމްގައެވެ.\nމަޖީދިއްޔާ ސުކޫލްގެ ކާތިބުކަން\nމަޙްކަމަތުލް އިރުޝާދުގެ ކާތިބުކަން\nތާރީޚް ކޮމިޓީގެ ސެކެޓްރީކަން\nވުޒާރަތުލް މަޢާރިފްގެ މުދައްރިސްކަން\nވުޒާރަތުއް ދާޚިލިއްޔާގެ (ފ) ސެކެޓްރީކަން\nވުޒާރަތުލް މާލިއްޔާގެ ސެކެޓްރީކަން\nއަތިރީ މާފަންނުގޭ ސެކެޓްރީކަން\nޑިޕާޓްމަންޓް އޮފް އިންފޯމޭޝަން އެންޑް ބްރޯޑް ކާސްޓިންގ ގެ ރިޕޯޓަރުކަން\nރެންޓަލް ޑިވިޝަންގެ މެނޭޖަރުކަން\nޑިޕާޓްމަންޓް އޮފް ބޯޓްސް އިކްއިޕްމަންޓްގެ ގިއަރު އެކެއްގެ މެނޭޖަރުކަން\nދާރުލް އާޘާރުގެ ކިޔުރޭޓަރކަން\nމިނިސްޓްރީ އޮފް އެޑިޔުކޭޝަންގެ ސީނިއަރ ޕްރޮޖެކްޓް އޮފިސަރުކަން\nމުލީއާގޭ ޗީފް އެސިސްޓެންޓްކަން\nދިވެހިރާއްޖޭގެ ތަޢުލީމު ކުރިއަރުވާ މަރުކަޒުގެ ސީނިއަރ ޕްރޮޖެކްޓް އޮފިސަރުކަން\nއައިޑެންޓިޓީ ކާޑް ޔުނިޓްގެ ރެޖިސްޓްރާރކަން\nޑިޕާޓްމަންޓް އޮފް ނޭޝަނަލް ރެޖިސްޓްރޭޝަންގެ ޑިރެކްޓަރުކަން\nރައީސް އޮފީހުގެ ޚާއްޞަ މަސައްކަތްކުރައްވާ ބޭފުޅެއްގެ މަގާމް\nރައީސް އޮފީހުގެ ސްޕެޝަލް ޑިއުޓީ އޮފިސަރުކަން\nރައީސް އޮފީހުގެ ޑިރެކްޓަރުކަން\nރައީސް އޮފީހުގެ ޑިރެކްޓަރ ޖެނެރަލްކަން\nރައީސް އޮފީހުގެ ޑިރެކްޓަރ ޖެނެރަލް ސްޕެޝަލް ޑިއުޓީކަން\nރައީސް އޮފީހުގެ މުޝީރުކަން\nލިޔުންތެރިކަމުގެ ރޮނގުން ޢާންމު ޚިދުމަތުގެ ހިތްވަރު ދިނުމުގެ އިނާމް - 1981\nޅެންވެރިކަމުގެ ރޮނގުން ޢާންމު ޚިދުމަތުގެ ހިތްވަރު ދިނުމުގެ އިނާމް - 1997\nލިޔުމާއި ފަރުމާ ކުރުމުގެ ރޮނގުން ޢާންމު ޚިދުމަތުގެ ޝަރަފްވެރިކަމުގެ އިނާމް - 2003\nމިނިވަން 25 ގެ އިނާމް - 1990\nނޮވެމްބަރު31988 ގެ ހާދިސާގައި ކުރެއްވި ޚިދުމަތަށް ޝަރަފްވެރި ހަދާނީ ލިޔުން - 1988\nނޫސްވެރިކަމުގެ ރަންގަލަން -1993\nސަރުކާރަށް ގިނަދުވަހު ޚިދުމަތް ކުރެއްވި ބޭފުޅުންނަށްދޭ ޝަރަފްވެރި ފިލާ - 2008\nސައިކުރާ އިބްރާހީމް ނަޢީމް އަވަހާރަވީ އުމުރުފުޅުން 73 އަހަރުގައި 25 ޖުލައި 2008 ގެ ހެދުނު 10:30 ގައި މާލޭ އޭޑީކޭ ހޮސްޕިޓަލްގެ އައިސީޔޫގައި ފަރުވާދެމުން ދަނިކޮށެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 1 ޖުލައި 2021، 17:08 ގައެވެ.


Ballon d'Or Award havana faharah Messi hoadhaifi - vNews.mv\nބަލޮންޑޯ އެވޯޑް ހަވަނަ ފަހަރަށް މެސީ ހޯދައިފި\nއިސްމާޢީލް ޝާހު (ކުޑަ ޝާހު) Paris | 03 December 2019, 02:02\nފްރާންސް ފުޓްބޯލް މަޖައްލާއިން ދޭ ބަލޮންޑޯ އެވޯޑް ހަވަނަ ފަހަރަށް އާޖެންޓީނާ އަދި ބާސެލޯނާގެ ކެޕްޓަން ލިއޮނެލް މެސީ ހޯދައިފި އެވެ.\nފްރާންސް ފުޓްބޯލް މަޖައްލާއިން ބަލޮންޑޯ އެވޯޑު ދޭއިރު، މީގެ ކުރިން މި އެވޯޑު ދެމުން އައީ ފީފާއާ ގުޅިގެންނެވެ. މި އެވޯޑާ ފީފާއާ ވަކިވި ނަމަވެސް، 2016 ވަނަ އަހަރުން ފެށިގެން ފްރާންސް ފުޓްބޯލް މަޖައްލާއިން އަންނަނީ ގަވާއިދަށް ބަދަލުގެނެސް އެވޯޑު ދެމުންނެވެ.\nމިއަހަރުގެ އެވޯޑް މެސީ ހާސިލުކުރިއިރު، މި އެވޯޑް އެންމެ ގިނައިން މިހާތަނަށް ހޯދި ކުޅުންތެރިޔަކީ މެސީއެވެ. މެސީ ހަ ފަހަރަށް ބަލޮންޑޯ އެވޯޑު ހޯދިއިރު، އޭނައާ އެންމެ ވާދަވެރި ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ވަނީ މި އެވޯޑު ފަސް ފަހަރު ހޯދާފައެވެ.\nމެސީ މި އެވޯޑް މީގެކުރިން ހާސިލުކޮށްފައިވަނީ 2009، 2010، 2011، 2012 އަދި 2015 ވަނަ އަހަރު އެވެ.\nމިދިޔަ ސީޒަނުގައި މެސީ ވަނީ ސްޕެއިންގެ ބާސެލޯނާއާއެކު ސްޕެނިޝް ލީގު ކާމިޔާބުކޮށްފައެވެ. ބަލޮންޑޯ އެވޯޑު މެސީ ހާސިލުކުރިއިރު، ފީފާ އިން ހޮވާ އަހަރުގެ އެންމެ މޮޅު ކުޅުންތެރިޔާގެ މަގާމުވެސް މިއަހަރު ހޯދީ މެސީ އެވެ.\nބަލޮންޑޯއަށް މިފަހަރު މެސީއާ އެންމެ ބޮޑަށް ވާދަކޮށްފައިވަނީ ލިވަޕޫލްގެ ޑިފެންޑަރު ވާޖިލް ވެންޑައިކެވެ. ވެން ޑައިކް ވަނީ މިދިޔަ ސީޒަނުގެ ޗެމްޕިއަންސް ލީގު ލިވަޕޫލްއަށް ހޯދައިދިނުމުގައި މުހިއްމު ދައުރެއް އަދާކޮށްފައެވެ. އަދި އޭނާއަކީ މިދިޔަ އަހަރުގެ ޔޫރަޕްގެ އެންމެ މޮޅު ކުޅުންތެރިޔާއެވެ.\nމިއަހަރުގެ ބަލޮންޑޯ އެވޯޑް މެސީ ހޯދިއިރު، މިދިޔަ އަހަރު މި އެވޯޑް ހޯދީ ރެއާލް މެޑްރިޑަށް ކުޅޭ ކްރޮއޭޝިއާގެ މިޑްފީލްޑަރު ލޫކާ މޮޑްރިޗެވެ. އެކަމަކު މި އަހަރު އާއްމުކުރި އެންމެ މޮޅު 30 ކުޅުންތެރިންގެ ލިސްޓުން ވެސް މޮޑްރިޗަށް ފުރުސަތެއް ނުލިބެއެވެ.\nބަލޮންޑޯ އެވޯޑް ނައިޓް މިރޭ ޕެރިހުގައި ބޭއްވިއިރު، އެންމެ އުންމީދީ ކުޅުންތެރިއަކަށްދޭ ކޮޕާ ޓްރޮފީ މިއަހަރު ހާސިލުކުރީ މިދިޔަ ސީޒަނުގައި އަޔަކްސްއިން ވިދާލި އަދި މިހާރު ޔުވެންޓަސްއަށް ކުޅެމުން އަންނަ މަތިއުސް ޑި ލީޓް އެވެ. މިއަހަރު މުޅިން އަލަށް ވަނީ ޔާޝީން ޓްރޮފީގެ ނަމުގައި އެންމެ މޮޅު ގޯލްކީޕަރު ހޮވާ އެވޯޑު ދީފައެވެ. މި އެވޯޑު ހާސިލުކުރީި ލިވަޕޫލްގެ ގޯލްކީޕަރު އެލިސަން ބެކާ އެވެ. އަދި މިއަހަރުގެ ބަލޮންޑޯ އެވޯޑް ހާސިލުކުރި އަންހެން ފުޓްބޯޅަ ކުޅުންތެރިއަކީ އެމެރިކާއަށް ވޯލްޑް ކަޕް ކާމިޔާބުކޮށްދިން މޭގަން ރެޕީނޯ އެވެ.


Kate Ge Furathama Instagram Post Ginabaehge Samaalukamah! - Vaguthu\nކޭޓް ގެ ފުރަތަމަ އިންސްޓާގްރާމް ޕޯސްޓު ގިނަ ބައެއްގެ ސަމާލުކަމަށް\nއިނގިރޭސި އަމީރު، ވިލިއަމްގެ އަނބިކަނބަލުން، ކޭޓް ގެ އެންމެ ފުރަތަމަ އިންސްޓާގްރާމް ޕޯސްޓް ގިނަބައެއްގެ ސަމާލިކަން ހޯދައިފި އެވެ.\nގިނަބައެއްގެ ސަމާލުކަން ހުއްޓުނު ކޭޓް ގެ މި ޕޯސްޓަކީ ގިނަބަޔަކު ހައިރާން ކުރުވަނިވި ޕޯސްޓެކެވެ. މިއީ ކޭޓް ގެ އެންމެ ފުރަތަމަ އަމިއްލަ އިންސްޓާގްރާމް އެކައުންޓް އިން ޝެއާކުރި އެންމެ ފުރަތަމަ ޕޯސްޓެވެ. މި ޕޯސްޓާ އެކު އަސަރުން ފުރިގެންވާ މެސެޖެެއްވެސް ހިއްސާ ކޮއްފައިވެ އެވެ. އެއީ ފިރިކަލުން ޕްރިންސް ވިލިއަމްއާއެކު އެކަމަނާ ޕާކިސްތާނަށް ކުރި ޒިޔާރަތުގައި އެގައުމުގެ ޔަތީމުޚާނާއަކަށް ކުރި ޒިޔާރަތެއްގައި ނަގާފައިވާ ފޮޓޯތަކެކެވެ.\n"އާއިލާ އެއްްގެ އުފާވެރިކަން ދައްކުވައިދެނީ މާހައުލަކުން ނޫން، އާއިލާގެ އުފާވެރިކަން ދައްކުވައިދެނީ އަޅާލުމާއި އޯގާތެރިކަމާ އަދި އުޅޭ މާހައުލުގައިވާ މިނިވަންކަމާ އެކު ދިރި އުޅެވިގެން،" ކޭޓް ގެ ފުރަތަމަ ޕޯސްޓް ގައި ބުނެފައިވެ އެވެ.\nއެ ޕޯސްޓާއެކު ހިއްސާކޮށްފައިވާ ފޮޓޯތަކުން ދައްކަނީ އެ ޔަތީމު ޚާނާގެ ކުދިންނާއެކު އިނގިރޭސި ޝާހީ އާއިލާގެ މެމްބަރުން ވަގުތު ހޭދަކޮށް، މަޖާކުރާ މަންޒަރެވެ.\nއެއާއިލާ އެ ސަރަހައްދުގައި އެރޭ އެއްކޮށް މަޑުކުރުމަށް ނިންމާފަ ވީނަމަވެސް މޫސުން ގޯސްވުމުގެ ސަބަބުން އެނބުރި ދާންޖެހުނީ އެވެ. އެހްން ނަމަވެސް ޖެހިގެން އައި ދުވަހު އެތަނަށް ދިޔަ އެވެ. ސަބަބަކީ އެތަނުގައިވާ ހަމަ ހިމޭންކަން ހުރިހާ ކަމެއް ފުރިހަމަ ކޮށްދޭތީ ކަމަށާއި އެތަނަށް އުފެދިފައި އޮތް ލޯތްބެއްގެ ސަބަބުން ކަމަށްް ކޭޓް ބުނެފައިވެ އެވެ.\nޕްރިންސަސް ޑަޔާނާގެ ހަނދާނުގައި ބޭއްވި އިވެންޓްގައި ކޭޓް ބައިވެރިނުވީ ކީއްވެ؟


އާސެނަލް އާއި ޔުނައިޓެޑް މޮޅުވިއިރު، ވުލްވްސް ބަލިވެއްޖެ | Jazeera\tއާސެނަލް އާއި ޔުނައިޓެޑް މޮޅުވިއިރު، ވުލްވްސް ބަލިވެއްޖެ - Jazeera\nއާސެނަލް އާއި ޔުނައިޓެޑް މޮޅުވިއިރު، ވުލްވްސް ބަލިވެއްޖެ\nމުޙައްމަދު ޤާސިމް September 20, 2019 68 views0\nޔުއެފާ ޔުރޮޕާ ލީގުގެ ގްރޫޕް ސްޓޭޖުގައި ރޭ ކުޅުނު މެޗުތަކުން އިނގިރޭސި ކްލަބުތައް ކަމަށްވާ އާސެނަލް އާއި މެންޗެސްޓާ ޔުނައިޓެޑް މޮޅުވިއިރު، ވުލްވަހެމްޕްޓަން ވޮންޑަރާސް ބަލިވެއްޖެ އެވެ.\nއެއިންޓްރަކް ފްރޭންކްފާޓްގެ ދަނޑުގައި ރޭ ކުޅުނު މެޗު 3-0 އިން އާސެނަލް މޮޅުވިއިރު، އަމިއްލަ ދަނޑުގައި ކަޒަކްސްތާނުގެ ޗެމްޕިއަން އަސްތާނާ އަތުން ޔުނައިޓެޑް މޮޅުވީ 1-0 އިންނެވެ. ވުލްވްސް ވަނީ އަމިއްލަ ދަނޑުގައި 1-0 އިން ޕޯޗުގަލްގެ ސްޕޯޓިން ބްރާގާ އަތުން ބަލިވެފަ އެވެ.\nއާސެނަލުން ރޭގެ މެޗަށް ނިކުތީ ޕްރިމިއާ ލީގުގައި އެ ޓީމު އެންމެފަހުން ރަށުން ބޭރުގައި 2-2 އިން ވަޓްފޯޑްއާ ދެކޮޅަށް ކުޅެ އެއްވަރުވި މެޗުގެ ފުރަތަމަ އެގާރައަށް ހަތް ބަދަލެއް ގެނެސްގެންނެވެ. އެގޮތުން، ވަޓްފޯޑްއާ ދެކޮޅަށް ކުޅުނު މެޗުގެ ފުރަތަމަ އެގާރައިގައި ހިމެނުނު ކުޅުންތެރިންގެ ތެރެއިން ރޭގެ މެޗުގައި ޖާގަ ދީފައިވަނީ ކެޕްޓަން ގްރެނިޓް ޒާކާ އާއި ޕިއޭރް-އެމެރިކް އޯބަމަޔަންގެ އިތުރުން ސެއަދު ކޮލާސިނަޗް އަދި ޑޭވިޑް ލުއިޒް އަށެވެ. ރޭގެ މެޗުގައި އެ ޓީމުގެ ގޯލް ބެލެހެއްޓީ އާޖެންޓީނާގެ ކީޕަރު އެމިލިއާނޯ މާޓިނޭޒް އެވެ.\nމި މެޗުގައި އާސެނަލުން ކާމިޔާބުކުރި ތިން ލަނޑުގެ ތެރެއިން ފުރަތަމަ ގޯލް، 38 ވަނަ މިނެޓުގައި ޖަހައިދިނީ ޖޯ ވިލޮކް އެވެ. ފުރަތަމަ ހާފުގައިވެސް ފްރޭންފާޓަށް ލަނޑުޖެހުމަށް ރަނގަޅު ފުރުޞަތުތަކެއް ލިބި ބޭކާރުވެފައިވާއިރު، އެ ޓީމުގެ ކުޅުންތެރިން ފޮނުވާލި ގިނަ ހަމަލާތައް އާސެނަލްގެ ކީޕަރު މާޓިނޭޒް މަތަކުރި އެވެ.\nދެވަނަ ހާފު ފެށިގެން ވެސް ރަނގަޅަށް ކުޅެމުންދިޔަ ފްރޭންކްފާޓަށް އިތުރު މައްސަލަތައް ކުރިމަތިވީ، މެޗު ނިމެން 11 މިނެޓަށްވެފައި ވަނިކޮށް އެ ޓީމުގެ ޑޮމިނިކް ކޯރް އަށް ދެވަނަ ރީނދޫކާޑަކާ އެކު ރަތް ކާޑު ދައްކާ ދަނޑުން ފޮނުވާލުމުންނެވެ. އޭގެ ނަތީޖާއެއްގެ ގޮތުން، މެޗުގެ 85 އާއި 87 ވަނަ މިނެޓުގައި އާސެނަލުން ވަނީ ލަނޑުޖަހާފަ އެވެ. މިލަނޑުތައް ޖަހައިދިނީ ގެބޯންގެ ފޯވާޑް އޯބަމަޔަން އާއި އުމުރުން 18 އަހަރުގެ ބުކަޔޯ ސާކާ އެވެ. ސަކާ އަކީ މި މުބާރާތުގައި އާސެނަލަށް ގޯލު ޖަހައިދިން އެންމެ ޒުވާން ކުޅުންތެރިޔާ އެވެ.\nގިނަ ބަދަލުތަކާ އެކު 2017 ވަނަ އަހަރުގެ ޗެމްޕިއަން ޔުނައިޓެޑުން ރޭގެ މެޗަށް ނިކުތްއިރު، ޒުވާން އާ ކުޅުންތެރިންނަށް ފުރުޞަތުދީފައިވެ އެވެ. އެގޮތުން، ރޭގެ މެޗުގައި އެންމެ ފާހަގަކޮށްލެވުނީ އެ ޓީމުގެ ހަމައެކަނި ލަނޑު، ދެވަނަ ހާފުގައި ޖަހައިދިން އުމުރުން 17 އަހަރުގެ ފޯވާޑް މޭސަން ގްރީންވުޑް އެވެ. މި މެޗުގައި އެ ޓީމުގެ އިނގިރޭސި ފޯވާޑް މާކަސް ރަޝްފޯޑަށް ލަނޑުޖެހުމަށް ގިނަ ފުރުޞަތުތަކެއްލިބި ބޭކާރުވެފައިވެ އެވެ. މީގެއިތުރުން، ރޭގެ މެޗުގައި އެ ޓީމުގެ ބްރެޒިލް މިޑްފީލްޑަރު ފްރެޑް ފޮނުވާލި ހަމަލާ އަމާޒްވީ ގޯލްގެ ހުރަސްދަނޑިއަށެވެ.\nޔުރޮޕާ ލީގުގައި ރޭ ކުޅުނު އަނެއް މެޗުގައި އަމިއްލަ ދަނޑުގައި ބްރާގާ އަތުން ވުލްވްސް ބަލިވިއިރު، މި މެޗުގައި ފެނުނު ހަމައެކަނި ލަނޑު ދެވަނަ ހާފުގައި ޖަހައިދިނީ ރިކާޑޯ ހޯރްޓާ އެވެ. މި މުބާރާތުގައި ރޭ ކުޅުނު ފާހަގަކޮށްލެވޭ އެހެން މެޗުތަކުގެ ނަތީޖާ އަށް ބަލާއިރު، އަމިއްލަ ދަނޑުގައި ޔަންގް ބޯއީސް އަތުން 2-1 އިން ޕޯޓޯ މޮޅުވިއިރު، އިޓަލީގެ އޭއެސް ރޯމާ ވަނީ 4-0 އިން އިސްތަންބޫލް ބަޝަކްޝެހިރް ބަލިކޮށްފަ އެވެ. ގަރަބަގް އަތުން ސެވިއްޔާ 3-0 އިން މޮޅުވިއިރު، ސީއެފްއާރް ކްލޫޖް އަތުން 1-0 އިން ލާޒިއޯ ވަނީ ބަލިވެފަ އެވެ. އަދި އޮސްޓްރިއާގެ ވުލްފްސްބާގާ ވަނީ ރަށުން ބޭރުގައި 4-0 އިން ޖަރުމަންގެ ބޮރޫޝިއާ މޮންޗެންގްލަޑްބަކް ބަލިކޮށްފަ އެވެ.


Dhaulath Ge Budge Hushahelhun Maadhamaa Ge Jalsaa Ah Agenda Kohfi - Vaguthu\nދައުލަތުގެ ބަޖެޓް ހުށަހެޅުން މާދަމާގެ ޖަލްސާ އަށް އެޖެންޑާކޮށްފި\nފިނޭންސް މިނިސްޓަރ މުނައްވަރު މަޖިލީހަށް ސަޕްލިމެންޓްރީ ބަޖެޓް ހުށަހަޅަނީ – ފޮޓޯ : މަޖިލިސް\nއަންނަ އަހަރަށް ލަފާކުރާ ދައުލަތުގެ ބަޖެޓް ރައްޔިތުންގެ މަޖިލީހަށް ހުށަހެޅުން މަދާމާގެ ޖަލްސާ އަށް ތާވަލް ކޮށްފިއެވެ.\nމާދަމާ ބާއްވާ މަޖިލިސް ޖަލްސާ އަށް އެޖެންޑާ ކޮށްފައި ވަނީ ވެސް ފިނޭންސް މިނިސްޓަރު މަޖިލީހަށް ބަޖެޓް ހުށަހެޅުން އެކަންޏެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓް ސަރުކާރުން މަޖިލީހަށް ފޮނުވާފައި ވީނަމަވެސް އަންނަ އަހަރަށް ލަފާ ކުރަނީ ކިހައި ވަރެއްގެ ބަޖެޓެއް ކަމެއް ސަރުކާރުން ހާމައެއް ނުކުރެއެވެ.\nމިއަހަރު ދައުލަތުން މަޖިލީހަށް 26.7 ބިލިއަން ރުފިޔާގެ ބަޖެޓެއް ހުށަހެޅިއިރު މިދިޔަ މަހު ވަނީ 493 މިލިއަން ރުފިޔާގެ ސަޕްލިމެންޓްރީ ބަޖެޓެއް ވެސް ހުށަހަޅާފައެވެ. އެހެންކަމުން މިއަހަރުގެ ބަޖެޓް ވަނީ 27.1 ބިލިއަން ރުފިޔާ އަށް އަރާފައެވެ.\nނޮވެމްބަރު 15, 2017 - 08:16\nމަމެން ޕިންކީންގެ ވެރިކަމުގައި ކަސްޓަމްސް ގެ ހުރިހާ މުވައްޒަފުންނަށް މާލެ ސަރަހައްދުން ފްލެޓްސް ދޭނަމޭ އެއީ ޔަގީން ކަމެކޭ. ސަރުކާރުގެ ހުރިހާ ކުންފުނި ތަކުގެ މުވައްޒަފުންނަށް ވެސް ފްލެޓްސް ދޭނަމޭ އެއީ ޔަގީން ކަމެކޭ. އަދި މަމެން ފްލެޓްސް ދޭނަމޭ މާލެ ސަރަހައދުގައި މަސައްކަތް ކުރާ އަމިއްލަ ކުންފުނި ތަކުގެ މުވައްޒަފުންނަށް ވެސް. އެކަމާއި ޖޭވާ ބަޔަކު ވާންވީ އެކަމާއި ނައްޓާ ބަޔަކު ނައްޓާލަ ނައްޓާލާ ހަމަ ތިބެން ޖެހޭނީ. ކުރެވޭނެ ކުރާނެ އެއް ކަމެއް ވެސް ނޯންނާނެއެވެ. އެމެން ރަންރީނދޫ ބޮޑޭ މާލެ އައީ ހަމަ ހައްޔަރު ކޮށްގެން މާފުއްޓަށް ގެންދިޔައީއޭ އޭނާ އަށް މާފް ދޭނެ އެއްގޮތެއް ވެސް ކުޅަދާނަ އެއް ނޫނޭ ހަދަން މުޅި ދުނިޔޭގެ ހުރިހާ ބާރު ތައް އެކޮޅު ކޮޅުން ޖެހުނަސް ޗައިނާ މަމެންނާއި އެކު އޮތްހާ ދުވަހަކު. ހަމަ މަހަށް ދާން ޖެހޭނީ ކެނެރީގެ ނަޝީދު. އޭނާ ހީކުރަނީ އޭނާ އެކަނި ކަމަށް ކަންކަން ކާމިޔާބު ވުމުގެ ތަޅުދަނޑި އޮންނަނީ. ނުވާނެ އެކަމެއް . އެކަން ޖެހޭނީ ހަނދާން ނައްތާލަން.\nނޮވެމްބަރު 15, 2017 - 08:09\nސިޔާސީ ޕާރޓީ އަކުން މީހަކު ވަކި ކުރި ކަމަށް ރަސްމީ ކޮށް ބެލެވޭނީ އެމީހަކު ޕާރޓީން ވަކި ކޮށް ރަސްމީ ގޮތުން އެކަން އިލެކްޝަންސް ކަމިޝަނަށް އެންގުމުންނެވެ. އެއީ އެކަން އޮންނަން ޖެހޭނެ ގޮތަކީ. އެއާއި ޚިލާފަށް ތިމަންނާ މިއަދު ޕާރޓީން ވަކިވާން ބޭނުމޭ ބުނެ ޕާރޓީ އަށް ސިޓީ ލި ނަމަވެސް އެއްވެސް މެމްބަރަކު ޕާރޓީން ވަކިވީ ކަމަށް ނުބެލެވޭނެއެވެ. އެއީ އެއް ނޫން އެކަން އޮންނަން ޖެހޭނެ ގޮތަކީ. ޕީޕީއެމް އަށް އެމްޕީންގެ ގޮތުގައި ހޮވިފައި ތިބި ދަ ބަނޑު އަކިރި މެމްބަރުން ހީކުރީ އެމެން ބޮޑު ސޭޓް އަތުން ސުޕާރީ ކާލައިގެން ނަހަލާލު ޕެޓިޝަން ގައި ސޮއި ކޮށް ހަދާ އަދި އެމެން ޕާރޓީން ވަކި ވުމުން އެމެންނަށް އިދިކޮޅު ރަންރީނދުލޭ މެންނާއި ގުޅިގެން މަމެންގެ ސަރުކާރު ޓޮޕްލް ކޮށްލެވޭނެ ކަމަށްތޭ. ނުވާނެ އެކަމެއް އެެއަށް ވުރެން ހަޔާތް ކުޑަ ވާނެ މަމެން ޕިންކީން. ތަމެން ނަހަލާލު ޕެޓިޝަން ގައި ސޮއި ކުރުން އެއީ ނުރައްކާ ތެރި ކަމެކޭ. ގެޓް ދަ ޕޮއިންޓް. ގުޑް ލެޓްސް ޑާންސް ޑޭންޖުރެސް ޑޭންޖުރެސް ޑޭންޖުރެސް. ހޭއް ހޭއް ހޭއް ހޯއް..\nނޮވެމްބަރު 15, 2017 - 08:01\nމަމެން ޕިންކީންގެ ވެރިކަމުގައި އެމެން ކެނެރީގެ ނަޝީދަށް ނޭގުނު އިންޖިނިއަރިންގް ހަދައިގެން މިހާރު މިއަޅަނީ ބްރިޖް އޭ މާލެ އާއި ހުޅުލެ އާއި ދެމެދު. އެމެން ގެ ބޮޑޭ އަކީ އެއީ ދުވަހަކު ވެސް އަމިއްލަ އަތުން ފައިން މަސައްކަތެއް ކޮށްގެން ކައިގެން ބޮއިގެން އުޅުނު އެއްޗަކަށް ނުވާއިރު އޭނާ އަށް ކިހިނެއް އިނގޭނީ ޖެންޓުލް މެން ސްޓައިލް ގެ އިންޖިނިއަރިންގް ހިމެނޭ ބްރިޖް އަޅަން. ނުވާނެ އެކަމެއް ދޯ. އެމެން ޖެހޭނީ މަހަށް ދާން. އެމެންގެ ބޮޑޭ ރަނގަޅުވާނީ ބްރިޖް އާއި ބެހޭ ގޮތުން ވާހަކަ ނުދައްކާ ރަށުތެރޭން އެހެން ކަމަކާއި ގެން އުޅުނިއްޔާ އެވެ. އެމެން ރަނގަޅު ވާނީ ރަށުތެރޭން މުޑި ކާށި ހޮވަން އުޅުނިއްޔާ އެވެ. ކާށި ހޮވާ ކާށި ހޮވާ ބަލާ އެއޮތީ ކާއްޓެއް މިއޮތީ ކާއްޓެއް ހޮވާ ހޮވާ ހޮވާ ކާށި ހޮވާ ދޯ. ހާއްހަހާހާހާހާ ހޮހޮހޮހޮ..\nނޮވެމްބަރު 14, 2017 - 22:57\nކުރިން އަހަރުއަހަރުތަކޭ އެއްފަދައިން މި އަހަރު ވެސް ޖެހޭނެ ކޮންމެ ދެމީހަކު 1 ބިލިއަން ރުފިޔާ މަޅާލަން .


SunOnline: Sahaabeenge Mathiverin -12\n1 ސެޕްޓެމްބަރު 2017: ހުޅުމާލޭ ސެންޓްރަލް ޕާކު ސަރަހައްދުގައި ކުރެވުނު 1438ވަނަ އަހަރުގެ އަޟްޙާ ޢީދު ނަމާދުގެ ތެރެއިން: ސަން ފޮޓޯ/ މުހައްމަދު އަފްރާހް\nޞަޙާބީންގެ މަތިވެރިކަން -12\n9 މަސް2ހަފްތާ ކުރިން - 11 ސެޕްޓެމްބަރ 2017 0\nމުސްލިމުން މަދާއިން ފަތަޙަކުރީ، މުސްލިމުންގެ ދެވަނަ ޚަލީފާ ޢުމަރު އަލްފާރޫޤު ރަޟިޔަﷲ ޢަންހު ގެ ޚިލާފަތުގައެވެ. އޭރު ފާރިސީންގެ ރަސްކަލަކަށް ހުންނެވީ ޔަޒްދުގިރުދެވެ. އޭނާގެ ސިފައިންގެ ވެރިޔަކީ ރުސްތުމެވެ. ސައުދުބިން އަބީ ވައްޤާސު ރަޟިޔަﷲ ޢަންހުގެ ވެރިކަމުގެ ދަށުގައި ފާރިސްކަރައިގައި ޖިހާދުކުރި އިސްލާމީ ލަޝްކަރުގެ ޢަދަދު ވިއްސަކަށް ހާހަށްވުރެ ތަންކޮޅެއް ގިނައެވެ. އަނެއްކޮޅުން ރުސްތުމުގެ ލަޝްކަރުގެ އަދަދަކީ ގާތްގަނޑަކަށް އެއްލައްކައެވެ. ކަން މިހެން ހުރުމާއެކުވެސް މުސްލިމުންގެ ފުތޫޙާތުގެ ޚަބަރުތަކާމެދު އީރާނުގެ ވެރީން ތިއްބެވީ ބިރުފުޅުންނެވެ. ސަފީރުން ފޮނުއްވައިދެއްވުން އެދިވަޑައިގެން އެބޭފުޅުން ސައުދު ބިން އަބީ ވައްޤާސު ރަޟިޔަﷲ ޢަންހުގެ އަރިހަށް ޚަބަރު ފޮނުއްވަމުންގެންދެވިއެވެ.\nއެގޮތުން ސަޙާބީންގެ އެތައް ވަފުދުތަކެއް މަދާއިނަށް ވަޑައިގަތެވެ. ރުސްތުމާއި ޔަޒްދުގިރުދާ ވާހަކަ ދެއްކެވިއެވެ. އެބޭކަލުން ސާބިތު ކޮށްދެއްވައިފައިވަނީ މުސްލިމުންގެ އިންތިހާ ދަރަޖައިގެ ބިރުކުޑަކަމެވެ. މިސާލެއްގެ ގޮތުން ރުބުޢީ ބިން ޢާމިރު އީރާނުގެ ދަރުބާރަށް ވަޑައިގެން އަސްމަތީގައި ތަޚްތާ ހަމަޔަށް ވަޑައިގެންނެވިއެވެ. އެކަލޭގެފާނުގެ ލޮންސިކޮޅު ދޫލަޔަށް ޖައްސަވައި އެލޮންސިކޮޅުގައި އަސް ބޭންނެވިއެވެ. އެކަލޭގެފާނު އީރާނުގެ ވެރީންނާ ވަރަށް ބިރުފުޅު ކުޑަކޮށް ވާހަކަ ދެއްކެވިއެވެ. އެވާހަކަފުޅުތަކުގެ ތަފުޞީލު ތާރީޙް ފޮތްތަކުން ފިލާން އެބަހުއްޓެވެ.\nމިގޮތުން ދެފަރާތުން ދެކެވެމުންދިޔަ ވާހަކަތަކުގެ ސިލްސިލާގެ އެންމެފަހު މަރްޙަލާގައި ދިމާވި ޙާދިޡާއެކެވެ. މުސްލިމުންގެ ވަފުދުގެ ވާހަކަ އަޑުއައްސަވައިފައި އީރާނުގެ ޝަހެންޝާހް ޔަޒްދުގިރުދު ވަރަށް ބޮޑަށް ނުރުހުންވެވަޑައިގެންނެވިއެވެ. އޭނާ ކޯފާއިސްކުރައްވައި ވިދާޅުވިއެވެ. "ސަފީރުން ޤަތުލު ނުކުރުމަކީ އާދަކާދައިގެ ތެރޭގައި ހިމެނޭ ކަމެއްކަމުގައި ނުވާނަމަ އަހަރެން ތިޔަބައިމީހުން ޤަތުލު ކުރީމުހެވެ. ތިޔަބައިމީހުންނަށް ދޭނެ އެއްވެސް އެއްޗެއް އަހަރެންގެ އަތަކު ނެތެވެ. ތިޔަބައިމީހުން ތިޔަބައިމީހުންގެ ސަރުދާރު ސައުދު ބިން އަބީ ވައްޤާސް ގެ ގާތަށް ދާށެވެ. އޭނާގާތު ބުނާށެވެ. އަހަރެން ވަރަށްބޮޑު ލަޝްކަރަކާއެކު ތިޔަބައިމީހުންގެ ގާތަށް ރުސްތުމް އެބަ ފޮނުވަމެވެ. އޭނާ ޤާދިސިއްޔާގެ ޚަންދަޤުގައި ތިޔަބައިމީހުން ވަޅުލައްވާނެއެވެ."\nމިހެން ވިދާޅުވުމަށްފަހު ޔަޒްދުގިރުދު މުސްލިމުންގެ ވަފުދާ ސުވާލު ކުރެއްވިއެވެ. ތިޔަބައިމީހުންކުރެ އެންމެ ޢިއްޒަތްތެރިއަކީ ކާކުހެއްޔެވެ؟ އަހަރެން އެމީހެއްގެ ބޮލަށް ވެލިޓުކުރިޔެއް ލައިފައި މިތަނުން ބޭރު ކުރުމަށްޓަކައެވެ. އެއްވެސް ބޭކަލަކު އެސުވާލަށް ޖަވާބެއް ނުދެއްވައި މަޑުކުރެއްވިއެވެ. އެވަގުތު މުސްލިމުންގެ ވަފުދުގެ ޢާންމު މެންބަރެއް ކަމުގައިވާ ޢާޞިމު ބިން ޢުމަރު ތެދުވެ ވަޑައިގެންނެވިއެވެ. އެކަލޭގެފާނު ވިދާލުވިއެވެ. ރަސްގެފާނު ތިޔަ ހޯއްދަވާ މީހަކީ އަޅުގަނޑެވެ. އަޅުގަނޑުގެ ބޯމަތީގައި ވެލިޓުކުރި ބަހައްޓަވައިދެއްވާށެވެ. ޢާޞިމް އެވިދާޅުވީ ތެދުފުޅެއްތޯ ޔަޒްދުގިރުދު، މުސްލިމުންގެ ވަފުދާ ސުވާލުކުރެއްވިއެވެ. އެބޭކަލުން ވިދާޅުވިއެވެ. "އާދޭހެވެ. އޭނާއަކީ އަޅުގަނޑުމެންގެ ޢިއްޒަތްތެރިޔެކެވެ."\nއެއަށްފަހު ޔަޒްދުގިރުދު ވެލިޓުކުރިޔެއް ގެނުއްވައި ޢާޞިމުގެ އިސްތަށިފުޅުމަތީގައި ބެހެއްޓެވުމަށްފަހު މުސްލިމުންގެ ވަފުދު ދަރުބާރުން ނެރޭން އަމުރު ކުރެއްވިއެވެ. ޢާޞިމް ބިން ޢުމަރު ވެލިޓުކުރި ހިއްޕަވައިގެން ގަނޑުވަރުން ނުކުމެވަޑައިގެން އެކަލޭގެފާނުގެ އަސްކޮޅުމައްޗަށް އެޓުކުރި ލައްވައިގެން ވަރަށް ހަލުވިކޮށް ދަތުރު ކުރައްވައިފައި ސައުދުބިން އަބީ ވައްޤާސު ރަޟިޔަﷲ ޢަންހު ހުންނެވި ތަނަށް ވަޑައިގެންނެވިއެވެ. ސަޢުދުގެފާނުގެ ކުރިފުޅުމަތީގައި ވެލިޓުކުރިއެއް ބެހެއްޓެވުމަށްފަހު ހާދިޡާގެ ތަފުސީލް ވިދާޅުވެދެއްވިއެވެ.\nމިވާހަކަ ރިވާކުރެއްވި ފަރާތުން ވިދާޅުވެފައިވެއެވެ. އެހިނދު ސައުދު ބިން އަބީ ވައްޤާސު ރަޟިޔަﷲ ޢަންހު ވިދާޅުވިއެވެ. ކަލޭގެފާނަށް އުފާވެރިކަމުގެ ޚަބަރު ދެއްވަމެވެ. މާތްﷲ ގަންދެއްވަމެވެ. މާތްﷲ އަޅުގަނޑުމެންނަށް އެބައިމީހުންގެ ވެރިކަމުގެ ތަޅުދަނޑިފަތި ދެއްވައިފިއެވެ. ވެލިޓުކުރިން އެބައިމީހުން ފާލުބެލީއެވެ. އެބައިމީހުންގެ ޤައުމު އަޅުގަނޑުމެންނަށް މިލްކުވާނެއެވެ. އީރާނުގައި ޖިހާދު ކުރެއްވި ޞަޙާބީން އެދުވަހަށްފަހު ވަޑައިގަތީ މަތިވެރިކަމާއި، ޝަރަފުވެރިކަމާއި ދަރަޖަ އުފުލުމުގައި ކުރިޔަށެވެ. އީރާނީން ދިޔައީ ދެރަވަމުން، ނިކަމަތިވަމުން ނާކާމިޔާބުގެ ތެރަޔަށް ވެއްޓެމުންނެވެ.\nމުސްލިމުންގެ ވަފުދު ގަނޑުވަރުން ބޭރުކުރެއްވުމަށްފަހު ޔަޒުދުގިރުދު އެވާހަކަ ރުސްތުމަށް ވިދާޅުވެދެއްވިއެވެ. ވެލިޓުކުރިޔެއް ބޮލަށްލައިގެން ދަރުބާރުން ނުކުތީ މުސްލިމުންގެ މޮޔަކަމުން ކަމުގައި ވިދާޅުވިއެވެ. ރުސްތުމް ޖަވާބުދެއްވިއެވެ. "ނޫނެކެވެ. އޭނާއަކީ މޮޔައެއް ނޫނެވެ. ޒަރްދަޝްތު ގަންދެއްވަމެވެ. އެބައިމީހުން އެދިޔައީ އަޅުގަނޑުމެންގެ ކަރައިގެ ތަޅުދަނޑިތައް ހިފައިގެންނެވެ." ރުސްތުމް އެހެން ވިދާޅުވެފައި ބޭރަށް ނިކުމެވަޑައިގެން އެވެލިޓުކުރި އަތުލެވޭތޯ އަސްވާރުންގެ ބަޔަކު ފޮނުއްވިއެވެ.\nވިސްނައި ފިކުރު ކުރުމުގެ ދެގޮތެއް އޮވެއެވެ. އެއްގޮތަކީ ތިމާ އުޅޭ ވެށީގެ މައްސަލަތަކުގެ ތެރޭގައި ހައްޔަރުވެހުރެ ވިސްނުމެވެ. ދެވަނަ ގޮތަކީ ތިމާގެ ވެއްޓަށްވުރެ ތަނަވަސް ދާއިރާއަކަށް ފިކުރު ފޯރުވައިގެން ވިސްނުމެވެ. އެއްގޮތަކީ ނަފްރަތާއި ލޯބިފަދަ ޖަޒުބާތުތަކުގެ އަސަރު ފޯރާވަރަށްވުރެ މަތިވެރި ގޮތެއްގައި ހުރެ ގޮތެއް ވިސްނުމެވެ. އަނެއްގޮތަކީ ރުޅިއާއި ނަފްރަތުގެ ކަނުވިސްނުމުގައި ގޮތެއް ނިންމުމެވެ. ޢާންމު ގޮތެއްގައި މީހުން ވިސްނަނީ ވެށީގެ މައްސަލަތަކުގެ ތެރޭގައި ބަނދެވިފައި ތިބެގެންނެވެ. އެބައިމީހުންގެ ޚިޔާލު ވަކިގޮތަކަށް ނިންމައިލަނީ އުފެދޭ ކުއްލި ޖަޒުބާތުގެ ނުފޫޒުގެ ތެރޭގައެވެ. ނަމަވެސް މާތް ޞާހާބީންގެ މަޤާމު މިއަށްވުރެ މާ މަތިވެރިއެވެ. އެބޭކަލުން މަސްއަލަތަކުގައި ގޮތްތައް ކަނޑައަޅުއްވަނީ ވެށީގައި ކަންތައް ހުންނަގޮތާއި ޖަޒުބާތު ހިލުވައިލާ ސަބަބުތަކުގެ ދާއިރާއަށްވުރެ ދުރަށް ވިސްނުންފުޅު ފޯރުއްވަވައިގެން އަމިއްލަފުޅަށް ކަނޑައަޅުއްވާ ކަނޑައެޅުއްވުން ތަކެއްގެ ގޮތުގައެވެ.\nޞަހާބީންގެ މިދެންނެވި ސިފަވަނީ އެބޭކަލުންގެ ބާރު އިންތިހާޔަށް ގަދަކޮށްފައެވެ. އެބޭކަލުންނަށް ވެލިޓުކުރިޔެއް އެރުވުމުން އެވެލި ޤަބޫލުކުރެއްވީ ފަތަޙައިގެ ތަޅުދަނޑީގެ ގޮތުގައެވެ. އެހެންމީހުން އަގު ވައްޓައިލުން ކަމުގައި ދެކޭ ހާދިޘާތަކުން އެބޭކަލުން ޢިއްޒަތުގެ މަފްހޫމް ނެރުއްވައެވެ. އެހެންމީހުން ރުންކުރުވާކަހަލަ ތަޖުރިބާތަކުން އެބޭކަލުން ހާޞިލު ކުރައްވީ ޔަޤީންކަމުގެ މޭވާއެވެ.\nޞަހާބީންނަކީ އުނދަގުލުގެ ތެރެއިން ފަސޭހަކަމުގެ ސިއްރު ހޯއްދަވައިގެންނެވި އާދަޔާ ޚިލާފު ބޭކަލުންނެވެ. އެބޭކަލުންނަކީ ނާކާމިޔާބީގެ ތެރެއިން ކާމިޔާބީ ޙާޞިލު ކުރެއްވި ބޭކަލުންނެވެ. އެބޭކަލުންނަކީ ދެރަފުޅުވާ ކަހަލަ ހާދިޘާތައް ފަތަޙައިގެ ހާދިޘާތަކަށް ބަދަލުކުރެއްވި ބޭކަލުންނެވެ. އެބޭކަލުންނަކީ މާޔޫސްކަމުގެ އަނދިރީގެ ތެރެއިން އުންމީދުގެ އަލިކަން ދެކެވަޑައިގެންނެވި ބޭކަލުންނެވެ. މީހަކު އެބޭކަލުންގެ އިސްތަށިފުޅުގައި ވެލި ޓުކުރިޔެއް ބެހެއްޓުމުން އެބޭކަލުން ވިސްނައި ވަޑައިގެންނެވީ ޚުދު އެބައިމީހުން އަމިއްލަޔަށް އެބައިމީހުންގެ ޤައުމު އެބޭކަލުންނާ ޙަވާލުކުރީ ކަމުގައެވެ.


SunOnline: Farah gehlundhey Sun screen rajje ethere kurun manaa kurumaa medhu visnanee\nފަރަށް ގެއްލުންދޭ ސަން ސްކްރީން ރާއްޖެ އެތެރުކުރުން މަނާކުރުމާމެދު ވިސްނަނީ\nމުހައްމަދު އައުޒަމް 02 Jan 2020, 15:34\nއޮކްޓޯބަރު 1، 2019: ފަތުރުވެރިކަމުގެ ދުވަސް ފާހަގަކުރުމަށް ކުރިއަށް ގެންދާ ޕްރޮގްރާމްތަކުގެ ތެރޭގައި ހިމެނިގެން މިނިސްޓްރީ އޮފް ޓޫރިޒަމުން އިންތިޒާމް ކޮށްގެން "ނޭވާ"ގެ ނަމުގައި 521 ޑައިވަރުންނާ އެކު ރާއްޖޭގައި ބޭއްވި ފްރީޑައިވިންގް ވަރލްޑް ރެކޯޑް ގާއިމް ކުރުން: ފްރީޑައިވްގައި ރައީސް ސޯލިހް ވަނީ އަމަލީގޮތުން ބައިވެރިވެ ވަޑައިގެންފައި -- ފޮޓޯ/ ރައީސް އޮފީސް\nފަރަށް ގެއްލުންދޭ ސަންސްރީން ރާއްޖެ އެތެރުކުރުން މަނާކުރުމާ މެދު ވިސްނަމުންދާ ކަަމަށް ސަރުކާރުން ބުނެފި އެވެ.\nރާއްޖެ ފަދަ ކުޑަކުޑަ ޖަޒީރާ ގައުމެއް ކަމަށްވާ ޕަލާއުއިން ދާދި ފަހުން ވަނީ ކަނޑުގެ ދިރުންތަކަށާއި މުރަކައަށް ނުރައްކާތެރި ސަން ސްކްރީން މަނާކޮށްފަ އެވެ. މިއީ އެފަދަ ސަންސްކްރީން މަނާކުރި ފުރަތަމަ ގައުމުވެސްމެ އެވެ.\nޕަލާއުގައި ވިއްކުމާއި ބޭނުން ކުރުން މަނާކޮށްފައި ވަނީ 10 ކެމިކަލެއް ހިމެނޭ ސަން ސްކްރީން އެވެ. އަދި އޭގެ ތެރެއިން އެއްވެސް ކެމިކަލެއް ހިމެނޭ ސަން ސްކްރީނެއް ޕަލާއުއަށް އެތެރެކޮށް، ވިއްކައިފި ނަމަ އެ މީހަކު 1،000 ޑޮލަރުން ޖޫރިމަނާ ކުރާނެ އެވެ.\nއެކަމާ ގުޅިގެން އިކޮނޮމިކް މިނިސްޓަރު ފައްޔާޒް އިސްމާއިލް އިއްޔެ ކުރެއްވި ޓުވީޓެއްގައި ވިދާޅުވީ ޕަލާއު ފަދައިން ރާއްޖޭގައި ވެސް އެފަދަ ސަން ސްކްރީން މަނާކުރެވޭތޯ ބަލާނެ ކަމަށެވެ.\nއިންޓަނޭޝަނަލް ކޮރަލް ރީފް ފައުންޑޭޝަނުން ބުނި ގޮތުގައި ޕަލާއު އިން މަނާކޮށްފައިވާ ކެމިކަލްތަކަކީ "ތިމާވެށި ތަޣައްޔަރު ކުރާ އަދި ޅަ އުމުރުގެ ދިރުންތަކަށް ވިހަގަދަ" ކެމިކަލްތަކެވެ. ނަމަވެސް އެފަދަ ކެމިކަލްތައް ސަން ސްކްރީންގައި މިހާރު ބޭނުން ކުރާ ވަރު މަދުވެފައިވާ ކަމަށާއި، 2018 ވަނަ އެފަދަ ކެމިކަލްތައް ހުންނަ ސަން ސްކްރީން ވަނީ ދެބައިކުޅަ އެއްބަޔަށް މަދުވެފައިކަން ފާހަގަކޮށްފަ އެވެ.\nދެހާސް ފަނަރަ ވަނަ އަހަރު ޕަލާއުއިން ވަނީ އެގައުމުގެ އެކްސްކްލޫސިވް އިކޮނޮމިކް ޒޯން (އީއީޒެޑް)ގެ 80 ޕަސެންޓު ހިމާޔަތް ކުރަން ގާނޫނެއް ފާސްކޮށްފަ އެވެ. އަދި އިއްޔެ އަމަލު ކުރަން ފެށި އެ ގާނޫނުގެ ދަށުން ހިމާޔަތްކޮށްފައިވާ ސަރަހައްދުގައި މަސްވެރިކަމާއި ޑްރިލް ކުރުން ފަދަ ހަރަކާތްތައް ވަނީ މަނާކޮށްފަ އެވެ.\nއެމެރިކާގެ ހަވާއީން ވެސް ވަނީ ފަރުތަކަށް ނުރައްކާތެރި ސަން ސްކްރީން މަނާ ކުރަން ނިންމައިފަ އެވެ. ނަމަވެސް އެގަވާއިދަށް އަމަލު ކުރަން ފަށާނީ އަންނަ އަހަރުގަ އެވެ. އަދި ޔޫއެސް ވާޖިން އައިލެންޑްސްގައި ވެސް އަންނަ މާޗް މަހުން ފެށިގެން އެފަދަ ގާނޫނަކަށް އަމަލު ކުރަން ފަށާނެ އެވެ.\n"ބިދޭސީންގެ މައްސަލަ ހައްލުކުރުމުގައި ކާމިޔާބު އެބަ ހޯދޭ"\nމިހާރު އެތެރެވަނީ ވިސާ އޮންނަ ވަރަށް މަދު ބިދޭސީން\nސަރުކާރުގެ އޮފީސްތަކުގެ ބައެއް މަސައްކަތް އުތުރާއި ދެކުނަށް


Barak Obama ah jobeh libivadaigenfi\nބާރަކް އޮބާމާއަށް ޖޮބެއް ލިބިވަޑައިގެންފި\nބާރަކް އޮބާމާ: އެންބީއޭ އެފްރިކާގެ ސްޓްރެޓެޖިކް ޕާޓްނަރަކަށް ވެ ވަޑައިގަތުމުން ހިއްސާއިން ބައެއް އޮބާމާއަށް ލިބިވަޑައިގަންނަވާނެ\nއެމެރިކާގެ ކުރީގެ ރައީސް ބާރަކް އޮބާމާއަށް ވަޒީފާއެއް ލިބިޑައިގެންފި އެވެ. އެ މަނިކުފާނަށް މިފަހަރު ލިބިވަޑައިގަތީ އެންބީއޭ އެފްރިކާ ސްޓްރެޓެޖިކް ޕާޓްނަރެއްގެ ޝަރަފެވެ.\nނޭޝަނަލް ބާސްކެޓްބޯލް އެސޯސިއޭޝަނާ ގުޅިވަޑައިގެން އޮބާމާ ވަޒީފާއެއް އަދާ ކުރައްވާ ކަމަށް ލިޔެވުނަސް ދުވަހުން ދުވަހަށް ކުރައްވަން އެމަނިކުފާނަށް މަސައްކަތްތަކެއް ނޯންނާނެ އެވެ. އެމަނިކުފާނު މައިގަނޑު ގޮތެއްގައި އުޅުއްވާނީ އެސޯސިއޭޝަން ހިންގުމާއި ހަރަކާތްތައް / ލީގުތައް ރާވާނެ ގޮތް ވިދާޅުވެ ދެއްވުމުގަ އެވެ.\nއޮބާމާ ގަބޫލުފުޅު ކުރައްވަނީ އެފްރިކާގައި ބާސްކެޓްބޯޅައާ ގުޅުން ހުރި ބައެއް ހަރަކާތްތަކުން މިހާރަށް ވުރެ ބޮޑު މަންފާއެއް ހޯދިދާނެ ކަމަށެވެ. އޮބާމާގެ ރޭވުންތެރިކަން އާރުލާ ގޮތެއްގައި ހިނގައިގެންފި ނަމަ އެސޯސިއޭޝަނަށް ލިބޭ އެއްޗަކުން އެތިކޮޅެއް އޮބާމާއަށް ވެސް ލިބިވަޑައިގަންނަވާނެ އެވެ.\nއޮބާމާ އާއި އަނބިކަނބަލުން މިޝޭލް އަކީ ފޮތް ލިޔުއްވާ ދެމަރިފިންނެވެ. ފިލްމް / ޑްރާމާތަކަށް ސްކްރިޕް ލިޔެ ދެއްވުމާއި ޔުނިވާސިޓީ / އޯޕަން ހޯލް ލެކްޗާތަކުން ވެސް މާލީ ތަނަވަސްކަން ހޯއްދަވަ އެވެ.\nއޮބާމާ ގަސްދު ކުރައްވަނީ އެފްރިކާގައި ބާސްކެޓް ބޯލް ލީގުތައް އުފައްދައި ކުޅިވަރު ތަރައްގީކޮށް އަދި އާޖީލުތައް އުފައްދައި ބިޔަ ވިޔަފާރިއަކަށް ބަދަލު ކޮށްލެވިދާނެ ކަމަށެވެ. އަދި އެގޮތުން ލިބިވަޑައިގަންނަވާ އާމްދަނީން އޮބާމާ ފައުންޑޭޝަންއަށް ޚަރަދަު ކުރެވިދާނެ ކަމަށެވެ.\nއެމެރިކާ ބަރަކް އޮބާމާ\nއޮބާމާއަށް ހެއްދެވުނު އެންމެ ބޮޑު ގޯހަކީ ކޮބައިތޯ ޓްރަމް އެއްސެވި\nއެމެރިކާ ރައީސުން އަފްޣާން ރެފިއުޖީންނަށް އެހިވަނީ\nޔޫކޭގައި ހުންނަވާ އެމެރިކާ އެމްބެސެޑަރަކަށް އޮބާމާ!\nބައިޑަންގެ އީރާން ސިޔާސަތާހެދި އިޒްރޭލް ބިރުގެންފައި!


އެސްޓީއޯއިން ޑިޖިޓަލް ބޭންކެއް ފަށަން ހުއްދައަށް އެދިއްޖެ\nއެސްޓީއޯގެ މެނޭޖިން ޑިރެކްޓާ ހުސެއިން އަމްރު އެމްއެމްއޭގައި ހުއްދައަށް އެދުމަށްފަހު އެމްއެމްއޭ ބޭރުގައި މަޑުކޮށްލައިގެން -- ފޮޓޯ: އަހުމަދު އަޝްހާދު | އަވަސް\nހާއިޒް ޒަމީން·7ސެޕްޓެމްބަރު 2021\nއެސްޓީއޯއިން ޑިޖިޓަލް ބޭންކުގެ ހިދުމަތް ފަށަން މޯލްޑިވްސް މަނިޓަރީ އޮތޯރިޓީ (އެމްއެމްއޭ) އަށް ލައިސަންސް ހޯދުމަށް މިއަދު ހުށަހަޅައިފި އެވެ.\nއެސްޓީއޯއިން މިއަދު ވަނީ މަރުކަޒީ ބޭންކްގައ ޑިޖިޓަލް ބޭންކް ހެދުމުގެ ހުއްދައަށް އެދިފައި ކަމަށެވެ. އަދި އެމްއެމްއޭ ކުރިމަތީގައި އެ ކުންފުނިން ނޫސްވެރިންނަށް މައުލޫމާތު ދެއްވަމުން މެނޭޖިން ޑިރެކްޓަރު ހުސެއިން އަމްރު ވިދާޅުވީ ލައިސަންސަށް ހުށަހެޅުމަށްފަހު މި މަރުހަލާގައި ތިން މަސް ނަގާނެ ކަމަށް އެމްއެމްއޭ އިން ބުނެފައިވާ ކަމަށެވެ.\n“އަޅުގަނޑުމެން ފަށަން ގަސްދު ކޮށްފައިވާ ބޭންކިންގް ހިދުމަތަކީ މުޅިން ޑިޖިޓަލްކޮށް ކުރިއަށް ގެންދާނެ ބޭންކެއް. އެކައުންޓު ހުޅުވާކަށް މީހެއް ކައިރިއަށް ދާކަށް ނުޖެހޭ. އޮންލައިންކޮށް ފަސް މިނިޓުތެރޭގައި އެކައުންޓު ވެސް ހުޅުވާލެވޭނެ،” އަމްރު ވިދާޅުވި އެވެ.\nއެސްޓީއޯއިން ޑިޖިޓަލް ބޭންކިންގް ހިދުމަތާއި ބެހޭ ގޮތުން އިތުރަށް މައުލޫމާތު ދެއްވަމުން އަމްރު ވިދާޅުވީ ޑިޖިޓަލް ބޭންކެއްގައި ހިދުމަތްތައް އަވަސް ކަމާއެކު ފޯރުކޮށް ދެވޭނެ ކަމަށެވެ. އެކައުންޓު ހުޅުވުމާ އެހެނިހެން މުއާމަލާތްތައް ވެސް ތަނަކަށް ނުގޮސް އޮންލައިންކޮށް ކޮށްލެވޭނެ ކަމަށެވެ. އަދި ޑިޖިޓަލް ބޭންކިންގް މެދުވެރިކޮށް ލޯނަށް އެޕްލައިކޮށް އެކައުންޓަށް އެ ފައިސާ 60 ސިކުންތު ތެރޭގައި ޖަމާ ވާނެ ކަމަށް އަމްރު ވިދާޅުވި އެވެ.\nޑިޖިޓަލް ބޭންކިން ހިދުމަތް ބެނުން ކުރާއިރު އެ ފައިސާ މެނޭޖު ކުރުމަކީ އެކައުންޓުގެ ވެރިފަރާތުގެ ޒިންމާއެއް ކަމަށް ވެސް އަމްރު ވިދާޅުވި އެވެ.\nއަމްރު ވިދާޅުވީ ޑިޖިޓަލް ބޭންކިންގެ ހިދުމަތް ފެށޭނީ އިކޮނޮމިކް މިނިސްޓްރީގައި ރަޖިސްޓްރީކޮށް ޑިޖިޓަލް ބޭންކިންގެ ލައިސެންސް ލިބުމުން ކަމަށެވެ. އެހެންކަމުން މި ހިދުމަތް ފަށަން ހަ މަސް ވަރު އަދި ނަގާނެ ކަމަށް އޭނާ ވިދާޅުވެފައިވެ އެވެ.\n“އެހެންވެ މި އަންނަ އަހަރު ތެރޭގައި މި ހިދުމަތް ފެށޭނެ ކަމަށް އުންމީދު ކުރަން” އަމްރު ވިދާޅުވި އެވެ.\nއެސްޓީއޯއަކީ ރާއްޖެއަށް ތެލާއި ބޭސް އެތެރެ ކުރާ މައި ކުންފުންޏެވެ. މި ކުންފުންޏަކީ ސަރުކާރުގެ އިތުރުން އާއްމު ހިއްސާދާރުންގެ ހިއްސާވެސް އޮންނަ ކުންފުންޏެކެވެ.


Filladhoo holiday cup champion kan FC DJ amico ah\nފިއްލަދޫ ހޮލިޑޭކަޕްގެ ޗެމްޕިއަންޓީމް އެފްސީ ޑީޖޭ އަމިކޯ\n5 ޑިސެންބަރ 2016 1 ކޮމެންޓް\nފިއްލަދޫ ހޮލިޑޭކަޕް ޗެމްޕިއަންކަން އެފްސީ ޑީޖޭ އަމިކޯއަށް\nމި ދިޔަ ނޮވެމްބަރު މަހުގެ 25 ވަނަ ދުވަހު ފެށިގެން އިއްޔެގެ ނިޔަލަށް ކުރިއަށް ގެންދިޔަ ފިއްލަދޫ ހޮލިޑޭކަޕްގެ ޗެމްޕިއަންކަން އެފްސީ ޑީޖޭ އަމިކޯ ހޯދައިފިއެވެ.\nއެފްސީ ޑީޖޭ އަމިކޯ މުބާރާތުގެ ޗެމްޕިއަންކަން ހޯދީ އިއްޔެކުޅުނު ފައިނަލް މެޗްގައި ސްޕޯޓްސް ކްލަބް ޔުނިޓީ އާއި ބައްދަލުކޮށް ފަސް ލަނޑު ސުން ލަނޑު މެޗު ކާމިޔާބުކޮށްގެންނެވެ.\nފިއްލަދޫ ހޮލިޑޭކަޕަކީ ފިއްލަދޫ ކޯޕަރޭޓިވް ސޮސައިޓީން އިންތިޒާމުކޮށްގެން ކޮންމެ އަހަރަކުވެސް ބޮޑު ޗުއްޓީއާއި ދިމާކޮށް ކުރިއަށްގެންދާ މުބާރާތެކެވެ. މި މުބާރާތް އެންމެ ފުރަތަމަ ބާއްވާފައިވަނީ 2000 ވަނަ އަހަރުއެވެ.\n16 އަހަރުގެ ތާރީހެއް އޮތް ފިއްލަދޫ ހޮލިޑޭ ކަޕުގައި މިއަހަރު ޖުމްލަ 8 ޓީމް ވާދަކުރާއިރު، ކޮންމެޓީމެއްގައި 15 ކުޅުންތެރިންނާއި،3އޮފިޝަލުންގެ އިތުރުން ކޯޗެއް ހިމެނޭނެއެވެ. މުބާރާތުގެ ޓީމްތަކުގައި ރަށުންބޭރު ކުޅުންތެރިންވެސް ހިމެނޭނެއެވެ.\nމުބާރާތުުގެ ގްރޫޕް ސްޓޭޖް ނިންމުމަށްފަހު ސެމީފައިނަލްގައި ވާދަކުރީ އެފްސީ ޔަންގް ބޯއިސް އާއި، ޔުނިޓީއެވެ. އަދި ޑީޖޭ އަމިކޯ އާއި އެއިޓް ސްޓާރ އެވެ. މި މުބާރާތަކީ ފިއްލަދޫގައި މިހާތަނަށް ބޭއްވި އެންމެ އަގުބޮޑު އަދި އެންމެ ގިނަ ޓީމް ވާދަކުރި މުބާރާތްކަން ފާހަގަކުރަމެވެ.\nމިމުބާރާތުގެ ޚަރަދުގެ ގޮތުގައި ސްޕޮންސަރުންގެ އެހީއާއިއެކު 200،000ރ އެފްސީއެސްއިން ވަނީ ކަނޑައަޅާފައެވެ. މި މުބާރާތުގެ ޗެންޕިއަން ޓީމަށް 20000 ރުފިޔާގެ ފައިސާގެ އިޏާމް ވަނީ ކަންޑައެޅިފައެވެ. އަދި ރަނަރޕް ޓީމަށް 15000ރ ވަނީ ކަނޑައޅާފައެވެ.\nމިމުބާރާތުގެ މެއިން ސްޕޮންސަރަކީ އެމް ޑަބްލިއު އެސް ސީ އެވެ. އަދި ތިލަފުށީ ކޯޕަރޭޝަން އާއި އީވް ގާރމެންޓްގެ އިތުރުން ކޫލްމެކްސް މޯލްޑިވެސް އާއި ހެޔޮއެދޭ ތަފާތު އެކިއެކި ފަރާތްތަކުން މުބާރާތަށް އެހީތެރިކަން ފޯރުކޮށްދީފައިވާކަމަށް ފިއްލަދޫ ކޯޕަރޭޓިވް ސޮސައިޓީން ބުނެއެވެ.\nހއ އަތޮޅު ހއ ފިއްލަދޫ


Mohamed Siruhan: ވަޅުކައްޓަފުޅި ދާންޏަށް ސިހޭނެ ގޮތަކީ...\nވަޅުކައްޓަފުޅި ދާންޏަށް ސިހޭނެ ގޮތަކީ...\nވަޅުކައްޓަފުޅި ދާންޏަށް ސިހޭނެ ގޮތަކީ\nބޮކެއް ފެންއެއްޗެކަށް ލުމަށްފަހު މަޑުމަޑުން ހޫނުކުރަމުން ގޮސް އެބޮއް މަރާލެވިދާނެއެވެ. ނަމަވެސް ބޮކެއް، ހޫނުކޮން ހުރި ފެންއެއްޗެކަށް ލައިފިނަމަ އޭތި ވަގުތުން ފެންއެތިން ބޭރަށް ފުންމާލާނެއެވެ. އަހަރެން މިކަން ތަޖުރިބާ އެއް ނުކުރަމެވެ. ނަމަވެސް އަހަރެން ކުޑައިރު މޫދުން މަސް ހިފައިގެން ގެނެސް އެމަސް ފެނަށް ދިރުވަމެވެ. ފުރަތަމަ ހަދާގޮތަކީ އެމަސް އިން ލޮނުފެންއެތި ތެރެއަށް ކުޑަ ފެންފޮދެއް އަޅަނީއެވެ. އެގޮތަށް ބެހެއްޓުމަށް ފަހު ޖެހިގެން އަންނަދުވަހު ފެން އިތުރު ކުރަމެވެ. މިގޮތަށް ކޮންމެ ދުވަހަކުވެސް ފެނުގެ މިންވަރު އިތުރު ކުރަމެވެ. މިގޮތަށް ހަދަމުންގޮސް އެކީ އެމަސް ފެނަށް ދިރެއެވެ. ދެން އެމަސް މަސްޓޭންކަކަށް ނުވަތަ ވަޅަށްލަމެވެ. އެމަސް އެވަނީ ފެނަށް ހޭނިފައެވެ. އެމަހަށް ހީވަނީ ލޮނުގަ އުޅެވޭހެންނެވެ. ހަމަ މިގޮތަށް އިންސާނުން ވެސް އޭނާ އުޅޭ މާހައުލަށް ހޭނިގެން ދެއެވެ. އޭނާ އުޅޭ މާޙައުލުން ރަނގަޅު ކަންކަމާއި ގޯސްކަންކަމަށް ސިފަތަށް އިންސާނާ ލިބިގަނެއެވެެ. ރަނގަޅު ގޯސްބަލާ އަޞްލު ތިލަފަތް އެބަހީ ޤުރުއާނާއި ސުންނަތް ދޫކޮށް، އެތިލަފަތަކީ ތިމާ އުޅޭ މުޖުތަމަޢުކަމަށް ގިނަމީހުން ބަލައެވެ. ނިއުރޮލިޖިސްޓުން ބުނާގޮތުން ވަކިކަހަލަ މެސެޖުތަކެއް ސިކުޑިއަށް ދީގެން ސިކުނޑި ވަކިގޮތަކަށް ޕްރޮގުރާމު ކުރެވިދާނެއެވެ.\nމިގޮތަށް ކުޑަކުދީންނަށް ތަފާތު މެސެޖްތައް ދީގެން އެކުދީން އަހަރެމެން ތަރުބިއްޔަތު ކުރަމުއެވެ. އެމެސެޖުތައް އެކުއްޖާ ލިބިގަންނަނީ އެކުއްޖާ އުޅޭ މާޙައުލުންނެވެ. މިމާޙައުލުގެ އެންމެ މުހިއްމު ތަރުބަވީ ވަޞީލަތަކީ ޚަބަރުފަތުރާ ވަޞީލަތްތަކެވެ. ނުވަތަ މީޑީޔާއެވެ. މީޑިޔާއަކީ އޭގެ ޒާތުގައި ވަަރަށް އަސަރުގަދަ އަދި ބާރުގަދަ އެއްވެކެވެ. ކުދީންގެ ތަރުބިއްޔަތު ބިނާވެފައިވާ އެންމެ ފުޅާ ދާއިރާއެވެ. އެކުދީންގެ ކާމިޔާބާއި ނާކާމިޔާބު ގުޅިފައިވަނީ މިދެން ނެވި ތަރުބިއްޔަތާއެވެ. ބައެއްފަހަރު ހައްޤާ ދުރުގޮތަކަށް ވެސް ތަރުބިއްޔަތު ކުރެވިދާނެއެވެ. އޭގެ ސަބަބުން އެކުއްޖާއަށް ހައްޤުކަމަށް އިޙްސާސް ވަނީ ހައްޤުނޫން ގޮތެެވެ. އަހަރެންމެން ތަރުބިއްޔަތުވި ގޮތުގެ މަތީތިބެ ދީނީ ބައެއް މައްސަލަތަކުގައި ބަހުސްކޮށް ހަދަނީ މަދު ފަހަރަކުނޫނެވެ. ދީނީ މައްސަލައެއްގެ ވާހަކަބުނާއިރަށް އަމިއްލައަށް ތިމާ ގެ ސިކުނޑި ތަރުބިއްޔަތު ވެފައިވާގޮތުގެ މަތީން ފަތުވާދީ ހަދަމުއެވެ. ކީރިތި ޤުރުއާނާއި ނަބިއްޔާގެ ސުންނަތުގައި ވަނީ ކީކޭތޯ ބެލުމެއްނެތިއެވެ. ބައެއްފަަހަރަށް ބުނެވެނީ އެހުކުމްތަށް އެހެން އެހުރީ އެއީ އެޒަމާން ވީމައެވެ. الله އެއީ ވީކަންކަމާއި، ވޭވޭ ހުރިކަމާއި، ވާނެކަންތަން ދެނެވޮޑިގެންވާ ރަސްކަލާނގެ ކަންވެސް ހަދާން ނުވެއެވެ. އަހަރެންމެން މިހާރުވެސް މިގޮތަށް ތަފާތު މެސެޖުތައް ލިބިގަން ނަމުއެވެ. ކުޑަކުއްޖަކު އުފަންވަނީ ފިތުރަތުގެ ސާފުސީދާ ގޮތްމަތީގައި ކަމާއި އެކުއްޖާ ޔަހޫދީއަކަށް ނުވަތަ ނުވަތަ ނަޞާރާއަކަށް ނުވަތަ މަޖޫސީއަކަށް ހަދަނީ އެކުއްޖާގެ މައިން ބަފައިން ކަމުގައި ރަސޫލު ޞައްލަالله ޢަލައިހި ވަސައްލަމް ޙަދީޘް ކުރައްވާފައިވެއެވެ.\nޝައިތާނާ އިންސާނާ މަގުފުރައްދާލަނީ، ނުބައި ކަންކަން ރަގަނޅު ކަންކަމުގައި ދައްކައިގެންނެވެ. ނުވަތަ ނުބައި ކަންކަމުގެ ނަންތައް އަހަރެންމެން ރުހޭ ނަންނަމަށް ބަދަލު ކޮށްގެންނެވެ. މިސާލަކަށް ދީނަށް މަލާމާތްކުރުން އެއީ ގަލަމުގެ މިނިވަން ކަމަށް ވެއްޖެއެވެ. މިހާރު އަހަރެންމެންނަށް އިންޓަނެޓުގެ ބައެއް ސައިޓުތަކުން މިކަން ހާމަވެގެން ދެއެވެ. މުޖުތަމައެއްގައި ފާފަފަތައް ގިނަވެ، އެފާފަތަށް އަހަރެންމެންގެ ލޯތަކަށް ރީތިވެގެން ދެއެވެ. މިސާލަކަށް އައުރުނިވާ ނުކޮށް ހުރި އަންހެނަކު ފެނިއްޖެނަމަ ފުރަތަމަ ދުވަހު، ވަގުތުން އިސްދަށަށް ޖަހައެވެ. އަދި އެކަމަކީ ވަރަށް ބޮޑު ކަމަކަށް ވެގެންދެއެވެ. ދެވަނަ ދުވަހު އެކަހަލަ އަންހެނެއް ފެނުމުން ހިތަން އަރަނީ ކުރީ ދުވަހުވެސް ފެނުނީއެވެ. ފެނުނަސް މާ ބޮޑު ކަމެއް ނޫނެވެ. ތިން ވަނަ ދުވަހު ފެނުމުން އެއީ އެއްވެސް ކަމަކަށް ނުވެއެވެ. ފާފަތައް ފެނިފެނި ގޮސް އާދައަކަށް ބަދަލުވަނީއެވެ. މުޖުތަމައު ގައި ޖާހިލުކަން ފެތުރި الله ބާވާލެއްވި ދީނާ މީސްތަކުން ދުރަށް ދަނީއެވެ. ފާފަތައް ޢާއްމުވާން ދިމާވާ ސަބަބަކީ ފާފަތަކާއި މުންކަރާތްތަން މަނާ ކުރާމީހުން މަދުވުމެވެ. މިސާލަކަށް މީހަކަށް މުންކަރާތަކަށް އަރައި ގަނެވި އެކަން އޭނަގެ ކިބައިން މަނާ ކުރާނެ މީހަކުނެއްނަމަ އެކަމަކީ ރަގަނޅު ކަމެން ކަމަށް އޭނައަށް ތަސައްވަރުވެއެވެ. މިގޮތަށް ގޮސް ޖާހިލުކަން ފެތުރިގެން ދެއެވެ.\nއިންޓަނެޓުގައި މިހާރަކަށް އައިސް މިފެތުރިގެންދާ ވަބާ ފަތުރަނީ އިސްލާމް ދީނަށް ނިސްބަތްވާ މީހުންނެވެ. އިސްލާމްދީން ފެށުނީންސުރެ އިސްލާމުދީނަށް އެކި ސިފަސިފައިގާ މީހުން މަލާމާތްކޮށް ފުރައްސާރަކޮށް އުޅުނެވެ. ދީނަށް މަލާމާތާއި ފުރައްސާރަކުރުން މިހާރު މިއޮތީ އަހަރެންމެންގެ ދިވެހިރާއްޖޭގައި ވެސް ފެތުރިފައެވެ.\nއިސްލާމްދީނުގެ ތާރީޚުގައި ފެށުނު އެންމެބޮޑު އެއް ބިދުއަ އަކީ ޤްރުއާނާއި ސުންނަތުގެ މައްޗަށް އިންސާނާގެ ބުއްދި އިސްކުރުމެވެ. ބައެއް ފަހަރު އަހަރެންމެންގެ ބުއްދިއަށް ނުވިސްނޭ ގޮތަކަށް އާޔަތެއް ނުވަތަ ހަދީސް އެއް ފެނިދާނެއެވެ. މިފަދަހާލަތް ތަކުގައި އެފަދަ މީހުން އެބައި މީހުންގެ ބުއްދި އިސްކުރެއެވެ. ތިބާގެ އަމިއްލަ ނަފްސާއި ސުވާލު ކޮށްލަބަލާށެވެ. ތިބާ އަށް މިގޮތަށް ކަންތައް ކުރެވޭތޯއެވެ؟ ދުނިޔެ ފަސާދަ ވުމުގެ އެންމެބޮޑު ސަބަބަކީ ވަހީގެ މައްޗަށް އިންސާނާގެ ރައުޔު އިސްކުރުމެވެ. އަހަރެން އެއްވެސް ހާލެއްގައި ، އިންސާނާއަށް الله ދެއްވާފައިވާ ބުއްދީގެ އަގު ވައްޓާލަނީކީ ނޫނެވެ. މާތް الله ވަނީ އިންސާނާގެ ބުއްދީގެ ބޭނުންކުރަން އަންގަވާފައެވެ. އެކަލާނގެ އާޔަތް ތަކާއި މެދުވިސްނުމުގައެވެ. ދިރިއުޅުމުގެ ތަފާތު ކަންކަމުގައެވެ. އަދި އިސްލާމްދީނުގައި އިންސާނާގެ ބުއްދިއަށް ގެއްލުންދޭ ކަންކަން ވަނީ ހަރާމް ކުރައްވާފައެވެ. އަހަރެން މިދަންނަވަނީ އެބުއްދި ހެއްދެވިފަރާތުން އަހަރެމެން އުޅުމަށް ބާވާލެއްވި ޤާނޫނުގެ މައްޗަށް އެބުއްދި އިސް ނުކުރުމަށެވެ. ބުއްދި ބެހިގެން ދަނީ ދެބަޔަކަށެވެ. އެއީ ހިދާޔަތް ލިބިގެންވާ ބުއްދި، މިއީ މުއުމިނުންނަށް ލިބިގެންވާ ބުއްދިއެވެ. އަނެއް ބާވަތަކީ ކާފަރުން ނާއި މުސްލިމުން އޭގައި ޝާމިލުވާ ބުއްދިއެވެ. އެއީ ދިރިއުޅުމަށް ބޭނުންވާ ބުއްދިއެވެ.\nއެއް ދުވަހަކު މީހަކު ގެރިމަސް ކޮށަން ހުއްޓާ ހިންދީ ދީނުގެ މެޑިކަލް ޑޮކްޓަރެއް އެތަނަށް އައެވެ. އޭނާއަށް އެތަން ފެނުމުން ލޮލުން ކަރުނައައިސް ރޮވުނެވެ. ވާނީވެސް އެހެންތާއެވެ. މިޔޮށްގެން ކޮށަނީ އޭނާގެ ކަލާނގެއެވެ. މިއީ މިދެންނެވި ދެބުއްދީގެ ހުރިތަފާތެވެ. ދީނުގެ ޙުކުމްތައް ތިމާގެ ބުއްދިއަށް ފެންނަ ގޮތަކަށް ނިންމާނަމަ ،ވުޟޫކުރާއިރު ޚުއްފުގެ މަތީފެން ފުހުމުގެ ބަދަލުގައި ފެން ފުހެން ޖެހޭނީ ޙުއްފުގެ ދަށުގައެވެ.\nމިހާރަކަށް އައިސް ޤުރުއާނާއި ސުއްނަތުގެ މައްޗަށް އިސް ކުރެވޭ އަނެއް ކަމަކީ ސައިންސެވެ. އަހަރެން ސައިންސް ގަބޫލު ނުކުރަނީކީ ނޫނެވެ. މިފަދަ މީހުންގެ ކައިރީ ޤުރުއާނާއި ސުންނަތުން ދަލިލުގެނެސްފިނަމަ ބުނަނީ ތިއީ ނުޞޫޞްތަކަށް އަޅުކަން ކުރާބަޔެކެވެ. ސައިންސުގެ ހުރިހާ ހޯދުމަކީ އަދި ފެކްޓެއް ނޫނެވެ. ޕުލުޓޯއަކީ ޕުލެނެޓެއް ނޫންކަމަށް ދާދިފަހުން ސައިންސުވެރީން ވަނީ ބުނެފައެވެ. އަހަރެންމެން ކުޑައިރު ޕުލެނެޓުތައް ދަސްކުރީ ޕުލުޓޯ ހިމަނައިގެން ނެވެ. ޓެސްޓުތަކުގައި ޕުލެނެޓުތަކުގެ ނަން ނުލިޔެގެން ގެންލުނު މާރކްސް ތައް ހޯދަން މުޒާހަރާތް ކުރަމާ ހިގާށެވެ. މާލޭގެ އަހަރެންގެ ރަށްޓެއްސެއް އަހަރެން ކައިރީ ބުނި ވާހަކަ އަކީ އަޞްލު ޖިބުރީލުގެފާނަކީ "ސައުންޑު ވޭވްސް" އެވެ. އެހެން މީހަކު ބުނަނީ ޤުރުއާނުގައި އީކުއޭޝަން ތައް ނެތީ ކީއްވެހެއްޔެވެ؟ މިހިރީ އަހަރެންމެންގެ ޙާލަތު ގޮސްފައި ވާހިސާބެވެ.\nއަހަރެންގެ ކުރީގެ ވަޒީފާއަކީ ކުރެހުމެވެ. އެއްދުވަހަކު އަހަރެން ކުރަހަން އިންދާ އަހަރެންގެ ޅިޔަނެއް އައިސް އަހަރެންގެ ކައިރީ ބުންޏެވެ. "ސޫރަކުރެހުމަކީ ހަރާމް ކަމެކޭ ބައެއް މީހުން ބުނެއެވެ." އަހަރެން ބުނީމެވެ. އެއީ ބޯގޯސް މީހުން ދައްކާވާހަކައެވެ. އޭގެ ފަހުން އަހަރެން ޙައްޖު ވުމަށްޓަކައި މައްކާއަށް އައީމެވެ. މައްކާގައި އަހަރެން އުޅުނު އުޅުމުގެ ތެރޭގައި އެއްދުވަހަކު ބުކްޝޮޕަކަށް ވަނީމެވެ. އަހަރެންގެ ނަޒަރު ގޮސް ހުއްޓުނީ 'މޭޖާ ސިންސް' ( ބޮޑެތި ފާފަތައް ) މިހެން ލިޔެފައިވާ ފޮތަކަށެވެ. އަހަރެން އެފޮތް ނަގައި އެފޮތުގައި އެކުލެވިގެން ވާ މައުޟޫތައް ބަލާލީމެވެ. ޤިޔާމަތް ދުވަހުގައި އެންމެ ބޮޑެތި އަޛާބުލިބޭ މީހުންގެ ތެރޭގައި ސޫރަކުރަހާމީހުން ވާކަމުގައި އެފޮތުގައިވެއެވެ. ހަދީޘްތަކުން ދަލީލު ގެނެސްދީފައި ވެއެވެ. އަހަރެންނަށް ޙަދީޘްތައް ފެނުމަށް ފަހު ދެން ޅިޔަނުކައިރީ ކުރިން ބުނިފަދައިން ބުނިނަމަ ، އަހަރެންނާއި އަބޫ ޖަހުލާއި ހުރިތަފާތަކީ ކޮބައި ތޯއެވެ؟ އެބައިމީހުންވެސް ބުނަމުން ދިޔައީ ރަސޫލާ ޞައްލަالله ޢަލައިހި ވަސައްލަމްއަކީ ބުއްދި ގޯސްވެފައިވާ މޮޔައެއް ކަމަށެވެ.\nއަހަރެން އެބުރި ރާއްޖެ ދިޔަފަހުން އެއްދުވަހަކު އަހަރެންގެ ރައްޓެއްސަކާ ފިހާރައަކުން ދިމާވިއެވެ. އަހަރެން ވަނީ އޭނައަށް ބާޒެއްގެ ފޮޓޯޯއެއް ކުރަހަދޭން ބުނެފައެވެ. އޭނައަހަރެންގެ ކައިރީ އެ ކުރަހަދޭނީ ކޮންއިރަކުތޯ ސުވާލުކުރިއެވެ. އަހަރެން ޖަވާބު ދިނީ ،މިހާރު ދިރޭ ފުރާނަ ހުރިއެއްޗެތި ނުކުރަހާކަމުގައެވެ. އަހަރެމެންގެ ވާހަކަ އަޑުއަހަން ހުރި ފިހާރައިގެ ސޭޓު އަހަރެންގެ ކައިރީ އޭގެ ސަބަބު ބަޔާން ކުރަން އެދުނެވެ. އަހަރެންނާ އޭނައާއި ދެބަސް ވެދާނެތީވެ އަހަރެން ޖަވާބު ދިނުމަށް އިންކާރު ކުރީމެވެ. އަނެއްކާވެސް ޖަވާބު ހޯދަން އެދުމުން އަހަރެން ބުނީމެވެ. ޤިޔާމަތް ދުވަހު ސޫރަކުރަހާ މީހުން ނަކީ އެންމެ ބޮޑެތި އަޛާބު ލިބޭ މީހުން ކަމަށް ޙަދީޘް ގައި އައިސް ފައި ވެއެވެ. ސޭޓު ޖަވާބުދިނެވެ. "ތީދެން ހާދަ ޤަބޫލުކުރަން ދަތިކަމެކެވެ." އަހަރެން ބުނީމެވެ. ފެންތައްޓަކަށް މެއްސެއް ވެއްޓިޖެނަމަ އެމެހި ފެނުގެ ތެރެއަށް ކޮއްޕާލާފައި އެނަގާ އެއްލާލާފައި ބުއިމަށް ޙަދީޘް ގައި އައިސްފައި އެބައޮތެވެ. ސޭޓުޖަވާބުދިނެވެ. ތިވެސް ޤަބޫލުކުރަން ހާދަދަތި ކަމެކެވެ. އަހަރެން ޖަވާބުދިނީމެވެ. މިޒަމާނުގެ ސައިންސު އެކަން ސާބިތު ކޮށްދީފިއެވެ. ސޭޓު ވަގުތުން އެކަން ޤަބޫލުކުރިއެވެ. މީ އަހަރެމެންގެ ތެރެއިން ކިތައް މީހުންގެ ޙާލު ހުރި ގޮތްތޯއެވެ؟ އަހަރެމެންނަށް އީމާން ވެވިފަ މިތިބީ ސައިންސަށް ތޯއެވެ؟ ނުވަތަ ކާއިނާތުތަށް ހެއްދެވި މާތް الله އަށް ތޯއެވެ؟ މަސް ހުސް ވާނެކަމަށް ސައިންސު ވެރީން ބުނުމުން އެކަން ޤަބޫލުކޮށްފަ، ފަހުޒަމާނުގައި ކަނޑިން ހަގުރާމަކުރާނެ ކަމަށް ޙަދީޘްގައި އައިސްފައި އޮތީމާ އެ ޙަދީޘަށް އިންކާރު ކުރެވެނީ ކީއްވެތޯއެވެ؟ އެ ޙަދީޘް ޤަބޫލުކުރަން ޖެހެނީ ސައިންސުވެރީން ބިމުއަޑިން ތެޔޮ ހުސްވާނެކަމަށް ބުނުމުން ހެއްޔެވެ؟ ޑރ ޢަބުދުލް މަޖީދުގެ ބަސް ދީނީ ލޮލަކުން ބަލާލަބަލާށެވެ. ބަލަންވީ ކުރީގެ މިނިސްޓަރުގެ ލޮލަކުން ނޫނެވެ. ތުބުޅި ދިގު ކުރުމާއި ފައިކުރި ތަބިކަށީން މަތީގައި ބެހެއްޓުމާއި އަންހެނުން މޫނު ނިވާކުރުމަކީ ފާފައެއްތޯއެވެ؟ ނުވަތަ ހިލޭ އަންހެން ކުދީންނާއި ފިރިހެން ކުދީން އެކުދީންގެ ހަޑިގަނޑުގައި ހިފަހައްޓައިގެން ތިބެ ނެށުމަކީ ދުނިޔޭގެ ކޮން ދީނެއްގެ ކޮން ފޮތަކުން، ނުވަތަ ކޮން ސައިންސަކުން ފައިދާ ހުރިކަމެއް ކަމަށް ސާބިތުކޮށްގެން އުޅޭ ކަމެއްތޯއެވެ؟\nމުޖުތަމަޢުގައި ފާފަތަކާއި ނޭންގާނީކަން އިތުރުވެ މުޖުތަމައުގެ އަފުރާދުންގެ ތެރޭގައި އެކަން ޢާއްމުގެން ދިއުމުން، އެފާތަކާއި ދުރުގަ ހުންނަ މީހާއަކީ ބުއްދި ގޯސްވެ މޮޔަވެފައިވާ މީހެއްކަމަށް އެފަދަ މުޖުތަމަޢުތަކުން ދެކެއެވެ. މީގެ މިސާލުތައް ޤުރުއާނުން ވެސް ފެންނަށް އެބަހުއްޓެވެ. ލޫތުގެ ފާނުގެ ޤައުމުގެ މީހުން ނަކީ ފާޅުގައި އެއްޖިންސުން ގުޅުން ހިންގިބަޔެކެވެ. ލޫތުގެފާނު އެކަން މަނާކުރުމުން އެކަލޭގެފާނުގެ ޤައުމުގެ މީހުން އެކަލޭގެފާނަށް މަލާމާތްކުރިއެވެ. ނޫޙުގެފާނުގެ ޤައުމުގެ މީހުން އެކަލޭގެފާނަކީ މޮޔަ ބޭފުޅެއް ކަމަށް ބުންޏެވެ. މިފަދައެތައް މިސާލެކެވެ.\nޖޯކެއްގައި ވެއެވެ. އެއްފަހަރަކު ޔޫރަޕު މީހަކު އަފްޣާނިސްތާނަށް ހިޖުރަކުރިއެވެ. އޭނާއާ އެކަމުގެ ސަބަބާމެދު ސުވާލު ކުރެވުނެވެ. އޭނާ ޖަވާބުދިނެވެ. އަހަރެން ހިޖުރަކުރި ސަބަބަކީ ކުރީގައި ޔޫރަޕުގައި އެއްޖިންސުގެ ގުޅުން ހިންގުމަކީ ހަޑިމުޑުދާރު އަދި މުޖުތަމަޢު ޤަބޫލުކުރާ ކަމެއްނޫނެވެ. ނަމަވެސް މިހާރު އެކަމާ ނުރުހޭ މީހަކީ ނަފްސާނީ ބައްޔެއް ނުވަތަ ކޮންމެވެސް ފޯބިޔާއެއް ހުރި މީހެކެވެ. އަހަރެން ބިރުގަތީ އަދި ފަހުން އެއްޖިންސުގެ ގުޅުން ހިންގުމަކީ މަޖުބޫރުކަމަކަށް ވެދާނެތީއެވެ.\nމިހާރު އަހަރެންމެންގެ ރާއްޖޭގައިވެސް ޒިނޭއާއި މަސްތުވާތަކެތި ބޭނުން ކުރުން މިވަނީ އާންމުވެފައެވެ. މީހުންމެރުމާއި އަމިއްލައަށް މަރުވުން ޢާއްމުވަނީއެވެ. އެކަންކަމަކީ ބޮޑެތި ކަންކަމަކަށް އަހަރެންމެން ނުދެކެމުއެވެ. ދީން އުގެނިގެން ތިބި މީހުންނާއި ނުއުުގެނި ތިބި މީހުންނާއި ސައިކޮލޮޖިސްޓުންނާއި ސައިކޭޓްރިސްޓުންނާއި ޑޮކްޓަރުން، އަހަރެންމެންގެ މުޖުތަމަޢުގައި ފެތުރޭ މިފަދަ އިޖުތިމާއީ ވަބާތަކުން މުޖުތަމަޢު ސަލާމާތް ކުރެވޭތޯ އަތުގުޅާލަމާތޯއެވެ.\nއަހަރެމެންގެ ސިކުނޑިއަށް ވަންނަ މެސެޖު ތަކަކީ ރަނގަޅު މެސެޖުތަކަކަށް ހަދަމާތޯއެވެ. ނޭގި ތިބެ މަގު އޮޅި، ބޮއް މަރުވިހެން މަރު ނުވުމަށްޓަކައެވެެ. އަހަރެމެން ލޮލުން ބަލަނީ، އަދި ކަންފަތުން އަޑު އަހަނީ، الله ރުއްސަވާ ތަކެތި ނަމަ އަހަރެމެންނަށް އަހަރެމެންގެ ސިކުނޑި އަށް އެދެވެނީ ރަގަޅު މެސެޖުތަކެކެވެ.\nއިސްލާމީ އުޚުތުންނޭވެ. ތިޔަ އުޚުތުންނަކީ ޢިޖުތިމާއި ބަލިފަތުރާ ޖަރާސީމެއްނޫނެވެ. ތިޔަ އުޚުތުން الله އެންގެވިފަދައިން ޢައުރަ ނިވާ ނުކުރުމުން ތިޔަ އުޚުތުންގެ ހަށިގަނޑަށް ޙަމަލަދެނީ ޖަރާސީމުތަކެވެެ. އިސްލާމްދީން ތިޔަ އުޚްތުންގެ ގައިގައި ހިރަފުސްވެސް ބީހިލަން ބޭނުން ނުވެއެވެ. އެހާވެސް މަތީ ޤަދަރެއް ދެވިފައިވާބަޔެކެވެ. ޝަހުވަތުން ފޯވެ މަސްތުވެފައިވާ ލޯތަކުން ތިޔަ އުޚުތުން ގެ ޢައުރަތައް ނިވާކުރާށެވެ. ހަށިތައް ރައްކާކުރާށެވެ. އެފަދަ ލޯތަކަށް ތިމާއާ ދިމާއަށް ހުއްޓި އެމީހުންގެ އުފަލަކަށް ތިމާ ނުވޭތޯ ބަލަމާ ހިނގާށެވެ. އަހަރެންމެން ދުނިޔެއަށް އައިސް މިތިބީ އެފަދަ ލޯތަކަށް އުފާކޮށްދެންތޯއެވެ؟ ނޫނެކެވެ. الله ގެ ރުހިވޮޑިގަތުން ހޯދުމަށެވެ. ފާހިޝް ލޯތަކުގެ މެސެޖުތަކުގެ ސަބަބުން ތިމާ ހަލާކުވެދާނެއެވެ. ޢައުރަ ނިވާ ނުވާގޮތަށް ހުރުމުން އެފަދަ މީހުން ތިމާއަށް އެކަމަށް ސަޕޯޓު ކުރެއެވެ. ސަޕޯޓުގެ މެސެޖުތައް ފޮނުވައެވެ. މިކަންކަމުގެ ސަބަބުން ފުރިހަމައަށް ޢައުރަ ނިވާނުކުރުމަކީ ތިމާ ކުރާހިއްވާ ކަމަކަށްވެ، އާދައަކަށް އެކަން ބަދަލުވެއެވެ. މަހެއް ފެނަށް ދިރުވާ ޓޭންކަކަށް ލާ ،އެއަށް ބަލަން އިންނަ ފަދައިން ތިބާވެސް އެފަދަ ޓޭންކަކަށްލާ ނުވަތަ ތިބާގެ ފޮޓޯއެއް ފޮޓޯ ފުރޭފަމަކަށް ލާ ނުވަތަ އިންޓަނެޓުގައި ތިބާ އިސްތިހާރު ވާން ބޭނުން ތޯއެވެ؟ ޑީޖޭ ތަކުގައި ފިރިހެން ކުދިންނަށް 300 ނުވަތަ 500 އަށް ޓިކެޓު ވިއްކާފައި ތިޔަ އުޚުތުން ނަށް ހިލޭ ވަދެވެނީ ކީއްވެތޯއެވެ؟ އަބަދުވެސް ވިސްނާށެވެ. ވަޙީއެއް ނެތް ބުއްދިއަކީ މަގުގެއްލިގެން ދާނެ ބުއްދިއެކެވެ. "ވަޅު ކައްޓަފުޅި ދާންޏަކަށް ނުސިހޭނެއެވެ." ނަމަވެސް އެދާންޏަކީ الله ނަހީކުރައްވާފައިވާ ފާފައެއް ނަމަ އެ ކައްޓަފުޅިވެސް ސިހޭނެއެވެ. އެއީ ވެސް މާތް الله މިކާއިނާތުގައި ލެއްވި މަޚުލޫޤެކެވެ.\nPosted by Mohamed Siruhan at 6:01 AM\nLabels: maldives, mohamed siruhan, mohamedsiruhan, siru, siruhan, ވަޅުކައްޓަފުޅި ދާންޏަށް ސިހޭނެ ގޮތަކީ, ޖާރިޔާތައް ވިހައިފި، dhivehi\nAnonymous December 3, 2009 at 7:27 AM\nCan you please write about the Saudi Prince's unveiled wife?\ninteresting article. siru ge konmme article ehves interesting, kihineh thihen liyan dhaskuree!\nފަލަސްޠީނޫގެ ޙާލުގެ ދުލުން\nމުޖްތަމަޢު އޭގެ މައްޗަށް ބިނާވެފައިވާ ލޭނާރު\nޙަޔާތުގެ އެންމެ މުޙިއްމު ތިން ސުވާލު